
Cu un icnet scurt de durere, blondul camarad se prăbuşi pe 
spate, în noroiul de pe fundul tranşeei. Glonţul ucigaş îi străpunsese 
fruntea chiar sub casca de oțel şi îi ieşise prin ceafă, ò dată cu 
bucăţi însângerate de creier şi aşchii de os. Ochii lui albaştri 
rămăseseră larg deschişi, exprimând Žo surpriză nemărginită. 
Evident că habar nu avusese când păşise în moarte. Nu părea să 
aibă mai mult de douăzeci de ani. Pentru èl; viaţa fusese Q mamă 
vitregă; nu-i oferise nimic altceva decât clipe amare. 

— Cum scăpăm de-aici, Swen? întrebă Mărunţelul. surescitat, 
trăgându-mă de mâneca vestonului. 

Gloanţele şuierau pe deasupra capetelor noastre ca un roi de 
viespi înfuriate. Ploaia măruntă şi rece curgea întruna de trei zile şi 
trei nopți. Cu regularitate de ceasornic; -câte un-obuz :bubuia în 
apropiere, parcă înadins ca țiuitul înnebunitor din urechi să nu 
înceteze nici măcar o secundă. 

— Numai Dumnezeu ştie, prietene! i-am răspuns matahalei. 
Până una-alta, bagă-ţi divla la cutie, să nu sfârşeşti şi tu ca răcanu- 
ăsta nefericit! 

Pentru Mărunțelul, tranşeea era neîncăpătoare. Statura lui 
uriaşă era acum un inconvenient major. Trebuia să stea, pur şi 
simplu, în fund, direct în noroiul rece, pe când noi foloseam, cum 
era şi firesc, genunchii din dotare. Focul bătăliei îl extazia 
întotdeauna pe Kreutzfeld, dar de data aceasta era strigătoare la 
cer umilința pe care trebuia s-o îndure: el, marele şi celebrul soldat 
al Reich-ului, să lupte stând în fund în noroi! 

— Băieţii noştri cad ca muştele! strigă Mercenarul, aflat la 
câțiva metri în stânga mea. Trebuie să facem ceva! 


Dar ce puteam face împotriva unui regiment de rusnaci 
înnebuniţi, puşi pe căsăpit nemți şi însetaţi de sânge? Datorită 
Feldmareşalului Klaus von Kirschen, plutonul locotenentului 
Leuwe, ce cu onoare făcea parte din Regimentul 26 Panzer — 
Grenadiere, se găsea acum într-un cleşte din a cărui strânsoare nu 
mai avea scăpare. O simplă şi idioată greşeală de tactică ne 
aruncase în mijlocul infernului, iar boşorogul ăla căcăcios ținea 
probabil în mâna dreaptă un coniac fin franțuzesc şi în cea stângă 
un trabuc cubanez veritabil, durându-l fix undeva de soarta 
plutonului unui oarecare locotenent pe nume Leuwe. 

Ne trimiseseră în plin câmp, într-o nenorocită lună de 
octombrie, cea mai ploioasă şi mai friguroasă lună de octombrie 
din viața noastră, în Câmpia Română, pentru a asigura retragerea 
unor regimente germane care nu aveau să se mai retragă niciodată. 
Regimentul 26 Panzer — Grenadiere se transformase, de câteva zile, 
în Regimentul 26, pur şi simplu, Panzer-ele rămânând mult în urmă, 
minunatele şi dragele noastre tancuri, pradă de război pentru cine 
ştie ce nespălați tanchişti sovietici. 

— Atenţie!!! strigă Moşul, aruncându-se deodată peste mine şi 
peste Mărunţelul. 

Vâjâitul sinistru al obuzului vesti moartea. Sunetul adânc îmi 
reverberă în tot trupul, iar explozia care urmă, chiar deasupra 
capetelor noastre, aproape că ne sparse timpanele. Parcă tone de 
pământ s-au revărsat deodată peste noi, îngropându-ne de vii. O 
aşchie fierbinte de obuz a muşcat din braţul meu şi, imediat după 
aceea, muchia de oțel a căştii Moşului m-a lovit cu putere în tâmplă. 
Negura m-a luat în stăpânirea ei absolută. Ultimul gând conştient a 
fost: „În sfârşit, mor... ”. 


CUM SĂ FURI UN TANC 


Pământul este esența tuturor lucrurilor. El este totul. Din pământ 
ne naştem, pământul ne hrăneşte, în pământ ne întoarcem. Iar 
renaşterea tot pământului i se datorează în cele din urmă. 

Nu ştiu ce anume m-a ţinut în viață, poate rana arzătoare 
provocată de schija încinsă din obuzul ucigaș, poate ploaia măruntă 
şi deasă, rece ca gheaţa, ce nu mai contenea de trei zile, care făcuse 
ca solul să capete o consistență ca de plastilină, ori poate mitraliera 
grea ce se înțepenise pe cele trei crăcane şi pelerina de piele a 
Moşului, care căzuse peste ea, formând astfel un spaţiu gol în . 
mormanul de pământ care ne acoperea. Sau poate toate astea la:un 
ioc, nu ştiu... 

-Cert este că usturimea din braț m-a trezit la realitate. Nu mai 
aveam aer, mă sufocam. lar în spinarea mea, trupul lui Beyer părea 
de o sută de ori mai greu decât în realitate. Mărunțelul gemea încet, 
scâncea ca un copil. Apoi mi-am dat seama că urechile mele nu mai 
auzeau bine datorită exploziei declanşate chiar deasupra noastră, în 
buza tranşeei. 

Fragmentele de realitate au început să se adune la un loc şi 
întregul să capete contur. Amintirile rai-au revenit. Şi, o dată cu ele, 
dorința de supraviețuire. Mărunţelul nu scâncea, nefericitul, ci striga 
şi se zbătea, încercând disperat să iasă la aer. Singurul care nu mai 
mişca era Moşul. Şi-atunci, un gând dureros mi-a trecut din minte 
direct prin inimă, săgetându-mă mai tare ca o mie de schije 
incandescente.. Moşul ne salvase vieţile, sacrificându-şi-o pe-a lui! 


— Swen! Swen!! urlă Mărunţelul sub mine, dar vorbele lui 
sunară înfundat, ca de la o mie de metri distanţă. Ia-ţi împuţitul de 
genunchi de pe gâtul meu!... 

M-am smucit, trăgându-mi cu greu piciorul înțepenit. Mişcarea 
mea a antrenat-o pe cea a pelerinei Moşului, care a căzut peste 
mitraliera înfiptă în pământ. Unul dintre crăcanele acesteia m-a lovit 
peste gură, zdrobindu-mi buza de jos şi bărbia. Mi-am supt sângele 
amestecat cu noroi şi-am înjurat în gând, dar imediat am realizat că 
trag în piept aer rece, curat! 

Cu o sforțare supraomenească am izbutit să apuc mitraliera şi 
am împins-o disperat, făcându-mi loc spre raza plumburie de lumină 
ce pătrunsese timidă.pe lângă pelerina Moşului, în mormântul nostru 
improvizat. 

— Criminalule! răcni Mărunţelul, simțind aerul proaspăt. M-ai 
călcat pe față, dobitocule! Când o să ies de-aici, îţi scot mațele şi ţi 
Je-atârn în jurul gâtului!... 

E Avea chef de glume, namila, semn că salvarea noastră era 
aproape. Am izbutit să scot capul afară şi primul lucru pe care l-am 
făcut a fost să trag avid aer proaspăt în plămâni. Apoi, făcând . 
abstracţie de durerea ce-mi săgeta braţul rănit, am îndepărtat cu 
amândouă mâinile mitraliera grea şi: m-am întors repede spre 
camaradul care ne salvase vieţile. Moşul se afla răstignit pe burtă, pe 
grămada de pământ, cu picioarele îngropate până aproape de fese, cu 
capul acoperit, de la gât în sus, de pelerina lui neagră de piele. Nu 
mai mişca. l-am pus două degete la gât, să-i iau pulsul. N-am simţit 
nimic. Şi-ăm împietrit, lovit parcă de trăsnet. 

În război e ceva obişnuit să-ți pierzi camarazii. Doare, dar ma 
multă vreme, pentru că timpul e preţios când trebuie să-ţi protejezi 
propria-ți viaţă. Însă Moşul, pierderea lui... Dumnezeule! Nu avea 
nici un grad de comparaţie. Moşul n-avea voie să moară! Moşul era 
un supravieţuitor! Moşul era nemuritor! 

L-am apucat de subsuori şi l-am tras afară din grămada de 
pământ. L-am rezemat apoi de peretele tranşeei. Nu mai vedeam 
nimic altceva în jur, nu mai auzeam nimic, nu mai conta nimic, doar 
camaradul care-mi salvase viaţa. Cu gesturi precipitate, i-am desfăcut 
casca şi am aruncat-o-repede cât colo. I-am luat iar pulsul. Slavă 
Domnului! Inima continua să-i bată. Încet, abia sesizabil, dar bătea! 


Mărunţelul mi-a pus uşor o mână pe umăr. Nici nu-l simţisem când 
ieşise de sub > pănă şi se apropiase de mine. 


„Am a din cap şi abia atunci mi-am dat seama că plângeâm. 
Mi-am şters lacrimile cu dosul palmei, înşirându-mi noroiul pe toată 
fața. Simţeam o atât de mare uşurare în sufletul meu, de parcă s-ar fi 
terminat, în sfârşit, războiul! 

— Pe toți criminalii iadului!? exclamă Kreutzfeld cu vocea lui de 
tunet. 

Stătea în picioare, cât era de lung, şi se răsucea când la stânga, când 
la dreapta, dezorientat, amețit, pierdut. Părea o arătare de coşmar ieșită 
din poveştile cu uriaşi înfricoşători. Murdar din cap până-n picioare, cu 
părul năclăit de noroi, cu răni sângerânde pe faţă şi la cap. Doar ochii săi 
vii, mari acum cât două cepe, exprimând o uimire fără margini, mai 
arătau că aparţine cu adevărat rasei umane. 

— Unde... unde sunt...?1!! 

I-a căzut falca, Apoi a căzut şi el, în genunchi. M-am uitat, la rândul 
meu, de jur-împrejur, la fel de uluit. Pentru câteva momente, Moşul a 
devenit o simplă amintire. Şi-am înţeles ce se întâmplase. Frontul se 
deplasase, pur şi simplu, la mai bine de un kilometru şi jumătate în spate. 
Tăvălugul rusesc trecuse peste noi fără să-l simțim, iar acum luptele se 
dădeau în apropierea lizierei unei păduri pe care abia o mai puteam zări 
prin perdeaua ploii mărunte ce cădea necontenit din cerul de plumb. 
Sunetele înfundate ale luptei ajungeau cu greu la noi, ca de pe alt tărâm. 
Cerule! Cât stătusem îngropați acolo, sub malul de pământ?! tă 

— Suntem morţi, iar ăsta e iadul! se căina amamic Mărunţelul, cu 
capul în palme. Dumnezeule, alt iad nu găseai pentru noi? Tot pe-ăsta l- 
ai ales!?... 

— Nu e nici un iad, l-am contrazis, bătându-l încet pe spate. Pur şi 
simplu, au tqecut de noi. Ridică-te odată de-acolo şi hai să vedem ce-i cu 
Beyer. 

— Dar, cum de-au.. 

— N-are importanță! l-am întrerupt, aplecându-mă din nou asupra 
tovarăşului nostru încă inconştient. Fă bine şi adu-mi nişte apă! 

Matahala a dispărut de lângă mine, fără să mai stea pe gânduri. 
Mărunţelul era un om de acţiune, la urma urmelor. lar pentru un 
camarad rănit ar fi fost în stare să se arunce şi în foc. Şi să şi iasă cu el 
de-acolo! 


Moşul respira acum regulat. Mi-am dat seama de asta după 
mişcarea ritmică a pieptului. Pulsul îi devenise mai puternic, însă, în 
pofida acestui lucru, mai păstra încă pe figură blegeala aceea 
specifică leşinatului. I-am descheiat copcile de la veston şi i-am şters 
un pic faţa nămolită. M-am uitat după răni. Incredibil, dar nu se 
vedea nici măcar una! 

— Cum e? făcu Mărunţelul, întinzându-mi un bidonaş plin cu 
cu apă. 

Am ridicat din umeri. 

— Vedem acum... 

Am turnat apă rece în pumn şi l-am stropit pe Beyer pe faţă. 
Nici o schimbare. Am repetat figura, de astă dată vărsându-i direct 
din bidon. În afara faptului că noroiul a dispărut, luminându-i chipul, 
nu s-a întâmplat nimic. i 

— Ăsta doarme. ..!? scrâşni Mărunțelul şi, dintr-o dată, înainte 
ca eu s-apuc să mă împotrivesc, l-a apucat pe Moşul de bărbie şi i-a 
trosnit o palmă usturătoare. 

Capul lui Beyer a zburat într-o parte, iar mie mi-a stat inima în 
piept. 

— Hei, țăcănitule, eşti nebun?! i-am strigat, uitându-mă chiorâş 
la el. Nu puteai s-o faci şi tu mai cu milă? 

Dar tratamentul avu efect. Moşul deschise brusc ochii şi se uită 
buimac la noi, frecându-şi impacientat falca lovită. 

— Sunteţi nebuni de legat, pramatiilor! Amândoi! Iar în ceea ce 
te priveşte, Kreutzfeld, am să ţi-o plătesc cu odată şi-odată. În halul 
ăsta dai numai în duşmani, ticălosule, nu în camarazi!... Sunteţi 
nebuni! 

M-a pufnit râsul. Nu m-am putut abţine. O simplă descărcare 
nervoasă. Dar Mărunțelul era atât de încântat de isprava, sa, încât se 
vedea de la o poştă că dădea pe-afară de mândrie. 

— Am să vă cer ca de-acum încolo să-mi spuneţi „Cel-care-te- 
scoală-din-morţi”! declară el cu glas tunător. 

— O să-ţi spunem pe naiba! mormăi Moşul. Ajutaţi-mă să mă 
ridic de-aici... 

Am făcut-o amândoi, şi eu, şi Kreutzfeld, fericiți. Eram iarăşi o 
echipă. E adevărat, incompletă încă, dar totuşi o echipă. Şi simțeam 
că putem să răsturnăm şi munții împreună. 


— Pfiiiuuuuuu!!!? fluieră Moşul, privind în jur. Dă” ne-a atins 
tăvălugul rusesc, nu jucărie! Ia uite-i până unde au ajuns! Cât am 
stat pe lumea cealaltă, Swen, băiatule, o jumătate de ceas, un ceas?! 

— Habar n-am, i-am răspuns. 

Mărunţelul a ridicat din umeri, fără să-şi poată şterge de pe 
figură zâmbetul lui tâmp. Părea că-şi revenise complet la starea lui 
normală şi era bine să-l ştim aşa. 

— V-aţi uitat după ai noştri? continuă Moşul. E vreunul mort? 

De astă dată, am ridicat amândoi din umeri. Nu ne gândisem la 
asta! 

— Hai să verificăm, comandă Beyer. Dar, mai înainte, 
scormoniți după puşcoace. Vom avea nevoie de ele... 

Avea dreptate. Dar când n-avusese Moşul dreptate în tot 
războiul ăsta împuţit? Drept-pentru care ne-am folosit lopeţile de 
campanie şi am scos la iveală, din grămada de noroi sub care ne 
aflasem, Schmeisser-ele cu care ne dotase cel de-al III-lea Reich. 
Cam nămolite ele, dar funcționau ireproşabil. Marfă germană, 
calitatea a-ntâia! Apoi am apucat-o de-a lungul tranşeei, eu cu Moşul 
într-o parte, Mărunţelul în cealaltă. 

O dată tensiunea amorsată, s-a scurs şi adrenalina care ne 
dăduse aripi. Aşa că rana de la braţ a început să îmi atragă din nou 
atenţia, în stilul ei specific, al naibii de usturător. 

— Beyer, trebuie să-i fac ceva chestiei ăsteia, i-am arătat 
Moşului tăietura. 

— Dă-mi să văd, spuse el. (Cercetă rana câteva momente, 
despicându-mi şi mai mult vestonul şi-aşa hărtănit.) Hmm, mormăi, 
a pătruns cam adânc, nenorocita... Dar o dăm noi afară, stai fără. 
grijă. 

Şi, înainte să mai apuc să zic ceva, şi-a scos baioneta din teaca 
atârnată la şold. Ştiam ce-avea să urmeze. Aşa că am strâns din dinţi 
şi mi-am desfăcut vestonul şi cămaşa, eliberându-mi brațul. 

— Stai aşa, zise Moşul, să punem un garou aici. 

A folosit cureluşa de piele de la bidonul cu apă. Mi-a strâns cu 
putere muşchiul, la trei degete deasupra rănii, apoi m-a pus să întind 
braţul spre el şi să stau nemişcat. A spălat bine locul cu apă din 
bidon. Mă privi un pic melancolic şi zise: 

— Era bun basamacul lui Portta acuma... 


Am urlat de durere când vârful baionetei a pătruns în rana 
deschisă, în căutarea aşchiei de oţel. Dar am continuat să strâng din 
dinţi şi să rezist. Cel puţin în teorie, un soldat al glorioasei armate 
germane n-avea voie să crâcnească în faţa unei răni „superficiale” 
precum cea pe care o aveam eu la braţ. 

— Fii atent! m-a avertizat Beyer. Acum o scot! Mai rezistă 
puţin... 

Mi-au: dat lacrimile şi aproape că am leşinat. M-am clătinat pe 
picioare, iar el a observat. A mai înaintat un pic cu vârful baionetei în 
carnea mea şi a tras în sus, apucând schija între degete. 

— Gata, Swen, ai scăpat. Hai să te-aşezi un pic jos... 

M-am dus, sprijinindu-mă de el, căci durerea pur şi simplu mă 
secase. M-am aşezat direct în noroi şi-am dat să-mi trag cămaşa înapoi 
pe mine. 

— Nu, Swen, mai las-o aşa. Trebuie să cauterizăm rana, să nu se 
infecteze, spuse calm Moşul. 

Altă distracţie, Dumnezeule! Maj bine stăteam cu schija în carne. 
N-aş fi fost singurul, în orice caz. O mulțime de alți camarazi purtau 
în ei astfel de „suveniruri”, achiziționate din locuri care mai de care 
mai „exotice” de pe întreg frontul. 

— Dar n-am nici un arzător!... continuă el. (Ridică privirile şi se 
uită în jur, după care se aplecă asupra mea.) Rămâi aici şi odihneşte- 
te un pic, mă duc să caut unul. 

Şi a dispărut repede. - 

Eram ameţit şi obosit, dar n-avea să mă doboare aşa ceva pe 
mine. Important era că scăpasem cu viaţă. A nu ştiu câta şansă dată de 
Cel de Sus unui păduchios ca mine. Alţii, nefericiţii, n-avuseseră însă 
norocul ăsta. Şi m-am uitat în dreapta, la trupul fără viaţă ce zăcea 
răşchirat într-o poziţie cu totul nefirească în noroiul de pe fundul 
tranşeei. Nu-i puteam vedea faţa, dar cu siguranță n-avea întipărită pe 
ea o expresie de satisfacție. Nu. De-a lungul anilor petrecuţi pe câmpul 
de luptă învăţasem un lucru: şi anume că omul nu se duce niciodată în 
moarte zâmbind satisfăcut. Nu există morți veseli, nicăieri în lume. 

— Swen! am auzit vocea Mărunţelului. Ridică-ţi hoitul de-acolo 
şi vino de ne-ajută. L-am găsit pe Heiden. E rănit, năsosul. Are umărul 
făcut terci, săracul! 


N-am mai zăbovit. Mi-am adunat forţele şi l-am urmat pe 
Kreutzfeld. j 

— Tu n-ai nimic? l-am întrebat curios, amintindu-mi că-i 
văzusem fața plină de sânge mai devreme. 

— Ba da. O poftă nebună de-a beli câțiva rusnaci! Nu ştiu cum 
să-ți spun, camarade, dar abia aştept să jupoi vreo doi de vii!... 

— Hm... O să ai ocazia mai curând decât crezi, i-am zis. Uite-i 
că vin! 

Dacă nu l-aş fi apucat strâns de mână, Kreutzfeld s-ar fi repezit 
către cei doi soldaţi ruşi care se apropiau dinspre câmpul de bătălie, 
fără să-şi ia nici cea mai mică măsură de prevedere, fără măcar să-şi 
folosească arma. Ar fi fost în stare să-i omoare pe amândoi doar cu 
mâinile goale. 

— Uşurel, amice! Lasă-i să se mai apropie, acum sunt prea 
departe... 

— Le mănânc beregăţile! scrâşni Mărunţelul, Le scot ochii şi-i 
ronţăi ca pe alune! Îi pun la frigare şi le halesc ficaţii!... 

— Le faci ce vrei tu, dar până atunci hai să-l ajutăm pe Heiden. 

Julian Heiden încasase un glonţ, însă nu în umăr, cum spusese 
Mărunţelul, ci sub umăr, mai curând în apropierea subsuoarei. 
Plumbul intrase prin faţă, îi străpunsese carnea şi ieşise prin spate, 
fără să întâmpine nici o rezistență din partea vreunui os. Însă rana era 
al naibii de dureroasă şi orice mişcare pe care ar fi făcut-o i-ar fi dat 
serios de furcă. Şi, peste toate, fiindcă fusese prins pe picior greşit, 
nu mai apucase s-o şteargă împreună cu restul plutonului, când ruşii 
veniseră buluc peste ai noştri. Profitând, deci, de rana ce-i 
împrăştiase sângele peste tot şi de confuzia luptei, ca un brav viitor 
ofiţer german, Heiden făcuse pe mortul, cu faţa-n noroi, rugându-se 
la Dumnezeu să nu-şi golească vreun bolşevic încărcătorul în 
spinarea lui expusă ca la piață. Furtuna rusească trecuse, iar el, ca 
prin minune, rămăsese în viață. Dar pierduse prea mult sânge şi 
acum era slăbit atât de tare, încât abia mai putea să vorbească. 

— L-ai trezit? îl întrebă Mărunţelul pe Moşul, aflat lângă 
camaradul nostru. Nu de alta, continuă el, râzând sarcastic, dar avem 
companie şi-ar fi cu adevărat urât din partea lui să nu ne însoțească 
la petrecere... 

Moşul săltă cu precauţie capul peste. malul tranşeei şi privi 
cercetător peste câmp. Cei doi soldaţi inamici se apropiaseră acum la 
doar câteva sute de metri. 


— Swen, Kreutzfeld, ordonă el scurt, redevenind deodată 
superiorul rece pe care-l ştiam, voi rămânețţi aici, cu Heiden. Mă 
ocup eu de cei doi. 

— Le vreau eu scalpurile! sări Mărunţelul, arțăgos. Eu mă duc! 
Voi staţi aici! 

— Nu! replică Beyer cu autoritate. Trebuie lucrat curat. Şi în 
linişte deplină. Nici un foc de armă, să nu atragem atenţia şi 
celorlalți. Suntem în viaţă, e adevărat, dar nu uitaţi că ne aflăm în 
spatele liniilor inamice! 

Mărunţelul îşi înghiţi replica ce-i stătea pe buze şi acceptă cu un 
oftat raţionamentul lui Beyer. Când era vorba de o situaţie de luptă, 
experiența Moşului îşi spunea întotdeauna ultimul cuvânt. 

Beyer şi-a mai verificat o dată armamentul, s-a asigurat că 
baioneta este bine prinsă în teacă şi a dispărut repede de lângă noi. 
Ştiam de-acum că nu trebuie să ne mai facem griji. Cei doi ruşi, 
sărmanii, mai aveau puţine minute de trăit... Căci Moşul plecase la 
vânătoare! 

Ne-am aplecat asupra lui Heiden. Problema lui era mai gravă 
decât a mea. Mult mai gravă. Dacă nu îl duceam repede la un spital 
de campanie, pentru că i se scursese prea mult sânge, risca să-şi 
piardă viaţa. Şi oricât de bizar ne apărea nouă Heiden, întotdeauna 
ahiiai după grade şi funcţii, la urma urmei era iovarăşul nostru de 
arme, iar pentru un astfel de om te sacrifici chiar tu dacă este nevoie. 

Însă cel mai apropiat spital de campanie se afla la aproape 

- cincisprezece kilometri înaintea nostră, în mijlocul convoiului care 
se retrăgea val-vârtej din țărişoara care se întorsese brusc împotriva 
noastră, aliindu-se, în pofida tuturor aşteptărilor analiştilor, cu 
duşmanul. 

Fiindcă nu mă puteam mişca în voie din cauza rănii, i-am dat 
instrucţiuni Mărunţelului: 

— Taie-i vestonul! Curăţă-i bine rana! Preseaz-o tare cu fâşia 
asta de cămaşă! Acum prinde-i umărul strâns cu restul cămăşii! = 

Heiden leşină de două ori cât ne-am ocupat de rana lui. A doua 
oară am crezut că l-am pierdut pentru totdeauna. Dar şi-a revenit 
brusc atunci când Mărunţelul i-a şoptit la ureche că, dacă luptă şi 
scapă cu viaţă, va primi, cu siguranţă, „Crucea de Onoare“ şi gradul 
de ofiţer pe care Heiden şi le dorea cu atâta ardoare. 


— Cum îl ducem la spital? mă întrebă Mărunţelul, mai serios ca 
niciodată. 

M-am gândit nuinai o clipă. 

— Cu tancul. 

Kreutzfeld a făcut ochii mari. 

— Eşti nebun, Swen! Eşti nebun de-a binelea, dar tocmai de- 
asta te iubesc!... 

Am surâs, realizând că spusesem o neghiobie mai mare ca mine, 
iar faptul că i-o spusesem tocmai Mărunțelului avea să mă coste 
foarte scump. 

— ÎI aşteptăm pe Moşul, am zis. Să vedem ce părere are şi el... 

Şi ne-am ridicat, aruncându-ne ochii dincolo de buza tranşcei, 
să vedem spectacolul. 

Cei doi soldaţi ruşi erau — bineînţeles, cum altfel, orice armată 
îşi are specimenele ei! — „căutători de comori”. Poposeau la fiecare 
cadavru, fie de-al lor, de-al nostru sau român, şi-l verificau cu 
atenţie. Îi deschideau larg gura, cu cleştele pregătit, apoi treceau la 
buzunare, uitându-se după lucrurile de preţ. Aveau şi-o sticlă cu ei, 
pe care şi-o pasau unul altuia la răstimpuri. 

Moşul nu se vedea nicăieri, dar, fără nici un dubiu, se găsea 
acolo, gata de atac, asemenea unei feline răbdătoare, sigură pe 
tactica sa de vânătoare, verificată de atâtea şi atâtea ori în situaţii de 
luptă. 

— Uite-l! şuieră Mărunţelul, dându-mi un ghiont. 

— Hei! am strigat printre dinţii încleştaţi. Fii atent ce faci, 
ticălosule! Ai uitat că sunt rănit? 

Dar matahala era prea captivată de ce-avea să urmeze ca să-mi 
mai acorde şi mie vreo atenţie. Fremăta ca şi când s-ar fi aflat pe 
jar. Îşi dorea să fie acolo, alături de Moşul. 

L-am zărit şi eu pe Beyer, la mai bine de treizeci de metri 
distanță. Părea căzut într-o rână, într-o poziţie nefirească, cu. fața 
întoarsă spre noi, plină toată de noroi. 

— Acuma! scrâşni Mărunțelul din dinţi lângă mine. Acu” i-o- 
nfige!... pae 

Rusul se aplecă asupra Feldwebel-ului. Cu o mişcare 
fulgerătoare, mâna dreaptă a Moşului execută un arc de cerc prin 


aer şi beregata bolşevicului deveni dintr-o dată izvor de sânge. Căzu 
ca secerat, cu palmele încercând zadarnic să acopere tăietura adâncă 
ce-i brăzda gâtlejul. 

Feldwebel-ul se ridică iute, înainte ca cel de-al doilea soldat rus 
să înțeleagă ce se petrece. Lama ascuţită a baionetei lui Beyer îi 
poposi între omolaţi. Rusul încercă să riposteze, întorcându-se cu 
faţa spre atacatorul său şi punând mâna pe armă. Avu soarta 
camaradului său, căci Moşul nu-i dădu nici măcar o şansă. 

ÎL văzurăm pe Beyer aplecându-se încă o dată asupra celor doi, 
dându-le lovitura de graţie, apoi se întoarse şi o porni, aplecat de spate, 
înapoi spre noi. 

Mărunţelul fierbea lângă mine. Nu mai avea stare deloc. Vru să-i 
iasă numaidecât în întâmpinare Moşului, dar nu l-am lăsat. 

— Prada! făcu el spre mine, turbat. Beyer e-atât de tâmpit, încât 
n-a luat prada!! 

—Dă-o-ncolo de pradă! i-am strigat. Trebuie să ne gândim cum 
să ne salvăm fundurile şi cum să-l ducem mai repede pe Heiden de- 
aici... 

Între timp, Moşul ajunse gâfâind înapoi. Mărunţelul îl privi cu 
ură şi admiraţie în acelaşi timp. Beyer îi aruncă doi săculeți kaki, 
murdari. 

— Ia de-aici! spuse zeflemitor. Şi linişteşte-te!... 

Ochii lui Kreutzfeld se luminară dintr-o dată. Prinse săculeţii din 
zbor şi-i cercetă nerăbdător, vărsându-le conţinutul în palma lui mare. 
Verighete, inele, dinți de aur, lănțişoare, ceasuri, cruciulițe, bani de 
aur şi de argint... Portta avea să moară de ciudă! 

— Ce-i cu Heiden? se interesă Moşul, răsuflând din greu în 
încercarea de a-şi potoli respiraţia. 

— Nu-i a bună, i-am răspuns, clătinând din cap cu îngrijorare. 
Trebuie să-l ducem repede la un spital, altfel se stinge... 

— N-aş... n-aş prea crede... 

Era vocea lui Heiden. Slabă, nesigură, lipsită de vlagă, dar, totuşi, 
vocea lui. Izbutise să se ridice în genunchi şi să se întoarcă spre noi, 
sprijinindu-se de peretele mâlos al tranşeei. 

Beyer duse mâna la buzunar şi scoase o sticlă murdară de noroi, 
pe jumătate plină. 


— Ia o gură zdravănă! îl pofti pe Heiden. 

Dumnezeule, le luase ruşilor şi votca! 

Julian Heiden trase o duşcă, îşi clăti gura cu ea şi apoi o înghiţi, 
strâmbându-se de parcă ar fi băut oțel topit. Îmi pasă apoi mie 
butelca. Era mană cerească, nu altceva. Ardea beregata şi stomacul mai 
ceva ca spirtul! Căci nu era votcă! 

— Ce-i asta?! am exclamat, plăcut surprins. 

Mărunţelul mi-o smulse din mână şi bău şi el. 

— Uuuahhh! E-al naibii de bună, fraţilor! făcu el, strâmbându-se 
şi plescăind admirativ din limbă. 

Îi dădu sticla înapoi Moşului. Fu rândul lui să încerce licoarea. O 
plimbă multă vreme prin gură înainte să o înghită. 

— Ahhh! exclamă. Categoric, nu e votcă! 

— Trebuie..., trebuie să fie o băutură românească, murmură 
Heiden. Mai dă-mi o gură... i 

— Nu! se opuse Beyer repede. Arde al naibii! E leac curat pentru 
rani... 

Julian Heiden înțelese şi făcu ochii mari. Moşul se întoarse iute 
spre Mărunţelul. 

— Kreutzfeld, ține-l! ordonă el, scurt. 

Mărunţelul îl apucă strâns pe Heiden, care se consolă cu situaţia 
şi nu mai făcu nici o mişcare. Beyer îi desfăcu bandajul improvizat şi 
turnă băutură arzătoare pe rana deschisă. Heiden leşină din nou. 

— Întoarce-l!. ceru Moşul. : 

Vărsă şi pe unde ieşise glonţul, iar Heiden se trezi din leşin, 
urlând de usturime. 

— Pe toţi sfinţii din Ceruri! scrâşni cu glasul sugrumat de 
suferință. Ce naiba e asta, oameni buni, pentru numele lui 


— Bandajează-l la loc, Kreutzfeld! porunci Moşul, imperturbabil. 
Apoi se întoarse spre mine, rânjind teatral: E rândul tău, Swen, 
băiatule! 

Mi-am oferit de bunăvoie braţul, dar am întors prevăzător capul 
într-o parte. Pur şi simplu, mi-au dat lacrimile de usturime! 

Am mai luat apoi fiecare câte o gură generoasă din sticlă, după 
care Moşul, improvizând un dop dintr-o zdreanță de cămaşă, a pus 
butelca la păstrare în propriul buzunar. Fusese foarte inspirat că o luase 


de la ruşi. Băutura ne mai încălzise sângele şi-acum ne simțeam cu 
totul altfel, parcă mai întremați, mai în putere, gata s-o pornim la 
drum. 

Am „măturat“ tranşeea în căutarea altor camarazi vii, dar:nu 
mai era nici unul. 

— Ce facem acum? întrebă Heiden cu glas stins, când ne-am 
întors la el. 

— Lăsaţi-mă câteva clipe, să mă gândesc, răspunse Moşul, 
concentrat. 

Dar Mărunţelul n-avu de lucru, dovedind că şi o namilă ca el 
are uneori ţinere de minte. 

— Swen zicea ceva de-un tanc... 

Trei perechi de ochi se năpustiră asupra mea, înfometați, 
încărcaţi de speranță. Am ridicat din umeri, clătinând din cap ca un 
şcolar, bătând în retragere. 

— A fost doar o idee, am rostit cu jumătate de glas. O idee 
nebunească!... | 

— Nebunească, da. Dar genială! exclamă Beyer, de-a dreptul 
entuziasmat. 

— Asta înseamnă un drum până în bârlogul rusnacilor! aruncă 
şi Heiden cu piatra în apă. 

— Aşa e, aprobă Mărunțelul, cu o luminiță jucăuşă în priviri. Şi 
abia aştept să-l fac! 

— Divizia de blindate ruseşti se află, dacă ţin eu bine minte, 
reluă Moşul ceva mai vesel de astă dată, la vest de-aici, dincolo de 
satul părăsit pe lângă care am trecut aseară... 

— La mai bine de zece kilometri de-aici..., murmură Heiden. 
Eu cred că n-o să vă pot însoți, băieți... 

— Nici nu-i nevoie, replică Beyer după un moment de ezitare, 
redevenit deodată cât se poate de serios. Venim noi şi te luăm. Cum 
spuneam, Swen, e o idee genială. Nimeni nu s-ar gândi că ne-am 
putea întoarce atâta-în spatele frontului. Şi-apoi, ce şanse am avea 
să ajungem înapoi la ai noştri fără blindate? 

— Nici una, se băgă şi Kreutzfeld în vorbă. Ah, prăpădiţilor! se 
adresă el ruşilor, privind spre vest, peste câmpul ceţos. O să-l vedeţi 
voi pe Mărunţelul de ce e-n stare la telemetrul unui tanc! Fie el şi 
rusesc! 


— Atunci..., mă luaţi când vă întoarceţi, da? întrebă Heiden 
timid, cu jumătate de gură. 
Mai încape vorbă?! exclamă bucuros nevoie mare 
Mărunţelul, şi-l îmbrățişă pe camaradul nostru de parcă ar fi fost cel 
mai bun prieten al său. 

Adrenalina începuse iar să circule prin vene. O dată scăpaţi din 
infern, ne simțeam din nou stăpâni pe situație. Şi ştiam, înainte de a 
se întâmplă, că aveam să ajungem iar lângă tovarăşii. noştri: 
locotenentul Leuwe, Mercenarul, Sevilla şi Johan Portta. 

Ne-am completat proviziile din rațiile camarazilor care, oricum, 
nu mai aveau nevoie de ele, ne-am umplut încărcătoarele Schmeisser- 
elor cu cartuşe, împrumutate şi ele tot de la tovarășii trecuţi. în 
neființă, am mai luat câteva de rezervă, pentru orice eventualitate, 
am atârnat la centuri câte zece grenade fiecare şi, până la lăsarea 
întunericului, am-mâncat şi ne-am odihnit, întremându-ne. Spre 
ghinionul meu şi-al lui Heiden, Moşul n-a renunțat la ideea de a ne 
arde rănile. A găsit un aruncător de flăcări la care a încins o lamă de 
baionetă şi ne-a cauterizat rănile. Usturimea a fost înfiorătoare, dar 
ne-am mai ostoit-o cu licoarea divină rechiziționată de Beyer de la 
„căutătorii de comori” ruşi. 3 

-Acum ne simțeam mult mai bine, iar Heiden a luat hotărârea să 
ne însoțească. Oricum, ideea de a-l lăsa acolo, în tranșee, şi de a ne 
întoarce să-l recuperăm nu fusese una dintre cele mai inspirate. Însă 
el, sărmanul, acceptase, conştient că în situația sa n-ar fi făcut decât 
să ne îngreuneze dificila misiune, transformându-se într-o nefericită 
povară pentru noi. Însă mâncarea nemţească şi băutura românească 
îl puseseră cât de cât pe picioare. Dacă am fi putut face şi un foc 
sub pelerinele cu care amenajasem un acoperiş ce ne ferea de ploaia 
rece, totul ar fi fost minunat. Însă n-aveam curajul s-o facem. Fumul 
ne-ar fi dat de gol numaidecât. Totuşi, soldatul german e inteligent 
şi am improvizat ceva. Ne-am uscat hainele la flacăra aruncătorului, 

-după care ne-am „procurat” fiecare câte o pelerină din piele. Eu am 

nimerit una gri, de ofițer, uşoară ca un fulg şi moale la atingere. Din 
păcate pentru fostul ei posesor, nu fusese concepută şi cu funcția 
anti-glonţ... 

Când noaptea deveni de smoală, am părăsit tranşeea. Nu 


vedeam nici la doi metri în față, dar ne luasem câteva puncte de 
reper încă pe lumină. Hotărâsem să facem un ocol şi să ajungem la 
sătucul în apropierea căruia se găsea divizia de tancuri ruseşti 
evitând, pe cât posibil, zonele unde se dăduseră lupte. 

Bătălia încetase de mult în pădurea în care se refugiaseră ai 
noştri şi o linişte mormântală pusese stăpânire pe noapte. Ploaia se 
oprise şi ea, dar bătea un vânt rece dinspre răsărit. Eram obosiţi şi, 
parcă făcându-ne în ciudă, noroiul se aduna pe bocancii noştri la 
fiecare pas, făcând înaintarea un calvar. Marşul nostru prin noapte se 
anunţa a fi unul extrem de dificil. 

Parcursesem deja vreo cinci sute de metri, ajungând pe 
orbecăite la primul punct de reper pe care ni-l stabilisem: un nuc 
desfrunzit, singuratic, în plin câmp. Ne luase mai mult timp decât 
estimasem. 

— Eu... nu cred c-o să reuşesc, şopti Julian Heiden, sleit de 
puteri. 

==Cum 'să nut exclamă Moşul cu glas scăzut, dar energic, 
încercând, în stilul lui Hi specific; să-l impulsioneze pe camaradul 
nostru, ' 

— Nu.mă simt în tiri “continuă Heiden. Sunt prea slăbit. 
Rămân aici. E mai bine'aşa.. 

— Nici nu-ncape vorbă! l-am contrazis şi eu, pe acelaşi ton: 
folosit de Beyer.'Cu toții suntem obosiţi, dar n-avem altă şansă să 
scăpăm de aici decât dacă mergem mai departe, indiferent ce-o fi la 
capătul drumului. O să ne odihnim o jumătate de ceas şi pornim iar. 

— Ts ţi-e uşor de zis, se plânse Heiden, n-ai decât o 
zgârietură.. 

— la mai tăceţi odată! se zburii Mărunţelul. Heiden, pui de 
căţea, să nu-mi faci tu mie una ca asta, că-ți belesc beregata ca la 
iepurele de câmp! Dacă nu mai poți să mergi, te duc eu în spinare, 
dar aici nu rămâi. Şi cu asta, basta! Am încheiat orice discuţie! 

Am tăcut, prea surprinşi de ieşirea nefirească a camaradului nos- 
tru. Kreutzfeld nu fusese niciodată atât de categoric în situaţiile ce 
reclamau seriozitate; El întotdeauna glumea, lua totul uşor, în râs. Se 
petrecuse ceva cu el, în sufletul lui, altfel nu putea fi explicată atitu- 
dinea aceasta tranşantă, cu totul şi cu totul neobişnuită din partea lui. 


Nu eram nişte novici în războiul ăsta, trecusem prin atâtea, 
eram unşi cu toate alifiile, cicatrice peste cicatrice, răni peste răni, 
dar, cu toate acestea, când şi când ne mai ajungea cuțitul la os. 
Nu poţi face haz de necaz tot timpul, nu poţi păstra o atitudine 
pozitivă în fiecare moment al vieţii tale, oricât te-ai strădui! La un 
moment dat, vine Dumnezeu şi-ţi îndeasă fața în mocirlă, s-o vezi 
mai de aproape, s-o miroşi, s-o guşti, să simţi că e acolo, să-ţi 
reamintească faptul că mocirla mai există încă pe lume, că te 
bălăceşti în ea şi că doar printr-o minune de-a Lui ai scăpare. 

Eram veterani, luptasem de-a lungul şi de-a latul frontului, 
trecând dintr-o ţară în alta de parcă am fi fost turişti, acumulasem 
experienţă în fiecare zi în care izbutisem să ne salvăm fundurile 
amărâte. Ar fi trebuit să ştim cum să procedăm în astfel-de situații, 
însă tăcerea ce se aşternuse după replica destul de dură a 
Mărunţelului dovedea, fără putință de tăgadă, că încă ne mai era o 
teamă adâncă de moarte, că ni se făcuse silă de războiul ăsta 
dezgustător, lipsit de sens, lipsit de idealuri, pe care, jati; îl perdea 
cu fiecare zi care trecea. 

Războiul ăsta lung, mult prea lung, îşi caci cauza, devenise 
războiul nostru împotriva tuturor, şi absolut nimic n-avea.să ne mai 
salveze de la ruşine. Ruşine în fața întregii Europe, în faţa întregii 
lumi, în faţa întregii omeniri, în faţa întregului Univers! 

— Sssst! făcu uşor Moşul, cu toate că nici unul dintre: noi nu 
scosese vreun sunet. 

Am ciulit urechile ca iepurii. Nu se auzea decât vântul prin. 
crengile desfrunzite ale nucului bătrân. 5 

— Ce e? am murmurat eu, ridicând piedica Schmeisser-ului şi 
pregătindu-mă de confruntare. 

Beyer mi-a pus încet mâha pe umăr. Atunci am auzit şi eu. Un 
lătrat slab de câine, îndepărtat. 

— Un câine!? făcu şi Heiden. 

— Da. 

În război, câinii nu mai latră. Ei urlă. Urlă a pustiu şi a moarte. 
Acest câine, însă, lătra! Cu toţii am perceput, cred, la fel de dureros 
lătratul acela. Câinele din noapte vestea ceva. Ceva la care noi nici 
să mai visăm nu mai aveam curajul. Atmosfera rece, lugubră, bezna 


ce învăluia totul ca un lințoliu, rănile noastre trupeşti, dar mai ales 
cele sufleteşti, faptul că trecusem printre degetele răşchirate ale 
Morţii cu câteva ceasuri în urmă, că ne pierdusem de camarazii 
noştri, ori..., chiar dacă ne venea greu să recunoaştem, faptul că era 
posibil să fi rămas unicii supraviețuitori ai atacului rusesc din 
întreaga noastră grupă, toate acestea ne îndemnau să ne revizuim 
atitudinea față de viaţă, față de noi şi de ceea ce aveam să facem cu 
vieţile noastre. a 

L-am auzit pe Mărunţelul oftând adânc, din rărunchi, apoi 
liniştea s-a aşternut din nou, atotstăpânitoare. La răstimpuri, câinele 
lătra de câteva ori. L-am ascultat mai bine de un sfert de ceas fără ca 
vreunul dintre noi să scoată vreo vorbă. Ne copleşise dorul de casă, 
ne copleşiseră amintirile, ne copleşise părerea de rău că-nu puteam 
avea şi noi o viaţă măcar precum cea a câinelui, care îşi permitea să 
latre în loc să urle. Ne-ar fi plăcut şi nouă să avem din nou curajul să 
lătrăm, în loc să urlăm. 

— Gata! ordonă Fe/dwebel-ul Beyer, cu glas răguşit. E timpul 
s-o luăm din loc. Ajunge! Heiden, te simţi în stare să ne urmezi? 

— Da. 

— Bine. O să ne orientăm după lătratul animalului. Satul ar 
trebui să se afle acolo unde se află şi câinele!... Ori, cel puțin, asta 
sper... 

Şi-am pornit-o din nou prin pământul moale, nămolos, unul în ` 
spatele. celuilalt, ca nişte năluci stinghere, străduindu-ne să ne 
păstrăm în continuare spiritele treze. Câinele lătra, e adevărat, dar 
războiul, din nefericire, nu se încheiase, aşa cum vestea el. 

— Aş mânca un pui la ceaun, zise Mărunțelul deodată, după 
mai bine de o oră de mers în tăcere. 

Câteva momente lungi, nici unul dintre noi nu a reacționat. 
Eram concentrați numai asupra mersului. Orice altceva eliminam 
din start din minte, pentru că trebuia să ajungem la tabăra rusească 
de blindate, în pofida noroiului şi a câmpului greu de parcurs. 

— Eşti nebun, răspunse Heiden într-un târziu. Uite la ce se 
gândeşte el acuma! 

— Mie mi-a venit deja apă în gură, am spus şi am înghiţit în sec. 
N-am mai mâncat pui la ceaun de mai bine de-o lună, nu-i aşa? 


— Oho, cred că s-au făcut vreo două. Ultima oară când Sevilla 
a pregătit o asemenea delicatesă ne aflam în stepă, ţineţi minte? 
întrebă Mărunţelul. Şi ce-am mai chefuit atunci, pe toți sfinții! Nu 
pot să uit ce față a făcut Portta când i-am şutit trabucurile! 

Izbucni într-un hohot de râs. Beyer, care tăcuse până atunci, sări 
nervos: 

— Gura, Kreutzfeld! Eşti nebun? Râsul tău se aude la o milă 
depărtare în noapte! 

Mărunţelul îşi înghiți hohotul brusc. Atât de brusc, încât scoase 
un sughiț neobişnuit şi se înecă. Suficient să ne transmită nouă starea 
de ilaritate. Eu şi Heiden am râs, însă, pe înfundate, ca să nu atragem 
fulgerele lui Beyer asupra noastră. 

Am ajuns în apropierea satului după alte două ore de mers 
continuu, la mai bine de un ceas şi jumătate după miezul nopții. 
Aşezarea putea fi numită sat doar cu multă indulgență, căci era 
alcătuită, în fapt, din câteva bordeie răspândite la distanțe destul de 
mari unele de altele: Nu se zărea nici o lumină, pe nicăieri, şi nu se 
simţea nici țipenie de om. Câinele. tăcuse de mult. O linişte 
mormântală învăluia totul, ca şi cum ne-am fi găsit într-o uriașă 
criptă în aer liber. De fapt, asta şi era, dacă luam în considerare 
uşorul iz de cadavre intrate în putrefacție pe undeva. 

— Kreutzfeld, porunci Moşul, pleci în recunoaştere. La stânga. 

— Care naiba-i stânga?! scrâşni Mărunţelul. Că eu nu te văd 
cum stai. Poate că stânga ta e dreapta mea... 

Se auzi o bufnitură înfundată. Apoi icnetul surd al Mărunţelului. 

— Acum ştii la care stânga m-am referit? întrebă Beyer cu o 
undă de satisfacţie în glas. 

Încuviințarea rapidă lui Kreutzfeld veni pe tăcute. Am simţit-o 
cu toţii, fără s-o auzim. 

— Eu mă duc în dreapta, continuă Moşul. Swen, tu rămâi aici 
cu Heiden. Supravegheaţi totul şi să nu vă pună naiba să adormiţi. 
Ne odihnim când terminăm ce ne-am propus! S-a înţeles? 

— S-a înţeles, am răspuns scurt. 

— Şi..., Kreutzfeld, fără focuri de armă! Dacă e necesar, 
foloseşte baioneta. Dar evită, pe cât posibil, orice luptă. E mai bine 
să nu ne facem simțită în vreun fel prezenţa... Deocamdată! 

Râsul sarcastic al Mărunţelului se pierdu în noapte. 


Şi am rămas cu Heiden. 

— Cum te simți, Julian? mi-am întrebat camaradul, întinzându-i 
bidonul cu apă. 

— Ca naiba, Swen. Sunt slăbit, am nevoie de odihnă. Am 
pierdut prea mult sânge.. 

— Lasă, prietene, că scăpăm noi şi din asta, cum am scăpat din 
atâtea! ý 

~ Da, sigur, răspunse el moale, deloc convins însă. 

” Şi se aşternu tăcerea. Eram obosiţi. Aceasta era cea de-a treia 
noapte nedormită. Mai aţipisem din când în când, dar cât de bine poți 
să dormi în plin câmp, în păduri desfrunzite, prin care vântul şuieră 
continuu, sau în tranşee nămoloase, cu ploaia curgând întruna dintr-un 
cer care parcă stă să cadă pe tine? De aceea, lui Heiden nu-i-trebui mult 
să facă pasul în lumea viselor. L-am simțit rezemându-se de copacul 
lângă care ne oprisem şi lăsându-se pradă somnului binefăcător. 

L-am lăsat să doarmă şi am ciulit urechile, încercând să identific 
zgomotele nopții. Nu prea existau. O linişte neobişnuită îmi acapară 
auzul şi am avut o senzaţie nefirească, tulburătoare, ca şi cum m-aş 
fi aflat pe o altă lume, pe o altă planetă. Luni întregi de dormit în 
tanc, în tabere militare, alături de camarazii mei, acompaniat mai tot 
timpul de bubuitul luptelor, creaseră un univers aparte, în care. mă 
integrasem în cele din urmă. Acum, când toate acestea dispăruseră, 
liniştea, pacea unei nopţi obişnuite mi se păreau cu totul anorrnale. 
Nu mă simţeam în elementul meu aşa. Şi mi-am dat seama că, dacă 
aveam să scap cu viaţă din nebunia asta şi aveam să mă întorc acasă, 
în Germania, după război, avea să treacă vreme îndelungată până să 
pot gusta din plin bucuria păcii. Şi m-am cutremurat!... 

Rar mi se ivise ocazia să mă gândesc serios la viaţa de după 
război, la ce-o să fac atunci când mă voi întoarce acasă. Nu mai eram. 
un om întreg, nu mai puteam să gust micile plăceri ale vieții aşa cum 
aş fi făcut-o dacă n-aş fi participat la lupta asta diavolească. O lume 
întreagă înnebunise cu totul! Ce anume ne determină să punem 
mâna pe arme şi să ne ucidem unii pe alţii? Oameni pe care nu-i 
văzusem în viața mea putrezeau acum cine ştie pe unde, seceraţi de 
mâna mea... Pentru că fusesem mai rapid decât ei? Ori poate pentru 
că îmi dorisem mai mult să supraviețuiesc? Dar pentru ce să supra- 


viețuiesc? Ce speram să găsesc acasă dacă mă întorceam? Amintirea 
casei mele se aburea cu fiecare zi care trecea, detaliile se 
estompaseră de mult, întreaga casă nu mai era; în fapt, decât o idee, 
o dorinţă, un ţel. Şi-apoi, nici nu mai eram sigur că aveam s-o mai 
găsesc acolo unde o lăsasem când plecasem pe front... - 

Brusc, am auzit pâşi. Am încolăcit arătătorul pe trăgaci şi m-am 
culcat pe burtă, cu toate simțurile în alertă. Dumnezeule, era atât de 
întuneric! Nu se putea distinge chiar nimic! Inima a început să-mi 
bată mai tare, pompând adrenalină în tot corpul. Ca un făcut, Heiden 
a început deodată să sforăie! În acel moment, a fost cât pe ce să apăs 
trăgaciul. 

— A, aici eraţi! am auzit glasul exasperant de calm äl 
Mărunţelului. 

— Ticălosule! am şuierat. Era cât pe ce să te împuşc!... 

— Ai fi dat de dracu”, Swen! zise matahala, apropiindu-se 
râzând. Te-aş fi bântuit toată viața... 

M-am sculat de jos şi i-am ieşit în tatna: 

— Ce-ai găsit? 

— Nimic. 

— Cum nimic? 

— Uite-aşa! Nu e nimic aici. Satul e gol. Au plecat de mult. 
Doar câteva hoituri... 

— Morți? 

— Moarte. 

— Femei? am exclamat îngrijorat. 

— Nu. 

— Dar ce?! 

— Oi. 

— Oi?! 

— Da, oi. Moarte şi putrezite. În rest, nimic. 

— Moşul unde este? 

N-a răspuns, ceea ce însemna că ridicase din umeri, cu 
nonşalanța-i caracteristică, dar nu i-am putut vedea gestul în beznă. 

— Tancurile? am continuat. 

— Ce-i cu ele? 

— Ai observat ceva? 

— Nu. Cred că Beyer s-a dus într-acolo... 


Deodată, un lătrat puternic sparse liniştea nopţii. Am tresărit 
amândoi. Mărunţelul a tras şi-o înjurătură. 

— ...câinele mă-tii! strigă. Fir-ar al naibii să fie, ce m-a speriat, 
jigodia! 

— N-ai dat de el? 

— Nu. E-n cealaltă parte a satului, unde s-a dus Beyer. Probabil 
că la el latră. 

Nu lătra la Moşul. Acesta se întoarse abia peste o oră şi 
jumătate, transpirat tot şi gâfâind ca o locomotivă. Eu cu Mărunţelul 
îl luasem între timp pe Heiden şi ne instalasem într-unul dintre 
bordeiele de la marginea satului. Când s-a întors Beyer, făceam de 
planton, pentru ca ceilalți doi să se poată odihni în siguranță. 

Moşul a venit la sigur, ghidându-se după sforăitul inconfundabil 
al Mărunţelului, care, în liniştea ce stăpânea noaptea, se auzea — şi 
Beyer mi-o confirmă — de la o sută de metri distanţă. 

— Vă ia ca din oală orice ageamiu! şuieră Moşul de cum ajunse 
lângă mine. Trezeşte-i repede pe Kreutzfeld şi pe Heiden! Repede! 

— Ai văzut tancurile? 

— Da. Şi am o veste bună pentru voi!... Dar, mai întâi, scoală-i 
pe-ăia doi! 

A trebuit să trag ceva de ei, dar în cele din urmă am izbutit să-i 
scot din bordeiul ce mirosea a capre. 

— Te-ai întors?! făcu Mărunţelul, somnoros, cu glas gutural, 
către Beyer. Hai, dă-mi ceva de lucru, că mă mănâncă palmele de nu 
mai pot! 

— Îşi dau, cu vârf şi îndesat, fii fără grijă, îl asigură Feldwebel-ul. 
Şi asta pe propriu-ţi tanc! 

— Cum?! Jucăriile noastre se află în curtea lor? 

— Da. Le-am văzut cu ochii mei! Sunt în plin câmp, la vreo ` 
patru kilometri de-aici!... 

— Păi, ce mai aşteptăm? Pe cai! 

Până în apropierea locului în care îşi instalaseră ruşii tabăra, 
aproape că am zburat. Nu mai exista oboseală, nu mai exista durere, 
nu mai exista nimic altceva în afara dorinţei acerbe de a ne afla din 
nou la bordul iubitului nostru Panzer. Moşul ne-a prelucrat pe drum, 
cine ce să facă, unde sunt postate santinelele duşmane, cum atacămi, 
unde anume se găseşte tancul nostru, tot, încât atunci când am ajuns 
acolo eram în măsură să ne facem treaba după ceasornic. 


Întâi s-a strecurat Beyer şi ne-a defrişat rapid terenul. Ruşilor 
nici prin cap nu le trecea că am fi în stare de o asemenea faptă 
sinucigaşă, drept pentru care îşi vedeau liniştiţi de programul lor de 
odihnă, lăsând în seama celor câtorva santinele supravegherea 
locului. N-a fost nevoie să ne ciocnim cu vreuna, pentru că erau 
postate aşa de răsfirat, încât câteva zeci de metri de târâş pe coate şi 
genunchi au rezolvat problema depăşirii perimetrului păzit. 

Puteam avea necazuri cu cel care stătea de pază sus pe un tanc, 
folosindu-i reflectorul pentru a baleia la răstimpuri, mai mult de 
formă, întreaga tabără. 

Moşul mi-a făcut semn din cap către grămada de butoaie de tablă, 
pline cu combustibil, stivuite într-o margine, lângă corturile de 
campanie în care dormeau buştean rusnacii. M-am strecurat ca o 
nălucă până acolo şi, după ce am scos cuiul a două grenade, le-am 
îndesat bine între două cisterne. Încă două le-am băgat sub 
cauciucurile de la roțile din spate ale unui camion parcat în apropiere, 
iar cu restul de şase am alergat ca o fantomă la tancurile aliniate un pic 
mai departe. Am lăsat câte una sub şenilele fiecărui tanc, iar pe ultima, 
cu părere de rău, a trebuit s-o bag sub un Panzer. L-am recunoscut. 
Aparţinea grupei lui Gerhardt Neiiman, dar cum sărmanul Gerhardt 
plecase, cu o zi în urmă, să-şi viziteze strămoşii duşi de mult pe lumea 
ailaltă, a fost mai uşor de suportat viitoarea pierdere. 

`- Mărunţelul, Moşul, chiar şi Heiden repetaseră întocmai partitura 
interpretată de mine, aşa că ne-am regrupat, unul după altul, în 
spatele tancului nostru. Cerule, cât de bine e să-ți regăseşti copilul 
întreg când te reîntorci la el! Mărunţelul, cel puţin, nu s-a putut 
abţine să nu-l sărute drăgăstos. Heiden i-a mângâiat şenila, iar 
Moşul, mai realist, s-a băgat sub el şi a meşterit ceva la uşița de 
urgență. 

— Izbuteşti? îl întrebă încet Mărunţelul. Sau mă laşi pe mine... 

— Ferească sfântul! mormăi Moşul. Tu ai fi în stare să foloseşti 
“dalta şi ciocanul... 

— Încetaţi! şuieră Heiden. N-avem timp de glume! 

Gura păcătosului adevăr grăieşte. Pentru că nici nu termină 
Heiden de articulat ultimul cuvânt, că unui nefericit de Ivan i se făcu 
de pişare. Şi nu găsi alt loc în tot câmpul ăla, decât la două tancuri 


distanță. L-aş fi lăsat cu plăcere în pace, căci ştiam cum e să te ardă 
băşica. Nu şi Mărunţelul. Ce şi-a zis, namila? Dacă tot e să începem 
dansul, de ce nu l-am începe de-acum!? Şi se evaporă de lângă noi, 
înainte că vreunul să apuce să-l rețină. Ştiam ce-avea să urmeze, aşa 
că Moşul a renunţat la orice precauțţii şi şi-a folosit baioneta fără nici 
o reţinere. A deschis trapa şi-a tras un şuierat scurt, chemându-ne. 
Imediat, santinelele au prins viață. Strigăte de alarmare, soldați 
supăraţi că le-am stricat somnul, reflectoare aprinzându-se pe tancuri, 
ordine urlate într-o limbă imposibilă şi, peste toate, un țipăt sfâşietor, 
cu totul nefiresc în război, care se termină într-un horcăit de moarte. 

L-am ajutat pe Heiden să se strecoare în Panzer, apoi am intrat 
şi eu. Deja Moşul pornise motorul. Mi-am ocupat locul în faţa 
dispozitivului de ochire, mi-am îngropat ochiul în manşonul de 
cauciuc al telemetrului şi-am început să rotesc încet turela. Moşul a 
ambalat monstrul de oţel şi Heiden s-a repezit la mitraliera grea a 
Panzer-ului. Tocmai luasem în vizor stiva de butoaie cu combustibil, 
când-o mână de fier m-a apucat strâns de picior şi m-a împins într-o 
parte. 

— Hei, Swen, băiatule, ăla-i locul meu! Şi nimeni nu-i ia locul 
Mărunţelului în tancul lui preferat... Valea! 

Şi mi-a făcut vânt cât-colo, închizând cu zgomot asurzitor trapa 
în urma lui. Gloanţele au început să țăcăne pe blindajul de oţel şi 
Beyer a acţionat pedala de acceleraţie. 

Primul proiectil lansat de Mărunţelul a făcut zob cortul din care 
ruşii ieşeau precum iepurii din vizuină, iar cel de-al doilea a atins 
rezervoarele cu motorină. O explozie memorabilă a aprins noaptea. 
Apoi au sărit în aer grenadele de sub camionul parcat în apropierea 
cortului, împreună cu toată muniţia care se afla în el. 

Ruşii alergau înnebuniţi, care încotro, neştiind ce se petrece. 
Când cineva te ia aşa, pe nepregătite, şi-ţi mai dă şi cu un pic de foc 
pe la târtiţă, începi să-ţi pui întrebări existenţiale, la care, de cele 
mai multe ori, nu mai apuci să dai şi răspuns. Iadul venise la oameni, 
fără să mai aştepte ca ei să meargă acolo. 

Mărunţelul râdea ca un apucat, strigând continuu la mine, cu 
veselie: Ă 

— Încarcă, Swen! Încarcă, păcătosule! 


Norocul nostru că inamicii nu se gândiseră că am putea reveni ` 
vreodată să. ne luăm înapoi jucăria şi nu făcuseră nici o mutare de 
mobilier. Toate erau la locul lor, aşa cum le lăsasem când plecasem 
în „concediu”. Şi, trebuie să recunoaştem cu toţii, este extraordinar 
sentimentul să regăseşti totul la fel când te întorci acasă. Nu lipseau 
obuzele, nu lipseau lăzile cu muniţie, nu lipseau grenadele, nici 
măcar pozele lipite peste tot de Portta nu fuseseră jupuite de pe 
pereţi. 

„Am ieşit din cuşca leului val-vârtej, lăsând în urma noastră 
numai explozii, strigăte şi ţipete de durere, împuşcături zadarnice şi 
iar explozii. Grenadele lăsate de noi sub şenilele tancurilor făceau 
prăpăd, aşa cum le era menirea, iar noi, victorioşi, chiuiam de 
bucurie. 

Moşul a ambalat motorul Panzer-ului şi ne-am afundat în 
noapte. 

După ce am trecut de satul părăsit, Mărunțelul a izbucnit într-un 

-râs drăcesc şi a băgat mâna în buzunarul vestonului. A scos de acolo 
o bucată de carne vineţie, însângerată. 

— Ce naiba-i aia, Kreutzfeld?! se strâmbă Heiden, dezgustat, 
cât pe ce să vomite. 

— Un trofeu! rânji namila cu toată gura. Ce-aţi fi vrut, să mă 
întorc la Portta cu mâinile goale? I-am luat şi lui un suvenir.. 

“M-am uitat atent la „trofeul” Mărunțelului, încercând Am dau 
seama ce este. Şi abia atunci mi-am explicat strigătul neobişnuit ce 
răsunase îi în noapte la începutul atacului. Inima mi s-a strâns şi-am 
simțit un fior străbătându-mă dureros în vintre. Sărmanul rusnac ce 
ieşise să urineze, la două tancuri distanță de al nostru, plecase pe 
lumea cealaltă fără mădular... 


Lumea e un circ uriaş. Oamenii sunt acrobaţi, iluzionişti, clovni, 
prestidigitatori, paiațe, dresori sau animale. Cei mai mulți, din 
nefericire, sunt animale. Şi nicăieri altundeva nu se observă mai evident 
acest lucru ca în război. Războiul scoate animalul din om la fel ca 
Diavolul. Căci războiul este unealta Diavolului. Cei care rezistă şi 
scapă, ori sunt protejaţi de Dumnezeu, ori se vând cu totul Diavolului... 

— Adunătură de păduchioşi împuţiți ce sunteți! urla măiorul 
Ziegler, cu ochii scăpărând de mânie. N-am cunoscut în viața mea- 
jigodii atât de josnice ca voi! Curtea Marţială o să vă mănânce. Şi nu 
voi pregeta să vă dau pe mâna Gestapo-ului când vom ajunge acasă! 

Era un ticălos înalt, slab, osos, cu nişte ochi albaştri spălăciți, reci 
ca gheaţa. Obrazul drept era brăzdat de o cicatrice în formă de V, care 
acum se înroşise peste măsură. Din această cauză, dar nu numai, 
printre soldaţi i se spunea „Vipera ”. 

— Dispărei din fața meă, trădătorilor! 

Asta era o acuzaţie gravă, pe care Heiden nu o putea suporta cu 
una, cu două. A 

— Cu respect vă raportez, domnule maior, că... —, începu el, pe un 
ton ridicat, dar Vipera nu-i dădu, practic, nici o şansă. 

— Raportezi pe mă-ta, dobitocule! Dispăreţi din fața mea, pui de 
curve!!! 

Ne-am împrăştiat repede. Mercenarul l-a tras după el pe Julian 
Heiden, care rămăsese ca o stană de piatră. Când cineva se lua de el, mai 
treacă-meargă, dar dacă se lega de cea care-l făcuse era în stare să 
mănânce jar, nu altceva! Mama lui Heiden era sfântă pentru el, şi noi toți 
ştiam asta. Maiorul Ziegler nu ştia, ceea ce însemna că îşi semnase 
condamnarea la moarte. 


Şi toate acestea din cauza unei banale partide de cărți între Sevilla, 
Portta şi Mărunţelul. Sevilla câștigase şi, cum Porita nu avusese cu ce să 
plătească, se învoise să dea iama în rezerva de alcool medicinal a unității 
medicale mobile care însoțea cele trei regimente germane aflate în 
retragere. 

Un ofițer medie se alesese cu dublă fractură de maxilar, scandalul 
luase amploare şi ajunsese la urechile maiorului Kurt Ziegler, care ne luase 
ca din oală, tocmai când ne înfruptam cu generozitate din prada lui Portia. 

— Nemernicul va sfârşi de mâna mea! scrâşni Heiden, cu o hotărâre 
pe care, până atunci, nu i-o mai remarcasem în glas. . 

— Jar eu, ca un bun camarad, o să-ţi ofer ajutorul meu necondiţionat! 
promise Johann Portta, cu un zâmbet malițios în colțul gurii. 

Ne aflam la poalele unor dealuri împădurite, la vreo şaptezeci de 
kilometri de Bucureşti, în aşteptarea celui de-al patrulea regiment, care 
urma să vină dinspre Ploieşti. De-aici trebuia să plecăm către Piteşti, să 
trecem Carpaţii prin. Valea Oltului, şi-apoi să ne îndreptăm, prin 
Transilvania, spre Ungaria. 

Regimentul 26 Panzer — Grenadiere primise o altă serie de tancuri 
germane şi T-34 ruseşti, recuperate de pe unde se putuse şi puse în stare de 
funcționare de pricepuții mecanici ai armatei Reich-ului. Cu toate acestea, 
eram mulțumiți, căci ne puteam numi din nou Regiment de Blindate şi nu 
mai eram nevoiţi să mărşăluim pe jos, ca ultimii infanteriști. 

Satisfacția noastră revenise la un nivel acceptabil, căci tanchistului îi 
şade bine, cum e şi firesc, în tanc. Tancul îţi dă siguranță, tancul îți dă 
încredere, îţi dă forță, iar cel ce a luptat pe diferite fronturi, având ca 
partener tancul, ştie ce înseamnă această măşinărie, cât de mult reprezintă 
pentru el şi pentru camarazii lui. Tancul devine, pentru tanchist, prieten 
devotat, unealtă indispensabilă şi tovarăș de nădejde, iar de cele mai multe 
ori, salvator de vieți... 


GROTA NEFERICIRILOR 


— Ho, ho, ho! îşi freca mâinile Portta, cu înfrigurare. Am pus-o!... 

Se învârtea de colo până colo, negăsindu-şi locul, plin de energie. 
Fuma țigară de la țigară, nerăbdător, şi nu fu nevoie de prea mult timp 
ca să ne molipsească şi pe noi cu starea lui de excitație. 

— Ce s-a întâmplat, Johann? se interesă Mercenarul, privindu-l 
concentrat. Ai descoperit cumva o comoară sau vreo craniă ascunsă 
pe undeva, pe-aici, prin inima dealurilor ăstora?! 

— Hi, hi, hi! continuă berlinezul,. privindu-ne ca pe ultimii 
oameni. Dacă sunteţi băieți cuminţi, tata Portta o să vă dea şi vouă 
câteva firimituri... > 

— Mâncare?! sări Mărunțelul, deja salivând. 

— Poate şi mâncare! făcu Portta, misterios. 

— Femei? am zis eu, într-o doară. 

— Ah, şi ce femei! Obergefreiter-ul Johann Portta va avea, în 
sfârşit, haremul său propriu şi personal!... Auziţi aici? Haremul lui 
propriu şi personal! 

— Femei, deci..., se desumflă Mărunţelul, pe care, în situaţia de 
față, l-ar fi tentat mai mult ceva de înfulecat. 

Portta ne făcu semn să ne apropiem şi, pe un ton conspirativ, cu 
voce joasă, începu să ne expună situația: 

— Îi ştiţi pe Blaummer, de la cantină... Ei bine, neghiobul ăla, ca 
un miner veritabil ce este, pentru că asta a fost în civilie, în bazinul 
Rhinului... Şi-a păstrat instinctele de miner şi, folosindu-se de ele... 

— Portta, ticălosule! strigă Sevilla, scos deja din sărite. Treci 
odată la subiect şi nu ne mai fierbe atâta! 


— Ssst! Ssst! duse matahala berlineză arătătorul la buze. Ciocu” 
mic, animal de povară, că nu trebuie să afle nimeni! 

— Atunci nu te mai tot plimba prin minele din bazinul Rhinului! 

— Bine, bine! Deci, Blaummer, că de la el am aflat, s-a luat după 
miros şi a descoperit, la vreo doi kilometri de aici, o grotă... 

— Cum după miros?! exclamă nelămurit Mărunţelul, ridicând 
din sprâncene. 

— Taci naibii şi tu! sări Sevilla, nervos. 

— Păi... a ce mirosea? insistă Kreutzfeld în prostia lui. 

— Ufff, Dumnezeule! izbucni Sevilla, luându-se cu mâinile de 
cap. Adunătură de țăcăniți cu mămăligă în loc de creieri!... 

— Terminaţi! ordonă Moşul, apoi întorcându-se spre Portta: 
Continuă, Johann... 

Berlinezul trase adânc aer în piept şi, după ce arboră un zâmbet 
superior, zise: 

— Blaummer a ajuns, deci, la râpa aia şi... 

— Parcă spuneai că la o grotă?!... mormăi Mărunțelul, dar şi-a 
înghiţit repede cuvintele observându-ne privirile mânioase aţintite 
asupra lui. 

— ...a descoperit ascunzătoarea! urmă Portta lejer, ca şi cum 
nimeni nu l-ar fi întrerupt. i 

Câteva clipe s-a aşternut liniştea. Și-atunci am înţeles de ce era 
Obergefreiter-ul Portta atât de surescitat. 

Când ajunsesem noi în satul acela de la poalele dealului, nu mai 
găsisem acolo decât câțiva bătrâni, moşnegi şi babe. Restul 
gospodăriilor erau goale, proprietarii îşi părăsiseră locuinţele şi 
fugiseră din calea „năvălitorilor”, luând cu ei animalele şi păsările. 

„Nu era ceva nou pentru noi o asemenea reacție. Era firească peste tot 
în lume. Ne închipuiam cu toţii că sătenii s-au ascuns pe undeva prin 
pădurile întinse şi dese care acopereau dealurile înconjurătoare, numai 
că n-aveam timp de căutări şi nici motive temeinice de a o face. E- 
adevărat, n-ar fi fost de prisos câţiva purceluşi la proțap sau o pulpă- 
două de tăuraş, ori câteva găinuşe la ceaun, o brânzică proaspăță, ceva 
lăptic, şi peste toate un vinişor românesc puterea ursului... 

Însă regimentul plecat de la Ploieşti trebuia să sosească din oră în 
oră, iar maiorul Kurt Ziegler, care se afla la comanda celor trei 


> 


regimente reunite, n-ar fi aprobat nici în ruptul capului o „expediție’” 
de recunoaştere în zona înconjurătoare. Plasase santinele de jur- 
împrejurul taberei unde ne stabilisem şi dăduse ordin să nu facem nici 
o mişcare până la venirea regimentului din. Ploieşti. Şi-apoi, cu puțină 
vreme în urmă, Portta declanşase un conflict cu Vipera de mai toată 
frumusețea... lar lungii ani de experiență pe câmpul de luptă ne 
spuneau că săritura peste cal, dacă nu e vorba de gimnastică, poate 
avea urmări tragice şi, deseori, extrem de dureroase. 

— Şi când mergem?! 

Inocenţa Mărunțelului era debordantă. Ne-am uitat cu toții la el şi 
apoi unul la celălalt, înțelegându-ne simplu, din priviri. 

— La apusul soarelui, răspunse Portta, cu gura până la urechi. 
Am vorbit cu Blaummer şi mă întâlnesc cu el în spatele cantinei... 

— Eu, Heiden şi Mercenarul rămânem aici, să vă acoperim 
fundurile  neastâmpărate, decise Moşul,. cu  înțelepciunea-i 
caracteristică. 

— Perfect! exclamă Kreutzfeld. Pe mine nu m-ai fi putut reține 
nici dacă m-ai fi legat de tanc!... 

— Ştiu, înclină Beyer din cap, scurt. 

— Voi, continuă Portta, ar fi bine să ne urmaţi la ceva distanță şi 
să nu veniţi o dată cu mine la întâlnirea cu-Blaummer. S-ar putea să se 
sperie şi să refuze să colaboreze dacă vă vede... 

— Hm! făcu Mărunțelul. Probabil că glumeşti... 

— Deloc. Blaummer e singurul câre ştie unde e adăpostul şi, dacă 
se încăpăţânează, e în stare să nu mai scoată o vorbă. 

— Uită problema asta, amice! Ştii bine ce metode eficiente de 
convingere are băiatul! se făli Mărunţelul, arătându-şi pumnii cât două 
baroase. 

Portta râse şi Sevilla îi ţinu isonul. 

— Totuşi, are dreptate Johann, zise el. ÎI vom urma la distanță. E 
mai bine aşa... 

Mărunţelul înghiţi în sec şi acceptă. Se vedea însă de la o poştă 
că-l mâncau pumnii îngrozitor de tare. Era de. aşteptat ca în curând să 
găsească o altă modalitate pentru a-şi descărca energia. Drept pentru 
care i-am dat un ghiont Mercenarului şi l-am avertizat, şoptindu-i 
insinuant la ureche: 


— Fii atent la Kreutzfeld... E ca un cazan sub presiune. Ia-l 
deoparte şi dă-i drumul la buşon. Altfel, tare mi-e că explodează! 

— Oui, mon camarade! mârâi el, încuviinţând din cap. Numai 
că buşonul Mărunţelului e înţepenit rău de tot şi nu ştiu dacă voi 
izbuti să-l deblochez... 

— Lasă, te descurci tu, l-am încurajat eu, bătându-l încet pe 
umăr. 

S-a ridicat şi s-a dus lângă Kreutzfeld. L-a luat pe după gât şi i-a 
şoptit ceva la ureche. Pentru început, Mărunţelul a făcut ochii mari, 
apoi a deschis larg gura şi, în cele din urmă, scuturându-se ca de o 
piele răpciugoasă, a îndreptat spinarea şi a urlat spre Mercenar: 

— Da?! Atunci, fii atent la mine! 

Şi s-a pierdut printre şoproanele dărăpănate unde ne aciuasem, 
îndreptându-se spre cantină. Cinci perechi de ochi mirați s-au întors 
deodată spre Mercenarul. Iar el, cu o expresie de satisfacţie pe chip, 
ne-a: susținut privirile curioase şi, ridicându-se în picioare, a 
exclamat nevinovat, ca un copil ce dă vina pe fratele lui pentru pozna 
făcută împreună: 

— l-am urmat sfatul lui Swen! 

— Şi ce l-ai pus să facă?! am sărit impacientat. 

— Nimic... 

— Atunci... unde naiba a fugit aşa pornit? 

— Să-mi demonstreze mie că n-am dreptate. 

Moşul dădu încet din cap, semn că înţelegea prea bine ce se 
petrece. 

— E clar! făcu el. Încingeți focul... 

— Mâncăm ceva bun? întrebă Heiden, curios. 

De când încasase glonțul ăla nefericit la subsuoară şi fusese 
nevoit să petreacă două zile în cocina numită spital de campanie, 
Julian Heiden căpătase o senzaţie neobişnuită de foame continuă, 
nicicând potolită. Remarcasem cu toţii acest fapt, dar n-aveam ce 
să-i facem. 

— Depinde..., mormăi Mercenarul, stricându-se de râs în 
pumni. i 
Începea distracţia. Nu asta intenționasem şi-acum îmi părea rău. 


Trebuia să-mi fi dat seama că aşa ceva se va întâmpla, din clipa în 
care făcusem prostia să mă adresez Mercenarului ca să-l iata 
pe Kreutzfeld. De fiecare dată se petrecea aşa. Şi ştiusem.. 

Sevilla însă nu stătu mult pe gânduri. Dispăru şi el şi reveni 
peste câteva minute cu un ceaun de tuci şi o pirostrie afumată. 
Comandă scurt: 

— Lemne! 

Ne-am mobilizat şi am adunat, în scurt timp, un vraf de lemne, 
gata de pus pe foc. Heiden nu mai putea de poftă, saliva văzând cu 
ochii şi, încetul cu încetul, unul după altul am început să percepem 
senzaţia aceea minunată de nerăbdare de dinaintea unei mese 
copioase. Habar n-aveam ce urma să facă Mărunţelul, cu ce avea să 
vină de acolo de unde se dusese, însă fusese de ajuns îndemnul 
Moşului ca să ne transforme într-o haită dornică de festin. 

Sevilla a aprins focul şi a pus ceaunul la încins, pe pirostrie. 
Ne-am adunat în jurul focului ca nişte ţigani şi ne-am aprins câte o 
ţigară, să mai aiiai senzația de foame ce ne mistuia 
stomacurile. 

— Ce faceți aici, hahalerelor? se auzi deodată glasul lui Egon 
Schermacher, un caporal gras şi chel din Regimentul 16 Tiger. 

Ne mai întâlnisem cu el în campania din Tobruk, cu vreo doi ani 
în. urmă. Sărmanul pierduse la cărți tot ce avea, inclusiv 
ecl entul, ținuta şi lenjeria intimă. Portta şi Sevilla îl lăsaseră, 
efectiv, „piele”. Plecase gol-goluț de la masa de joc improvizată pe 
o ladă de muniţie, aşa cum îl născuse mamă-sa. Însă era un tip de 
treabă, câre nu purta pică nimănui, niciodată. 

N-am apucat să-i răspundem, că Mărunţelui îşi şi făcu apariţia, 
brusc, dintr-un şopron aflat la zece metri depărtare. Căra mândru un 
uriaş jambon de porc. Toate privirile s-au întors instantaneu spre el 
şi-am înghiţit cu taţii în sec, pofticioşi. 

— Criminalilor!... l-am auzit pe Egon murmurând cu glas stins, 
răguşit, în timp ce se aşeza nepofiit în jurul focului, fără să-i pese de 
noi. 

Mercenarul fluieră a admiraţie şi-i ieşi în întâmpinare 
Mărunţelului: Chipul acestuia radia de satisfacţie şi un zâmbet larg 
îi lumina figura transpirată. 


— Dumnezeule! exclamă Heiden, cu ochii cât cepele, când 
Kreutzfeld ajunse lângă noi. De unde-ai luat ăsta, drac împieliţat ce 
eşti?!!! 

Pulpa afumată arăta aşa de bine, că ne venea rău doar uitându-ne 
la ea. O stare de leşin îmi răscolea dureros stomacul, care nu mai 
putca fi stăpânit în nici un fel. 

— De la „prietenul” tău, rânji Mărunţelul cu toată gura. E 
provizia secretă a maiorului Ziegler... 

Parcă ne-ar fi lovit cu leuca în moalele capului. O tăcere 
nepământeană se lăsă deodată peste trupa noastră de păcătoşi. 
Mercenarul era singurul care continua să surâdă, ca şi cum ar fi spus: 
„Am ştiut eu, dar nici prin cap nu mi-a trecut că idiotul ăsta o să 
reuşească!?”. În rest, figurile tuturor erau pătrunse de stupoare. Egon 
Schermacher, cel puţin, înghiţi cu greutate nodul imens ce i se 
pusese în gât şi se ridică grăbit. 

— Eu, unul, mă opresc aici, cât încă mă mai pot salva de la 
spânzurătoare!... ' 

— Ce spânzurătoare?! făcu Mărunțelul, mirat sincer. 

Dar Egon nu-l băgă în seamă şi se îndepărtă, nu înáinte însă de 
a ne ura din toată inima: 

— Moarte uşoară, ticăloşilor! Sper să nu vă doară prea tare... 

Chiar şi pentru noi, -obişnuiţi cu de-alde astea, fapta 
Mărunţelului reprezenta prea mult. Uriaşul nostru camarad fără 
minte nu ținuse cont absolut deloc de proaspătul incident cu maiorul 
Ziegler, Mercenarul n-avusese de lucru şi, iată, acum chiar că ne 
păştea plutonul de execuţie! 

Moşul se dezmetici primul: 

— Porta, fugi după Egon şi adu-l înapoi. Nu ptitea risca... Şi 
stingeţi odată focul ăla blestemat! 

Johann Portta se execută şi dispăru printre şoproane, după 
Schermacher. Mărunţelul îi puse jambonul în braţe Mercenarului. 
Dar nici măcar lui nu-i mai pria bucata afumată de carne. Sevilla luă 
un bidon cu apă şi stinse precipitat focul. 

— Kreutzfeld, continuă Moşul, faci cale întoarsă şi duci 
jambonul la locul lui, de unde l-ai luat. 


— Glumeşti! mormăi Mărunţelul. 

— Deloc! replică Beyer rece. De data asta, chiar aţi făcut-o de 
oaie... i 

— Dar... 

— Nici un dar! Swen, se întoarse Moşul către mine, dacă tot 
te-a mâncat în fund să-i inciţi pe-ăştia doi, îl însoţeşti pe Kreutzfeld 
şi duceţi pulpa de porc la cantină. 

Am încuviinţat din cap, fără vorbe. N-avea nici un rost să fac pe 
grozavul acum. M-am ridicat şi l-am luat pe Măruriţelul de braţ. 
Mercenarul i-a pasat proba incriminatorie şi Kreutzfeld s-a urnit din 
loc, aerian, încă neînțelegând ce se petrece. 

— Staţi aşa, neghiobilor! sări Moşul, impacientat. Luaţi o raniţă 
şi băgaţi jambonul în ea. Doar n-o să mergeţi cu el, aşa, în văzul 
tuturor?! 

Ne-am executat, oftând. Kreutzfeld a pus ranița la spinare şi-am 
pomit înapoi spre cantină. 

— Cum naiba ai şutit pulpa? l-am întrebat curios. 

— N-am şutit-o, mi-a răspuns. 

Am aşteptat să continue, dar, cum nu prea avea de gând, l-am 
îmboldit cu o altă întrebare: 

— Şi-atunci, cum ai făcut rost de ea? 

— Simplu. La schimb. 

Am rămas uluit. A face „schimb”, în cazul lui Kreutzfeld, 
însemna excluderea folosirii forţei brute pentru atingerea scopului 
propus, iar asta implica gândire. Mărunţelul gândise, şi asta chiar că 
nu-i stătea în fire! 

— Şi ce-ai dat în locul ei? 

— Nimic. 

Nu mai pricepeam deloc, dar deja ne apropiasem de cantină. În 
fapt, era vorba de un şopron mai spaţios, la câteva case distanță de 
locul unde ne aciuasem noi. În pofida tuturor aşteptărilor, Mărunţelul 
a continuat, imperturbabil, să-mi explice: 

— l-am promis lui Klaus că-i aduc un porc întreg, viu, mâine 
dimineaţă, când ne întoarcem... 

Ceţurile din mintea mea au început să se destrame. Şi-atunci 


am înţeles raţionamentul camaradului meu. Şi mi-am dat imediat 
seama că nu greşise deloc. Dacă Portta avea dreptate şi undeva între 
dealuri se ascundeau sătenii, cu tot cu animale, atunci promisiunea 
făcută bucătarului personal al maiorului Ziegler avea acoperire şi 
putea fi onorată. Aşa că l-am apucat pe Kreutzfeld de braţ şi l-am 
oprit locului. 

— Atunci, nu mai are nici un rost să returnăm pulpa, nu-i 


— Păi, aşa zic şi eu, dar Beyer n-o să fie supă... 

— Beyer nu ştie toată povestea, l-am întrerupt eu, deja salivând 
la gândul că voi mânca, în cele din urmă, jambon afumat în acea 
seară. Hai să ne întoarcem! 

Când am ajuns la şopronul nostru, fețele tuturor erau îmbufinate, 
lipsite de viaţă, acre. Era ca şi cum li s-ar fi plimbat prin faţă o 
unguroaică nurlie, goală-goluţă, şi ei n-ar fi avut voie nici măcar s-o 
atingă. Cel mai amărât dintre toţi părea a fi Heiden, drept pentru care 
el a fost cel căruia, după ce-am băgat mâna în ranița din spatele 
Mărunţelului, i-am aruncat jambonul în braţe. 

Din nou stupoare, din nou priviri hămesite şi, ca să pună capac 
la toate, Heiden n-a mai aşteptat nici o permisiune şi şi-a înfipt dinții 
în pulpă. A muşcat ca un lup pofticios din muşchiul afumat, 
înghițind halca de carne aproape nemestecată. 

Jambonul a trecut dintr-o mână într-alta şi, până a ajuns din nou 
la mine, am apucat să le expun situaţia reală. Beyer n-a mai avut 
nimic de comentat; şi-a tăiat o bucată respectabilă din pulpă şi a 
început să mănânce tacticos, savurând fiecare înghiţitură. 

Până seara n-a mai rămas decât osul, iar echipa de 
„expediţionari” care urma să plece în căutarea sătenilor la lăsarea 
întunericului s-a mai mărit cu un membru: Egon Schermacher. Am 
făcut pregătirile necesare şi, când soarele a coborât definitiv sub linia 
orizontului, l-am trimis pe Portta după Blaummer. Fostul miner a 
sosit, pus în temă de berlinez. Ne-am mai verificat o dată 
echipamentul, iar când luna a răsărit, mare şi roşie, în spatele 
vălătucilor de nori zdrenţuiţi de pe cer, ne-am strecurat printre 
şoprone, spre marginea satului, ca nişte năluci. 


Noaptea dădea deja semne că avea să fie una rece, dar cel puțin 
norii de pe cer se mişcau foarte încet, semn că nu urma să plouă. În 
afară de şuierul moderat al vântului şi de sunetele fireşti scoase de 
trupa germană cantonată la poalele dealurilor, nimic nu dovedea că 
lumea ar fi vie. d 

Mergeam tăcut în spatele lui Sevilla, care-şi înfundase căciula 
adânc pe cap şi-şi ridicase gulerul şubei, să se apere de frigul ce 
devenea parcă cu fiecare minut care trecea tot mai pătrunzător. Un 
câine începu deodată să urle în sat. Un sunet sumbru, apăsător, a 
pagubă şi necaz. Am ridicat ochii spre lună. Ieşise cu totul din nori 
şi era sângerie. Părea de-a dreptul bolnavă. Un fior rece ca gheaţa 
mi-a străbătut şira spinării şi m-a făcut să mă cutremur. 

— Nu-nchide nici unul gura la jigodia aia? murmură 
Schermacher, înciudat. 

Nici n-apucă bine să termine, că răsună o împuşcătură surdă şi 
urletul lugubru al animalului încetă cu un schelălăit scurt. Am răsuflat 
uşuraţi cu toţii. lar Egon Schermacher a încheiat pe acelaşi ton: 

— Aşa, frate, fie de sufletul tău!... 

— Tăceţi naibii din gură şi mişcaţi-vă odată! mârâi Blaurmmmer, 
nervos. 

Nu prea îi convenise aranjamentul făcut de Portta, dar până la 
urmă se declarase de acord să-i însoțim şi noi. Era posibil să 
întâmpinăm rezistenţă din partea sătenilor ascunşi în grotă şi, cu cât 
eram mai mulţi, cu atât era mai bine. Fostul miner ne conduse spre 
marginea dinspre dealuri a satului, printre tufişuri de măceşi şi 
mărăcini, către un lăstăriş des, pentru a evita întâlnirea cu vreo 
santinelă. Am ajuns la un pârâu puţin adânc, cu apă limpede şi rece, 
l-am traversat şi-am început să urcăm coasta dealului. Lumina lunii 
era suficientă pentru a vedea pe unde mergem, însă asta doar aici, 
unde copacii erau rari şi desfrunziţi de toamnă. O dată intraţi. în 
pădure, avea să ne fie din ce în ce mai greu, dacă nu chiar imposibil 
fără lanterne. 

— Cum ai descoperit ascunzătoarea, Albert? îl întrebă Egon pe. 
Blaummer. 

— Treaba mea! replică acesta morocănos. 


— După miros, se băgă Portta în vorbă. 

— Haidă, de! exclamă Egon. Da” ce, Blaummer e baronul von 
Miinchhausen?!. 

Pe Sevilla îl pufni râsul. Îi dădui un ghiont în coaste şi tăcu brusc, 
icnind. Era singurul care avea, pare-se, chef de râs. Ceilalţi, inclusiv 
eu, fuseserăm acaparați de o stare neobişnuită de sfârşeală sufletească, 
o lipsă totală de chef şi, peste toate, sentimentul că, într-un fel sau 
altul, în această noapte, la grotă, lucrurile vor scăpa de sub control. 
Nu-i uşor de descris ceea ce simțeam, însă deseori în război când apar 
astfel de temeri interioare trebuie să faci tot posibilul, indiferent dacă 
crezi sau nu în ele, să ţii cont de ele, să le consideri reale şi să 
acţionezi, pe viitor, în consecință. 

Blaummer ne-a condus prin desişul acela şi, nu după multă 
vreme, am părăsit perimetrul păzit de santinelele noastre. Nu era, 
bineînţeles, pentru întâia oară când „evadam” din companie, însă, 
de această dată, senzaţia că se va întâmpla ceva rău s-a acutizat atât 
de tare în. sufletul meu, încât n-am mai putut rezista şi, când am 

-considerat că ne-am afundat suficient de mult în pădure pentru a nu 
mai putea fi auziţi de vreo ureche indiscretă, mi-am oprit camarazii. 

— Hei, ia staţi aşa! Trebuie să vorbim... 

Mărunţelul a scos un sunet nedefinit, ceva între un icnet de 
dezaprobare şi o încuviinţare. Şi-a dres imediat glasul în pumn şi a 

şoptit gutural: 

— Ce naiba vrei să vorbim, Swen?! Lasă-ne în durerea 
noastră... 

— Păi, tocmai despre asta vreau să vorbim, am replicat. Despre 
durerile noastre. Voi nu simţiţi? 

S-au oprit cu toţii şi Portta a exclamat: 

— Ba da! Eu simt! Simt că mă trece o pişare de mă taie la 
băşică!... 

Sevilla şi Egon au pufnit în râs, dar s-au oprit numaidecât. Nu 
era râsul lor. Portta s-a îndepărtat câțiva paşi şi a început să urineze 
cu forţă, aparent nepăsător. Blaummer a venit încet lângă mine şi 
mi-a pus uşor o mână pe umăr. 

— Camarade, să nu cumva să cobeşti, că-ţi iau glanda! m-a 


ameninţat printre dinţi. Niciodată nu mi-au plăcut cobele, dar sunt 
miner şi ştiu ce înseamnă presentimentul. Eu cred în presentiment. Şi 
dacă e unul real, te rog să ne spui cu toată sinceritatea... 

— E real, Albert, am murmurat. E-atât de real, că-mi strânge 
inima ca într-o menghină. 

— Ptiul!!! scuipă Sevilla spre mine. Mă ia deja cu fiori, 
ticălosule... 

— N-am nici o vină, băieți, am replicat. Să nu credeţi că o fac 
intenţionat. Pur şi simplu, simt că în noaptea asta se va întâmpla 
ceva rău, simt că unii dintre noi au să-şi găsească sfârşitul acolo, la 
grotă. Şi nu-mi place asta. Nu-mi place deloc... 

Portta trase siguranța Schmeisser-ului şi băgă glonț pe țeavă. 

— Eu, unul, sunt pregătit de-acum, zise el hotărât. Johann Portta 
n-o să-şi lase oasele într-o pădure nenorocită din România! 

Curajul lui părea cu totul deplasat în asemenea momente. Nu l-a 
luat nimeni în seamă, în afară de Mărunțelul, care-l imită, încărcându-şi 
şi el arma. 

— Şi-atunci ce facem? întrebă Egon Schermacher. Mai mergem 
sau ne întoarcem în sat? 

Câteva secunde lungi se lăsă o tăcere mormântală. În afară de 
şuieratul ascuţit al vântului, nu se mai auzea, practic, nimic. Mantia 
întunecată a nopții se aşternuse peste pădurea de stejari şi arțari, 
lumina lunii izbutind numai arareori să se strecoare printre crengile 
copacilor, până jos, pe pătura de frunze moarte ce acoperea solul 
moale. Ne venea foarte greu să luăm o hotărâre. 

— Mai e mult până la ascunzătoare? întrebă într-un târziu 
Mărunţelul. 

— Nu chiar, răspunse Blaummer. Bătrâna spunea că-i între cele 
două dealuri, după stânca aceea în formă de cap de cal... 

— Care bătrână?! făcu Portta, curios. Nu mi-ai zis nimic de nici 


— N-are nici o importanţă, replică Blaummer, îngândurat. Luaţi 
odată o hotărâre şi hai să mergem de-aici, ori într-o parte, ori în alta! 

Din nou se aşternu tăcerea. Dar de această dată nu mai dură 
mult. 

— Eu merg la grotă! zise Mărunţelul. 


— Şi eu! făcu Portta. 

— Dacă ei merg, merg şi eu! exclamă şi Sevilla. 

— Bine, am zis cu inima strânsă, mergem la grotă... 

L-am urmat pe Blaummer, în şir. indian, printre copacii 
desfrunziţi, încercând să nu ne abatem prea mult de la direcția 
sugerată de bătrâna care-i dăduse fostului miner informaţia cu privire 
la locul unde se afla ascunzătoarea sătenilor. Albert ne-a spus, în 
cele din urmă, toată povestea, cum o zărise la un moment dat pe 
bătrâna ce rămăsese în sat strângând la piept o fotografie de slabă 
calitate, în care zâmbea cu toată ființa o fetişcană de vreo 
paisprezece-cincisprezece ani, nepoata ei. Bătrâna era bolnavă, 
simţea că n-o s-o mai ducă mult şi n-ar fi vrut să moară înainte de-a 
o mai vedea măcar o dată pe fetița care-i luminase zilele ultimilor 
ani. Numele fetei era Maria, tatăl ei îşi pierduse viaţa pe frontul din 
Cehoslovacia, iar mama ei se spânzurase când aflase vestea. O 
găsiseră într-un şopron dărăpănat, după două zile. Fetiţa rămăsese de 
atunci pe lume numai cu bunica bolnavă şi suferindă. Blaummer.o 
rupea bine pe ruseşte şi, cum bătrâna se născuse undeva în 
Basarabia, reuşise să se înțeleagă cu ea şi să ajungă la un consens. 
Minerul îi promisese că avea să i-o aducă pe Maria, iar bătrâna îi 
indicase locul unde se afla grota în care se retrăseseră sătenii, cu 
două zile înainte de sosirea noastră acolo. 

— ...Şi n-am de gând s-o înşel pe bătrână, încheie Albert 
Blaummer cu seriozitate. Eu când promit ceva, mă ţin de 
promisiune! 

Bia Şi eu la fel, zise Mărunțelul cu ardoare. Trebuie să dau un 
porc în schimbul jambonului afumat, aşa că haideţi mai repede, să nu 
creadă cumva omul ăla că sunt un neserios... 

Am ajuns în apropierea stâncii în formă de eap de cal după 
aproape o jumătate de oră de mers prin pădurea întunecoasă. Ne-am 
împărţit în două echipe. În prima eu, Blaummer şi Sevilla, în cea 
de-a doua Portta, Mărunţelul şi Egon Schermacher. Apoi am început 
să urcăm spre stânca cocoţată tocmai în vârful dealului. Noi prin 
dreapta, echipa lui Portta prin stânga. Panta era extrem de abruptă şi 
urcuşul deveni foarte greoi după mai puţin de cinci minute, căci 
pătura de frunze moarte era deosebit de alunecoasă şi la fiecare pas 


trebuia să fim atenți să nu ne împiedicăm şi s-o luăm de-a rostogolul 
înapoi la vale. 

— Staţi aşa! şopti deodată Sevilla, făcându-ne semn să ne 
oprim, pe undeva pe la jumătatea distanţei dintre baza dealului şi 
vârf. (Rămase într-o poziţie nefirească, aplecat, cu mâna la ureche, 
ca un iepure ce a simțit apropierea vânătorului.) Auziţi? 

Am ciulit urechile, atenţi la orice zgomot. La început n-am 
distins nimic, dar mai apoi am prins sunetul vag al unui muget stins 
de vacă. Şi grohăiturile slabe ale unor porci. Avusese dreptate 


bătrâna, nu ne trimisese după cai verzi pe pereți. A 
— Să mergem! comandă Blaummer cu glas stins. Dar cu 


atenţie, de-acum! Cu siguranță au pus oameni de pază la intrare... 

Deodată, liniştea nopţii se sparse în sute de sunete, întâi o 
bufnitură surdă, apoi icnete, zgomot de crengi rupte, alte bufnituri, 
fâşâit de frunze uscâte, gemete şi, peste toate, o înjurătură a 
Mărunţelului, plină de năduf, secondat numaidecât de Portta. Ne-am 
dat imediat seama că Schermacher alunecase şi căzuse de-a 
rostogolul la vale. 

Brusc, o armă începu să tragă, foc cu foc. Gloanţele bubuiră la 
gura ţevii, undeva deasupra noastră, mult în stânga. Câteva se loviră 
de trunchiurile copacilor şi răsunară sec. Altele loviră bucăţi de 
stâncă şi ţiuiră ascuţit. Ecourile fiecărei împuşcături reverberară în 
pădurea pustie. 

— Repede, sus! ne îmboldi Sevilla. 

Arma tăcu. Portta şi Mărunţelul făcură dovada experienţei 
acumulate pe atâtea câmpuri de bătălie şi nu răspunseră provocării 
venite din partea sătenilor. În schimb, aceştia se desconspirară şi de- 
acum ştiam la ce să ne aşteptăm. Trezite de împuşcături, animalele 
începură să zbiere la unison, speriate, dar glasurile lor ajungeau la 
noi slabe, fade, fără ecou, stinse. Câteva voci: de femei şi bărbaţi 
strigară ordine îngrijorate. Şi, ca fundal sonor, câțiva copii mici 
începură să plângă speriaţi. 

— Trebuie să ne mişcăm repede! spuse Blaummer printre dinţii 
încleştaţi: De-acum, ai noştri au auzit, cu siguranță, împuşcăturile, şi 
nu va mai dura mult până ce Vipera va ordona unei grupe să 
pornească încoace... 


— Şi-apoi, completă Sevilla, maiorul Ziegler va întări paza la 
poalele dealului, mai mult ca sigur, ceea ce va face din reîntoarcerea 
noastră în sat o problemă mai mare decât credeţi!... 

Îngrijorarea răzbătu din tonul camaradului meu, dar Blaumimer îl 
linişti curând: 

— Asta nu va fi o problemă, frate, dacă avem norocul să găsim 
mâncare şi băutură acolo, sus, în grotă. Ce santinelă crezi că va refuza 
câteva sticle de tărie pe frigul ăsta? 

— În3!...'încuviință Sevilla. Hai să luăm prada şi să terminăm 
odată cu toată povestea asta! i 

Am continuat să urcăm, atenţi la fiecare mişcare, la fiecare sunet. 
Schermacher se oprise, probabil, pe undeva pe la poalele dealului şi 
acum ne asigura retragerea, blamându-se pentru neghiobia de care 
dăduse dovadă. Avusese noroc, la urma urmelor, căci războiul nu-i o 
joacă. Descori, o greşeală poate fi chiar ultima greşeală! Pentru că 
gloanţele nu iartă. Mai ales cele trase la nimereală, din cauza fricii. Pe 
timp de război, fie că eşti combatant, fie că nu eşti, în clipa în care ai 
pus mâna pe armă, este imposibil să nu se ivească, mai devreme sau 
mai târziu, şi ocazia de a apăsa pe trăgaci. În felul acesta, chiar dacă nu, 
îţi place ideea, devii „ucigaş de oameni”; căci instinctul supraviețuirii 
ia locul gândirii şi omul se transformă atunci într-un animal: care pe 
care! Aşa că Egon Schermacher trebuie că se simţea, mai mult ca 
sigur, în al nouălea cer, pentru că scăpase de gloanțele armei mânuite 
de săteanul speriat. 

Blaummer ne făcu semn din degete să ne răsfirăm. Cu mare greutate 
i-am putut observa gestul, şi asta numai datorită lunii ce a catadicsit să iasă 
un minut din nori. Eu am luat-o la stânga, iar Sevilla la dreapta. M-am 
strecurat asemenea unui hoț, ascunzându-mă după trunchiul fiecărui copac, 
atent la orice mişcare şi la orice sunet. De-acum, instinctele animalice se 
treziseră iarăşi în mine, luând locul raţiunii. Dezvoltarea acestei 
aptitudini native este încă un motiv pentru care unii scapă din război 
şi alţii nu. Căci, dacă te laşi în voia raţiunii şi judeci fiecare pas înainte 
de a-l face, eşti ca şi mort. Războiul este, de cele mai multe ori, mai 
rapid decât gândirea umană. Lucrurile, pur şi simplu, se întâmplă, iar 
singurul aliat care-ţi mai poate salva viaţa în asemenea situaţii este 


instinctul. Încrede-te în el, lasă-te în voia lui, iar el va şti ce şi cum să 
facă pentru a te ţine în viață. A 

Sub genunchiul meu a trosnit sec o creangă uscată. Şi instinctul 
mi-a ordonat, în acea clipă, să mă feresc, să mă ascund după trunchiul 
celui mai apropiat copac. La o fracțiune de secundă după ce-am sărit 
într-o parte, a răsunat împuşcătura. Am apucat să văd jerba de foc de 
la gura ţevii, la mai puțin de zece metri în fața mea, sus, după care 
glonţul a pătruns ca o viespe de oțel în coaja copacului după care mă 
retrăsesem, la nici cinci centimetri de chipul meu. Aşchii de lemn mi 
s-au înfipt în obraz şi, ca să-mi înăbuş strigătul de durere, mi-am 

` îngropat faţa în muşchiul umed crescut la rădăcina arțarului. A urmat 
imediat un al doilea glonț, care a muşcat foarte puţin din copac şi s-a 
oprit într-o bucată de stâncă, un pic mai jos, de unde a ricoşat cu un 
sunet ascuțit. 

Mi-am dat seama numaidecât că aveam de-a face cu un „duşman“ 
care ştia să mânuiască o armă, căci unul neexperimentat n-ar fi reuşit 
în vecii vecilor să tragă două cartuşe atât de bine grupate. N-am 
ripostat nici de această dată. L-am lăsat să se liniştească, convins că nu 
mă văzuse. Însă Sevilla n-a mai avut răbdare. Mult mai bine postat 
decât mine, profitând de lumina lunii, a apăsat o singură dată pe 
trăgaci. Icnetul scurt de durere şi surpriză pe care îl auzisem de atâtea 
ori de-a lungul ultimilor ani a răsunat sec în întuneric. Trăgătorul 
misterios a fost anihilat. 

Am făcut abstracţie de usturimea din obraz şi m-am propulsat 
val-vârtej spre locul unde se aflase santinela sătenilor. Din câțiva paşi 
rapizi, am fost acolo. Luna a ieşit din nou din nori şi razele ei murdare 
au luminat scena. Peste un colț de stâncă se afla răstignit un trup 
pipernicit. Un bărbat bătrân, cu o barbă bogată, albă ca laptele. Avea 
o gaură sângerândă în tâmpla ninsă de ani. Degetele mâinii stângi îi 
rămăseseră înțepenite pe un Kalaşnikov rusesc. O victimă a.războiului 
care nu fusese luată în calcul în cancelariile din Germania. 

— Swen, jos!!! 

M-am aruncat la pământ, pitindu-mă după colțul de stâncă, 
scăpând ca prin minune de următoarele gloanţe, venite mai de sus de 
astă dată. 


— Mulţumesc, Albert! am strigat. 

De-acum nu mai avea nici un rost să ne ascundem. Ne 
desconspirasem poziţia, cel puțin tu, Blaummer şi Sevilla. Însă nici 
Mărunţelul n-a mai răbdat. A început să tragă ca nebunul spre locul de 
unde pornise cea de-a doua rafală, secondat îndeaproape şi de Portta. 

Profitând de acoperirea creată de ei, am continuat să urc spre 
poalele stâncii în formă de cap de cal, aflată acum la mai puţin de 
treizeci de metri în susul dealului. 

— Nu mai trageţi!!! se auzi deodată o voce speriată de femeie, 
într-o germană stricată. Nu mai trageţi, v-am rugat! Noi predăm! 

— Portta! a urlat Sevilla. Kreutzfeld! Opriţi focul!!! 

Cei doi camarazi ai noştri au încetat, însă nu i-am auzit părăsindu- 
şi poziţiile. Femeia a continuat pe un ton ascuţit, aproape isterizată: 

— Avem copii mici aici, fie-vă milă!... 

— leşiţi de-acolo cu toţii! ordonă rece Blaummer. Câţi sunteți? 

— Opt şi zece... 

— Afară! Toţi! repetă Blaummer scurt. Lăsaţi animalele acolo! 
Repede!... 

M-am trezit cu Sevilla lângă mine. 

— Dumnezeule! a exclamat. L-am omorât... 

O tristeţe fără margini a răzbătut din glasul lui. A început să 
geamă încet, gâtuit de un acces de plâns pe care se chinuia din 
răsputeri să şi-l reprime. Moşneagul acela n-ar fi trebuit să moară. 
Moşneagul acela nu era un soldat. Moşneagul acela murise încercând 
să salveze viața nepoților lui. Iar Sevilla ştia asta. Însă războiul crud n- 
avea scrupule. Războiul e o fiară turbată căreia nu-i pasă cine-i cade 
sub gheare. Pentru el n-are importanță dacă porţi sau nu porți 
uniformă. El cere vieţi. Şi nu se uită că-s de soldaţi, de civili, de ofițeri, 
de femei, de bătrâni sau de copii. Vieţi să fie.. 

— Dumnezeule, ce-am făcut?!... repetă Sevilla şi izbucni într-un 
acces dureros de plâns. 

I-am pus o mână pe umăr şi l-am strâns uşor. A ridicat ochii spre 
mine, plini de lacrimi. 

— N-aveai de unde să ştii, am încercat să-l consolez, fără 
convingere. Nu a fost vina ta... 


— Şi doar ne-ai avertizat, ne-ai spus c-o să se întâmple o 
nenorocire... 

În buza grotei a apărut un felinar. Şi, la lumina lui, unul după 
altul, aw ieşit afară trei bărbaţi betegi, probabil răniți de război, doi 
adolescenţi în jur de cincisprezece ani, două bătrâne, patru fete şi patru 
femei; două din ele purtau câte un prunc în braţe. Copiii plângeau 
nereţinut, animalele dinăuntru urlau şi se zbăteau, iar cei şaptesprezece 
refugiaţi tremurau ca vărgile de teamă, cu capetele în pământ. 

— Aruncaţi toate armele! porunci Blaummer, imperturbabil. 
Cine e Maria? 

O rumoare încărcată de surpriză trecu ca un val printre șăteni. 
Se uitară miraţi unii la alţii, neînțelegând exact ce se petrece. 

ine e Maria? repetă Albert, ridicând vocea. 

— Ích... 

O tânără ieşi din rând, făcând un pas înainte, gata să leşine de 
7ncă. Ne aşteptam la o adolescentă zveltă, abia ieşită din copilărie, 
dar se vede treaba că poza bătrânei din sat era făcută cu ceva vreme 
în urmă. Maria purta o basma închisă la culoare, trasă pe frunte, 
acoperindu-i ochii ce priveau numai în pământ. lar de la distanța 
aceea şi la lumina slabă a unicului felinar cu care ieşiseră din grotă, 
amănuntele se pierdeau. 

— Coboară de-acolo! ordonă Blaummer în continuare. Swen, 
ia-o în primire!... 

Tânăra a rămas pe loc câteva secunde, indecisă. Apoi consă- 
teanca ei i-a tradus cererea camaradului meu şi ea s-a urnit. A 
inceput să plângă, uitându-se speriată spre ai săi. 

— Spune-i să nu-i fie frică! strigă Blaummer. O s-o duc la 
Dunica ei. Bătrâna e pe moarte şi vrea s-o mai vadă o dată înainte de 
= trece în... 

Atunci se dezlănțui iadul pe pământ! 

Parcă din zeci de locuri deodată izbucniră,rafale de mitralieră şi 
ce pistoale automate. Trăgeau şi în săteni, şi în noi. Noaptea zbiera 
jurul nostru ca un animal înjunghiat. Câţiva refugiaţi apucară să 
ntre în grotă, strecurându-se cu un incredibil noroc printre gloanțe. 
Alţii căzură ca seceraţi, felinarul explodă într-o jerbă de scântei şi- 
gazul dinăuntru se împrăştie pe hainele unui bărbat. oalele luară 


foc instantaneu. Omul începu să urle ca din gură de şarpe, încă în 
viață, şi-şi dădu drumul de-a rostogolul la vale, în speranța că va 
scăpa de flăcările mistuitoare. O rafală îl urmări încăpăţânată, până 
ce-l prinse din urmă şi-i curmă suferinţa pentru totdeauna. 

O mulţime de ordine în germană răsunau în pădure. Mi-am dat 
seama împietrit că erau oamenii lui Ziegler. 

Am alergat spre fata care cobora către mine şi-am prins-o cu o 
clipă înainte de a se lovi bezmetică de un copac. M-am aruncat peste 
ea şi-am tras-o după mine, la adăpostul iluzoriu oferit de o tufă de 
mărăcini. Alte ace îmi împuseră fața deja rănită, dar n-am luat în 
seamă acest lucru. = 

— Opriţi focul!!! l-am auzit pe Albert Blaummer strigând cât îl 
ţineau puterile. Opriţi focul!!! Suntem de-ai voştri! 26 Panzer!!! 

Răspunsul a fost o grenadă aruncată în direcția de unde răsunase 
glasul fostului miner. Explozia a vuit secunde lungi în pădurea 
pustie, sunetul încercând parcă disperat să scape din strânsoarea 
dealurilor ce-l înconjurau din toate părţile ca o închisoare. 

— Ticăloşi blestemaţi!!! urlă Blaummer cu durere nereținută în 
glas. 

— Swen, cară-te naibii de-acolo! strigă Portta la mine, de 
undeva din stânga. 

— Spre grotă! ordonă Sevilla. Repede, spre grotă! 

Am luat-o pe Maria de mână şi-am urcat câțiva metri. Un roi 
înfuriat de gloanţe ne-a făcut să ne aruncăm la pământ. Maria 
bolborosea ceva în româneşte, probabil o rugăciune. Basmaua îi 
căzuse din cap şi părul despletit îi atârna acum în dezordine, plin de 
frunze uscate. Părea fantoma unei nebune, culcată acolo, lângă mine, 
privindu-mă cu ochi mari, ieşiţi din orbite de spaimă. Era pur şi 
simplu paralizată. 

Mai întâlnisem asemenea priviri la femei, dar în marea lor 
majoritate îşi pierduseră fie copiii, fie soţii, şi asta deseori chiar în 
faţa lor. Asemenea femei devin extrem de periculoase, căci sunt atât 
de imprevizibile, atât de rupte de realitate, încât sunt în stare să se 
arunce în braţele morţii fără să clipească, cu bucurie chiar, iar 
soldatul de lângă ele devine, din nefericire, o ţintă la fel de perfectă 
ca şi ea. Tocmai de aceea trebuia să am mare grijă ce fac cu Maria: 


să o las acolo sau să o trezesc la realitate. Am ales ce-a de-a doua 
variantă. I-am trosnit o palmă usturătoare, cel mai eficient tratament 
în astfel de cazuri. A clipit năucită şi s-a dezmeticit. 

O grenadă a căzut chiar lângă piciorul meu şi s-a înfipt cu 
zgomot sec în patul de frunze moarte. Fără să-mi pierd cumpătul, 
am ridicat-o repede şi-am aruncat-o înapoi, la vale, în direcția din 
care venise. A explodat în aer, la vreo zece metri mai jos, după ce 
iniţial s-a lovit de un stejar care i-a schimbat direcţia. În străful- 
gerarea de o clipă din timpul exploziei, am apucat să văd un 
Stabsgefeiter în uniformă neagră, de camuflaj, care sări disperat 
într-o parte, prea târziu însă pentru a scăpa de ploaia de schije 
ucigătoare. Urletele lui de durere s-au adăugat țipetelor şi împuşcă- 
turilor care făceau pădurea să vuiască în noapte. Erau oamenii 
Viperei, cei din trupele de asalt, ticăloşi pregătiți să lupte în toate 
condiţiile posibile. Însă nemernicii n-aveau experiența noastră!... 

Ne-am grupat cu toţii în apropierea intrării în grotă, mai puţin 
Albert Blaummer şi Egon Schermacher. Săracul Blaummer fusese 
atins de schijele grenadei şi acum trăgea ca nebunul, dându-ne nouă 
răgazul de a ne refugia în grotă. Iar Schermacher, ei bine, nu îşi făcea 
simțită prezenţa în nici un fel; parcă se evaporase, parcă-l înghiţise 
noaptea rece şi turbată! Însă îl cunoşteam, Egon nu era un laş, Egon 
n-avea să-şi lase tovarășii de izbelişte, nici în ruptul capului! Cocea 
el ceva acolo, jos, însă de unul singur n-avea să izbutească mare 
lucru. Trebuia, însă, să ne păstrăm încrederea... 

Portta s-a adăpostit după un colț de stâncă şi, de acolo, a început 
să tragă rar, glonț după glonţ, cu precizie, ca să nu irosească muniţia 
fără rost. Era evident de-acum ce ordin dăduse Vipera echipei lui de 
ticăloşi. Fiindcă părăsisem tabăra fără permisiune, eram considerați 
dezertori şi, deci, buni de executat. Presimţirea mea se adeverise, 
din nefericire. Nu mai aveam cale de întoarcere. Şi dacă făceam 
prostia să ne adăpostim în grotă, dispărea şi ultima şansă de salvare. 
Căci nu mai exista nici o altă ieşire şi, astfel, am fi fost prinşi în 
capcană. Odată şi odată muniţia avea să ni se termine, iar câinii în 
negru aveau să ne sară atunci la beregată şi să ne sfâşie. 

— Nu intraţi în grotă! le-am strigat lui Portta, iui Sevilla şi 
Mărunţelului. Nu mai ieşim vii de-acolo dacă o facem! 


Au priceput numaidecât. 

Sevilla a replicat: 

— Urcăm spre capul de cal şi trecem de partea cealaltă a 
dealului!... 

— Atunci, luaţi-o naibii din loc odată! urlă Mărunţelul, extrem 
de încântat. Vă acopăr eu fundurile alea prăpădite... Haideţi, 
lighioanelor, acu” să vă văd! urlă el la atacatori, însoțindu-şi cuvintele 
cu un răpăit scurt de Schmeisser. 

I-am făcut semn Mariei să mă urmeze şi-am luat-o târâş spre 
stânga, către o aglomerare de stânci golaşe, crescute ca niște negi 
uriaşi pe fruntea dealului. Ea a venit după mine — din ce în ce mai 
stăpână pe sine acum, după ce îşi dăduse seama că nu intenționatn să- 
i facem vreun rău —, târându-se cu greutate pe patul de frunze moarte, 
transformate de-acum în noroi din cauza vânzolelii din jurul intrării 
în grotă. Luna ieşise cu totul din nori şi arunca asupra noastră, printre 
copaci, o lumină firavă, bolnăvicioasă, ca de sfârşit de lume. 

— Mişcaţi-vă! se auzi glasul Mărunţelului strigând la ceilalţi 
camarazi ai mei. Apoi, către oamenii trimişi de maiorul Ziegler: Hei, 
porci împuțiți născuți din căţele în bordelurile Berlinului, veniți la 
tăticu” să vă înfigă râturile băloase în noroi! Veniţi, fii de curve! 
Veniţi!! 

Şi urmă, evident, o altă rafală de Schmeisser. Imediat se auziră 
strigăte de durere, semn "că namila nu- şi pierduse deloc îndemânarea 
de trăgător de elită pe timp de noapte. 

— Aşa, cocoşeilor, aşa, veniţi la tăticu' să vă umple cu 
plumbi!... 

— Ticălos pervers! sosi replica, de jos. O să te crestez din cap 
până-n picioare şi-o să dau măruntaiele tale la câini!... 

— Iar eu, continuă Mărunţelul să amenințe, o să-ți tai coaiele şi-o 
să ți le îndes în guriţa aia spurcată, poponarule! 

Răspunsul veni, de astă dată, din gura unei mitraliere. O rafală 
ucigătoare, lungă, parcă interminabilă, care se lovi de copacul gros 
după care se ascunsese Mărunțţelul şi de stâncile de la gura grotei. 

— Aşa, urmă Kreutzfeld, trage, ticălosule, trăgea-o-ai pe măcta 
s-o tragi! 


Un muget de mânie răsună în pădure şi „ticălosul” ieşi înfuriat la 
vedere. Greşeală fatală. Mărunțelului îi funcţionase încă o dată 
şmecheria. Nici n-aştepta altceva. ÎI seceră scurt, cu două gloanțe, 
unul după altul. Omul Viperei icni şi căzu pe spate ca tăiat de la 
jumătate. Continuă să se rostogolească la vale, dar nu mai simţea 
nimic. Murise după primul glonţ. 

Portta şuieră scurt un semnal. Mărunţelul înţelese şi se retrase 
repede după copacul ce-i servise mai devreme de adăpost. Era acum 

. rândul lui Johann să-i acopere retragerea. Şi războiul verbal porni din 
nou, de astă dată avându-l ca protagonist principal pe roşcatul 
proprietar al unui joben galben. În timpul acesta, am continuat să 
înaintez, urmat îndeaproape de tânăra româncă. La un moment dat, ea 
mi-a făcut semn, apucându-mă de picior. 

„=— Nu pe-acolo! mi-a zis în româneşte. E o prăpastie! O să ne 
prindă dacă o luăm pe-acolo, fiindcă nu mai avem unde să fugim!... 

- N-am înţeles un cuvânt, dar şi-a exemplificat expresiile prin 
gesturi şi în cele din urmă mi-am dat seama ce voia să spună. Glasul îi 
tremura şi răsufla greu. lar ochii ei, aprinşi de razele lunii, tulburaţi de 
lacrimi şi durere, mi-au părut atât de frumoşi în tristeţea lor, încât, pur 
şi simplu, nu m-am putut abţine să nu mă minunez. Întrezărisem, după 
ani de zile, pentru doar; câteva. secunde, un crâmpei de frumuseţe 
feminină pe care o crezusem de mult şi pentru totdeauna apusă. Însă 
războiul nu-ţi dă răgaz să admiri lucrurile frumoase. De cele mai multe 
ori le ascunde din calea ta şi ţi le oferă, cu o largheţe nenaturală; numai 
pe.cele urâte, pe cele lipsite de fior, fade, încărcate de tristeţe. 

= Bine, i-am'zis. Mergem în partea asta! 

Şi am schimbat direcția. Sevilla, aflat la zece metri mai jos, ne-a 
observat şi s-a luat după noi, Schmeisser-ul lui Portta continua să latre 
la răstimpuri, în timp ce gealaţii din trupele speciale ale maiorului 
Ziegler încercau o tactică de încercuire, pentru a ne prinde pe toți ca 
într-un cleşte. Veni rândul lui Sevilla să şuiere un semnal. Ascuns după 
un copac, preluă ștafeta de la Portta şi începu să tragă în umbrele ce 
mişunau printre copacii de jos. Riposta veni numaidecât, dându-i răgaz 
de astă dată lui Johann să se replieze. 

— Acolo! Acolo! strigă Maria şi mi-o luă înainte, prinzând parcă 
aripi. 


— Ce-nseamnă acolo? am întrebat-o, încercând să mă ţin după ea. 

— Da. Acolo! repetă. La Peştera Câinilor! 

De când ne aflam în România, izbutisem să prind înţelesul 
câtorva cuvinte, printre care şi „câine”. Dar ce voia să spună fata în 
situaţia asta? Despre ce câine era vorba?! Nu ştiu de ce, dar m-am 
bazat pe ea şi am urmat-o, fără să mai stau pe gânduri. 

S-a strecurat printre copaci şi boţuri de stâncă asemenea unei 
feline, nerăbdătoare să ajungă la locul unde se aflau „câinii”. M-am 
uitat în spate, încercând să-mi disting camarazii în lumina din ce în 
ce mai slabă a lunii. Mărunţelul urca spre coama dealului, dar o 
apucase într-o direcţie greşită, care avea să-l îndepărteze de noi. Am 
scos un fluierat, dar nu m-a auzit. Am fluierat mai tare. S-a oprit şi 
mi-a răspuns în acelaşi mod. Apoi şi-a schimbat direcția înspre noi. 
Portta l-a urmat repede, dar s-a oprit după oja metri, di răgaz 
Îui Sevilja să se replieze. 

Unul după altul am urmat-o pe Maria şi, în cele din urmă; am 
ajuns la un perete de stâncă, chiar în apropierea „capului de cal“. 
Oamenii Viperei ne-au luat urma ca nişte hăitaşi, de Hecare dată tot 
mai puţini, pe măsură ce camarazii mei Zăboveau un minut smi duš . 
după câte un copac mai gros. A 

— Acolo, sus! mi-a arătat Maria cu degetul: niee 

N-am înțeles la ce se referă. Îmi indica petele de stâncă; negru 
în întunericul nopții. 

— Ce e? am întrebat-o. Ce vrei?! 

— Sus! repetă ea, în româneşte, continuând să arate cu mâna un 
loc situat undeva, spre vârful întunecat al stâncii din fața noastră. 

— Nu-nţeleg!? am replicat. Spune-mi ce vrei?:.. 

S-a aplecat şi a bâjhâit câteva momente după o piatră. Aporia 
dat câţiva paşi înapoi şi a aruncat-o cu putere spre vârful stâncii. Nu 
s-a întâmplat nimic altceva în afară de sunetul sec scos de o piatră 
care loveşte o stâncă, secondat de câteva scântei slabe, abia vizibile. 
Dar tânăra nu s-a dat bătută cu una-cu două. A adunat alte pietre şi 
a continuat să arunce. Între timp, ni s-a alăturat şi Mărunţelul. 

— Ce face?! a întrebat el mirat. A luat-o razna...?! 

— Habar n-am! am spus eu, ridicând din umeri. 

Deodată, ultimă piatră nu s-a mai lovit de peretele de stâncă, ci 


a dispărut, şi urechile noastre au prins sunetul unei pietre care cade 
printr-un puț natural, ca într-o peşteră. Şi abia atunci am înţeles! 
— Kreutzfeld, ajută-mă! i-am ordonat scurt camaradului meu. 
Mărunţelul s-a rezemat cu spatele de zid şi şi-a făcut palmele-i 
uriaşe căuş. Am pus un picior pe ele, apoi pe celălalt pe umărul lui, 
şi-am bâjbâit orbeşte după intrarea în grotă. Palmele mele cercetau 


însă doar un perete rece de piatră înnegrită de vreme. 
— Dă-te puţin la stânga! i-am cerut lui Kreutzfeld. 


S-a mişcat un pas. 

— Încă puţin!... 

A mai făcut unul. Şi atunci am descoperit golul din stâncă. Era 
chiar la-nivelul capului meu, dar luna intrase de tot în nori şi nu mai 
puteam să văd absolut nimic pe bezna aia. 

— Am găsit! 

— Ce-ai găsit? am auzit şi vocea lui Portta. 

— O intrare într-o altă grotă!... { 

Am întins mâna şi am pipăit podeaua de piatră'ce începea încă 
din buza intrării, până unde mi-au ajuns degetele. Apoi m-am ridicat 
în mâini şi am pătruns înăuntru. Nu puteam aprinde nici măcar un 
chibrit, de teamă să nu ne trădăm poziţia. Am cercetat repede solul, 
cu palmele deschise. Era un pic înclinat şi, de la intrarea care nu 
permitea decât unui singur om să treacă prin ea, se lărgea pe măsură 
ce înainta în stâncă, asemenea unui con cu vârful înspre afară. Când 
m-am convins că nu-i nici un pericol să alunecăm în vreun hău 
neştiut, m-am întors către tovarăşii mei. 

— Kreutzfeld, ridic-o pe Maria şi ajut-o să urce aici. 

Tânăra şi-a auzit numele şi n-a mai stat pe gânduri. A întins 
repede mâinile către. mine. Am prins-o-de braţe şi am săltat-o 
înăuntru. 

— Hai, Johann, e rândul tău acum! 

M-am dat la o parte din calea lui Portta, care ni s-a alăturat 
repede în grotă. 

— Kreutzfeld, cheamă-l pe Sevilla! 

Mărunţelul a fluierat scurt şi ascuţit. Puşca automată a lui 
Sevilla a tăcut brusc şi, vreme de câteva secunde, o linişte nefirească 
s-a aşternut peste pădure. Ticăloşii trimişi de maiorul Ziegler să ne 


lichideze probabil că analizau situaţia, Atât ei; cât şi noi aveam 
nevoie de un răgaz pentru a lua o hotărâre. 

— Eu îl aştept pe Sevilla, şopti Kreutzfeld. x 

— Noi o să vedem ce-i aici şi cum putem scăpa, am replicat eu. 
Dacă urcăm toţi şi n-avem pe unde ieşi, de dimineață s-a zis cu noi. 

— Veniţi! ne chemă Maria. Veniţi după mine! Hai! 

— Johann, urmeaz-o! 

M-am întors către Portta, chiar dacă nu înțelesesem decât „Hai!” 
din vorbele Mariei. 

— Vezi unde dă culoarul ăsta şi-apoi te întorci şi ne iei şi pe noi. 

Deodată, de jos au pornit alte împușşcături. Pădurea a început 
din nou să vuiască a moarte. Ecourile s-au răspândit vremelnic 
printre dealuri. Oamenii Viperei s-au întors şi-au început să tragă în 
inamicii de dedesubt. 

— Egon! făcu Mărunţelul. 

Însă mi-am dat imediat seama că nu era doar Schermacher 
acolo. Se trăgea din patru locuri deodată și erau vizați doar vânătorii 
noştri, deveniți — ca la vânătoare! — vânat. Şi-atunci am realizat 
despre ce e vorba!... 

— Kreutzfeld, am zis, dă semnalul grupei! 

Mărunţelul scoase-un fluierat ascuţit, intermitent. Imediat veni 
răspunsul de jos şi am recunoscut numaidecât fluieratul 
inconfundabil al Mercenarului. O bucurie nemărginită mi-a umplut 
sufletul. Veniseră întăririle... 


Viaţa este o grămadă uriaşă de rahat, din care, din când în 
când, mai răsare câte o floare. Cine are puterea să o culeagă 
reuşeşte să mai simtă şi altceva în afară de duhoarea rahatului; cine 
nu — Dumnezeu aibă milă de sufletul lui! — nu va cunoaşte decât 
mirosul pestilenţial al rahatului. Mi-a plăcut întotdeauna să cred 
că am fost unul dintre cei puţini care au avut forța interioară să 
scoată mâna din rahat şi să culeagă câte o floare, o dată la câţiva 
ani. lar una dintre aceste Jlori a fost Maria Ilie... 

— Eu... iubesc pe tine, Swen. Tu om bun fost mie... Mulţumesc. 

Hotărâsem să o iau cu mine în Germania, să-mi devină soție. 
Nu ştiu când şi de ce luasem această hotărâre, dar ea se 
concretizase într-o seară calmă de început de noiembrie, de ziua ei. 
Împlinise douăzeci şi unu de ani. 

— Şi eu te iubesc, Maria, i-am şoptit şi am mângâiat-o încet pe 
păr. 

Ne aflam cazarmaţi într-o vale frumoasă, la câţiva kilometri de 
râul Olt, în apropiere de Drăgăşani, într-un sătuc mirific, parcă 
neatins de tăvălugul spurcat al războiului. Vremea se mai îndulcise, 
paradoxal, în pofida faptului că iarna era tot mai aproape. Luptele 
încetaseră cu totul şi drumul de la Piteşti până aici fusese un fel 
de... excursie. Bucuria vieții — cea de mult dispărută de pe chipurile 
camarazilor mei — începuse iarăşi să răzbată pe fețele lor, ochii se 
mai luminaseră, zâmbetele deveniseră mai lejere, necrispate, lipsite 
de falsităte, bărbaţii începuseră să se simtă din nou bărbaţi, şi nu 
carne de tun. 

Spre norocul nostru, în- timpul pățaniei din Găeşti, cineva — 


„Cine oare?!”, se întrebase cu o candidă nevinovăție Moşul — fi 
luase glanda unui anume maior Kurt Ziegler, care trimisese o grupă 
de flăcăi din trupele speciale într-o misiune sinucigaşă, din care 
nici unul nu se mai întorsese. Ancheta făcută la repezeală scosese la 
iveală faptul că bieţii băieți pieriseră în confruntarea cu un grup 
rebel de săteni, femei, bărbaţi în vârstă şi copii refugiaţi într-o grotă 
din inima dealului. Noul comandant clasase cazul, morții fuseseră 
îngropați, maiorul Ziegler avusese parte de funeraliile de rigoare şi, 
în graba mare, ne luaserăm cu toții tălpăşița spre Piteşti, alături de 
regimentul sosit de la Ploieşti. 

Camarazii mei n-avuseseră nimic împotrivă ca Maria să ne 
urmeze, mai ales după ce bunica ei trecuse în neființă fără a mai 
avea răbdarea s-o aştepte ca s-o vadă pentru ultima oară. Bătrâna 
murise de inimă rea când auzise împuşcăturile ce răsunaseră 
dinspre dealuri şi observase vânzoleala neobişnuită a trupelor care 
rămăseseră în sal. 

Nu-i uşor să cari după tine la război o femeie; tocmai de aceea 
nevestele sunt lăsate acasă atunci când soții pleacă pe front. Căci 
războiul nu e pentru femei. Războiul nu e nici pentru copii, însă, din 
nefericire, prea multe femei şi prea mulți copii nevinovaţi îşi găsesc 
sfârşitul în conflagrații lipsite de sens, în lupte scurte pentru o 
bucată insignifiantă de pământ sau pentru obiective „strategice” 
care se dovedesc, în cele din urmă, complet inutile în economia 
bătăliei. „Scapă cine poate”, asta-i legea nescrisă a războiului, iar 
Maria se supunea ei, ca oricare altă fiinţă umană... 


MARIA 


— Şi cât de frumos e Germania, acolo, la tu? 

“Reuşise să prindă limba germană şi, în pofida greşelilor 
evidente de exprimare, se putea face uşor înțeleasă. Iar toate acestea 
într-un timp atât de scurt. N-aveam vreme să stau s-o corectez, uşor- 
uşor avea să se corijeze singură. __ 

— Acum nu ştiu cât de frumoasă mai este, i-am răspuns. Însă, 
pe timp de pace, locurile sunt minunate... 

— Ai prieten acolo? 

— Nu prea mulţi. Am fost o persoană retrasă, nu prea mi-a 
plăci Conipania « oamenilor, nu m-am dat în vânt după asta... 


— M-a părăsit într-o zi ploioasă. Nici nu ştiu dacă mai e în 
viaţă. Nu mi-a mai dat de veste de aproape doi ani şi jumătate... 

— Îţi e dor? 

— De ea? 

— Da. A 

— Nu... Nu ştiu!?... 

A tăcut, lăsându-şi privirile să colinde în voie peisajul mirific al 
văii care se întindea liberă în faţa noastră. Era o femeie foarte 
frumoasă. M-am uitat la ea cu profundă admiraţie. Avea un ten alb 
ca laptele, fără nici o pată, iar ochii ei verzi păreau două iazuri 
limpezi de munte; puteai să te îneci cu uşurinţă în ei. Vocea ei 
catifelată, suavă, avea deseori inflexiuni atât de fierbinţi, de lascive, 


încât cuvintele care-i porneau de pe buzele cărnoase, tremurânde, 
totdeauna umede, ţi se strecurau şerpeşte pe şira spinării, către zona 
genitală, precum cel mai eficient afrodiziac... 

— Te am pe tine acum, am continuat, şi ea a întors încet capul 
spre mine şi mi-a zâmbit mulțumită. 

Am întins mâna şi i-am mângâiat obrazul cu dosul degetelor. S-a 
gudurat ca o pisică fericită şi a închis ochii de plăcere. Apoi şi-a lăsat 
capul să lunece spre mine, gemând încetişor. Era atât de naturală 
atitudinea ei, atât de divină!... 

De-a lungul şi de-a latul frontului întâlnisem zeci, poate sute de 
femei, dar nici una dintre ele nu fusese altceva decât... un „loc” de 
descătuşare a energiilor sexuale. Pe timp de război, majoritatea 
femeilor preferă să se prostitueze în loc să moară, şi-atunci îşi pierd 
feminitatea, nu mai sunt ele, cele adevărate, devin simple obiecte de 
o oră-două, aflate la discreţia unor soldaţi nenorociți care caută să-şi 
descătuşeze energiile sexuale. Iar după întâlnirile cu astfel de femei 
— deloc de condamnat, săracele, căci multe dintre ele erau nevoite să 
o facă nu pentru salvarea vieților lor, ci pe ale copiilor lor, prinşi în 
vârtejul războiului ca nişte fire de praf într-un uragan —, întâlnirea cu 
Maria fusese ca o rază de soare pe fundul unui puț adânc şi 
întunecos. $ 

Şi-a plecat uşor capul în poala mea şi m-a tras încet peste ea. 
Buzele noastre s-awunit însetate, începând dansul sălbatic al cărnii. 
Amândoi eram înfometați de iubire. Amândoi eram înfometați de 
linişte. Amândoi eram înfometați de pace. Iubirea, liniştea şi pacea, 
singurele comori care nu pot fi găsite niciodată în sipetul întunecat 
al războiului. 

— Ah, Swen... Swen!... a gemut ea stins şi a început să plângă 
tăcută. : 

Lacrimi de fericire au izvorât din lacurile ochilor ei verzi, 
iminunaţi, tulburători. Am strâns-o la pieptul meu cu atâta putere, 
încât mi-a fost teamă, la un moment dat, să n-o zdrobesc. Simţeam . 
nevoia s-o introduc în sufletul meu, pentru a o simți mai aproape, nu 
lângă mine, ci în mine! Mi-a răspuns aidoma, strângându-mă cu 
braţele ei subţiri pe după mijloc şi sărutându-mă înnebunită pe buze, 


pe obraji, pe nas, pe bărbie, pe ochi, pe frunte... Duninezeule! Nu 
mai simţisem aşa ceva de ani de zile!... 

Iubirile intense sunt cele mai plăcute, dar ele se mistuie cel mai 
repede în focul dragostei, ard cu o durere nesfârşită. Mi-era teamă de 
asta, mi-era teamă chiar să încep să iubesc din nou, căci iubirea pe 
timp de război — iar acest lucru îl ştie oricine! — nu-i altceva decât o 
simplă amăgire, o dureroasă înşelare a viitorului. Însă Mariei nu i te 
puteai împotrivi deloc. De gheață să-ţi fi fost inima, şi tot ţi-o topea 
cu sufletul ei fierbinte şi curat. 

Ne-am. sărutat acolo, în mijlocul unei oaze a nâturii care nu 
luase în seamă războiul, ca doi nebuni îndrăgostiți de viaţă, ca doi 
nebuni ce şi-au regăsit minţile şi raţiunea de a trăi. Un om nu poate 
să-şi continue viața fără speranţă, iar speranța nu înseamnă nimic 
altceva decât un vis, un ţel, un scop, un motiv. Maria devenise 
scopul vieţii mele, motivul pentru care merita să lupt în continuare 
şi să trăiesc, speranța mea; eu, la rândul meu, reprezentam motivul 
ei de a trăi, motivul ei de a nu se îneca în apa tulbure a unui război 
care n-o întrebase nici măcar o clipă dacă-l vrea sau nu, dacă-l 
doreşte sau nu, dacă simte sau nu utilitatea lui... Eram speranța ei.. 
Iar un-om cu o speranță nu poate fi îngenuncheat! 

- — Swen! se auzi glasul lui Heiden. Unde naiba eşti, şobolan de 


apă dulce?! 24 A 
— Aici! răspunse Maria în locul meu şi se ridică în picioare, 
făcându-i semn cu mâna. “ 


— Trebuie să mergem, zise el, ajungând lângă noi. O luăm din 
loc. Se pare că românii ne-au.pregătit o surpriză la Cotul Vulpii, în 
sus pe Olt... 

— Ei, hai, nu mai spune! l-am persiflat eu. Şi cine ţi-a spus ție 
asta? Nu cumva ai prieteni la Gestapo? 

— Cine să-mi zică!? ridică el mirat din umeri. Toată compania 
ştie... E-o fierbere ca înainte de apocalipsă! 

Maria înţelese ultimul cuvânt şi-şi făcu repede cruce, cu sme- 
renie, plecând ochii în pământ şi împreunând trei degete de la mâna 
dreaptă. Era ortodoxă. Iar eu, catolic! Urma să am ceva de furcă în 
Germania cu diferenţa asta de religie, atunci când aveam s-o iau de 


nevastă. Speram, însă, ca la terminarea războiului să nu mai fie 
probleme de genul ăsta. 

— Haideţi odată! ne îmboldi Heiden, nerăbdător. Poftim, Maria! 
exclamă băţos, întinzându-i iubitei mele o pelerină lungă şi largă, de 
camuflaj. Ia asta pe tine până la tanc... 

O tunsesem pe Maria şi oîmbrăcasem în uniformă germană, cu 
pantaloni, veston, bocanci şi cască de tanchist, dar, chiar şi aşa, ne era 
extrem de dificil să o ferim de privirile bănuitoare ale celorlalți camarazi 
ai noştri. Prietenii mei înțeleseseră în cele din urmă că n-aveam să mă 
întorc acasă fără ea şi acceptaseră, de bine-de rău, compania Mariei, 
prezenţa ei în tanc, cu toate că Mărunţelul mă avertizase la un moment 
dat să-l supraveghez cu mare atenţie când trage la măsea, că el nu-şi 
poate controla impulsurile sexuale cu o femeie mereu în preajma lui. Îi 
arătasem pistolul din tocul agăţat la şold şi-l asigurasem că „el” o să-l 
vegheze mereu, mai bine decât aş fi făcut-o eu vreodată. Pricepuse 
aluzia destul de străvezie şi de atunci nu mai deschisese deloc discuția 
şi nici nu se mai îmbătase peste limită, cum făcea de obicei. 

— Unde, naiba aţi fost?! se oțărî Sevilla, încruntându-se la mine. 

Nu mai aşteptă însă răspunsul şi continuă, pe un ton mai potolit: 

— Ocupă-ţi locul şi ascunde-o pe Maria. Locotenentul Leuwe 
şi-a anunţat vizita înainte de plecare... 

— Şi unde s-o ascund? am replicat eu, nervos. 

În aer plutea o tensiune evidentă, dar nu-mi dădea seama de ce, 
ce se întâmplase!? 

— Ce ne-ntrebi pe noi? sări şi Portta, irascibil. Spală-te cu ea pe 
cap! Tu ai adus-o, tu să ai grijă de ea. Dar nouă nu ne convine s-o 
luăm pe coajă din cauza ta, ai înțeles, Swen, băiatule?!... Nu ne 
convine deloc lucrul ăsta! Fă ce vrei tu să faci, dar rezolvă odată 
situaţia! 

Aaaa, deci despre asta era vorba, la urma urmei! Le ajunsese 
răbdarea la limită şi nu mai suportau femeia lângă ei. Mi s-a ridicat 
părul pe ceafă de mânie şi indignare. Nu-i lucru tocmai plăcut ca 
tovarăşii tăi să te respingă şi chiar să te excludă din mijlocul lor 
pentru că tu ţi-ai găsit perechea şi ei nu. Iar pe timp de război, 
Doamne-Dumnezeule, chestia asta doare teribil de tare! 


— Prea bine, am zis cu glas tulburat de mânie şi părere de rău. 
Moşule, hai până afară să vorbim un minut... 

— Nu avem timp de vorbe, Swen. Regimentul nostru aşteaptă 
ordinul de plecare dintr-o clipă într-alta!.. 

— Ştiu, însă trebuie să vorbim! am insistat eu. 

— Hopa! exclamă Sevilia, sarcastic. Băieți, fiţi atenți la Swen! 
Are lucruri prea importante de împărtăşit, pe care nu le pot suporta 
decât urechile unui Feldwebel!.. 

— Du-te-n mă-ta; Sevilla! i-am strecurat printre dinţi, dându-mi 

` seama că încearcă să mă provoace la bătaie. Mergi, Beyer, sau nu? 

Moşul oftă şi acceptă cu resemnare, înclinând tăcut din cap. 
Deschise tambuchiul turelei. Se dădu un pie într-o parte şi-mi făcu 
semn să ies primul. 

În jurul nostru, întreaga tabără părea un furnicar în fierbere. O 
vânzoleală aparent dezordonată pusese stăpânire pe tot, însă armata 
germană era un ceasornic care fancționa fără greş şi foarte rar în 
van, fără un scop precis. Ceea ce intenţionam să fac era atât de 
nepotrivit cu atmosfera deja familiară din jurul meu, încât mi-am 
ieşit din minţi, efectiv, şi o tulburare greu de suportat mi-a cuprins 
sufletul chinuit, obosit. E greu când te afli la răspântie şi nu mai ştii 
deloc încotro s-o apuci ca să fie bine!... 

— Spune, Swen, îmi ordonă Moşul îndată ce am coborât de pe 
tanc. Dar repede, că n-am vreme de pierdut cu prostiile tale 
amoroase! Ştii prea bine că nu mă dau în vânt după amicii care nu- 
s în stare să şi-o țină în pantaloni... 

L-am lăsat să încheie şi i-am zis-o fără menajamente, tranșant: 

— Beyer, eu rămân în România, cu Maria! 

O tăcere mormântală s-a lăsat asupra noastră, cu toate că activi- 
tatea regimentului nu încetase nici o clipă. Sprâncenele Moşului au 
început să se adune grăbite la rădăcina nasului şi ochii i-au devenit de 
gheaţă. 

— Dezertare..., şopti. Asta e de-a dreptul pură dezertare, 
Swen... 

— Ştiu, i-am răspuns la fel de încet şi de rece. Am de gând să 
dezertez, Beyer! 


— Heeresdienstvorschrifi, Swen! mă şfichiui el rece, 
străpungându-mă cu privirea. 

Regulamentul de ordine interioară al armatei germane. HDV- ul. 
Legea care făcuse din armata celui de-al III-lea Reich cea mai 
puternică şi mai de temut forță militară a Europei! lar Feldwebel-ul 
Beyer, chiar dacă nu era un adevărat adept al acestui regulament, îl 
susţinea totuşi cu tărie, convins fiind că numai disciplina dură putea 
ţine haosul la distanţă într-o armată uriaşă, precum cea din care 
făceam parte. Cu toate acestea, i-am răspuns cu cea mai mare 
sinceritate de care m-am simțit în stare în acel moment: 

— Mă piş pe el, Beyer! M-am săturat şi de HDV, şi de tancul 
ăsta nenorocit, şi de voi — să-mi fie cu iertare, prietene! —, şi de 
războiul ăsta împuţit care nu mai vrea să se termine odată, m-am 
săturat de tot! Mi-am găsit, în sfârşit, cu ajutorul bunului Dumnezeu, 
o femeie care înseamnă mult, enorm de mult pentru mine, şi am de 
gând să n-o mai părăsesc niciodată, să rămân cu ea aici, în România, 
pentru totdeauna! 

Moşul mă ascultă răbdător, poate chiar prea răbdător în acea 
situaţie, după care îmi puse o mână pe umăr şi mă fixă drept în ochi: 

— Chiar ai de gând s-o faci? mă întrebă el grav. 

— Da! 

— Bine, atunci, oftă el. Rămâne între noi ce-am discutat aici, 
însă îţi dai şi tu seama că nu te-putem ajuta cu absolut nimic. Ne-am 
pune şi vieţile noastre în pericol dacă am face-o. Singurul lucru pe 
care-l putem face pentru voi este să păstrăm tăcerea cât mai mult 
timp posibil... 

— Mulţumesc, Beyer! E suficient numai şi-atâta! Şi-apoi, stai 
liniştit, n-o să plecăm chiar acum... Când o să dispărem, n-o să vă 
daţi seama nici voi! 

A încuviințat din cap şi mi-a strâns şi mai tare umărul în pumnul 
lui. Am avut impresia, pentru o clipă, că zăresc un licăr de tristeţe în 
ochii lui obosiţi, dar putea fi numai o părere... 

— Hai în tanc! porunci el. Băieţii au şi-aşa o mulțime de nervi, 
le fierbe sângele! Nu mai sunt în stare să suporte mirosul de- 
femeie... 


M-am uitat chiorâş la el. 

— Mai devreme sau mai târziu, a continuat urcând pe şenilă, 
trebuia să iei o hotărâre în privința ei... 

L-am aprobat şi l-am-urmat tăcut, trăgând uşor tambuchiul după 
mine. Acum, o dată ce luasem o hotărâre tranşantă, sufletul mi se 
mai liniştise, iar mintea începuse din nou să-mi funcționeze. 

Nu mi-a fost uşor în continuare, mai ales că şi Maria a simțit 
punctul critic în care ajunsese relația cu camarazii mei din cauza ei; 
lucrul acesta a întristat-o şi s-a retras în ea, devenind tăcută, mai 
tăcută ca niciodată. La două zile după discuția cu Beyer, părea 
bolnavă de-a binelea. Se trăsese la față, devenise pământie, avea 
ochii roşii, marcați de cearcăne vineţii, şi mi se părea de-a dreptul 
lipsită de viață. 

` — Trebuie să-ţi revii, Maria! i-am spus într-un moment de 
singurătate, la miez de noapte. Nu mai poți continua aşa... 
“"Clătina numai din cap, fără să scoată vreo vorbă. 

— Nu tu ar trebui să-ți faci probleme, Maria. Eu sunt cel care ar 
trebui... à 

Şi iar clătina din cap, exasperându-mă. Cel puțin dacă ar fi 
plâns, să se descarce într-un fel! Dar nu făcea nici măcar asta. N-am 
putut suporta niciodată introvertiţii, oamenii care se retrag în ei ca 
broasca-ţestoasă în carapace atunci când au probleme, când dau de 
greutăţi. Iar când mai şi iubeşti o astfel de persoană — Dumnezeule! 
— e de-a dreptul groaznic! Nu doresc nimănui să treacă prin asta. 

i — Am hotărât să rămân aici, cu tine, în România, i-am 
mărturisit în cele din urmă, cu glas moale. 

A ridicat repede capul şi m-a fixat speriată de-a dreptul. Începu 
chiar să tremure uşor. Parcă ar fi văzut o stafie! I-am citit groază în 
priviri. 

— Nu! a exclamat ea grăbită. Să nu faci asta! Swen, să nu 
cumva să faci asta!!! 

— De ce?! 

— Pentru că... Pentru că în România e greu viață de trăit. Tu nu 
meriţi greu viaţă. Tu meriţi bune tot, Swen! Tu eşti bun, Swen! Dacă 
vrei, eu rămân, dar tu acasă să mergi, la Germania! 


— Nu pot face asta, Maria! Nu te pot lăsa aici... 

— Dar nici nu poţi cu tine-să mă iei, a replicat, întrerupându-mă. 
Camarazi ai tăi supăraţi sunt pe mine... Şi pe tine, pentru mine... 

Avea dreptate, din nefericire. Dureros de recunoscut, dar 
tocmai aşa era. Situaţia se prezenta exact cum o expusese ea. Am 
tăcut amândoi, vreme îndelungată. Gândeam, fiecare în fetul lui, pe 
ce drum s-o apucăm. Ne aflam la răspântie, fără a cunoaşte dinainte 
care-i drumul cel bun, care-i calea spre fericire. Puteam să rămân cu 
Maria în România sau să o las aici şi să mă duc în Germania! N-o 
puteam lua cu mine, iar asta nu neapărat din cauza tovarăşilor mei 

- de arme. Într-un fel sau altul, ei ar fi acceptat-o în cele din urmă, 
însă n-aş fi fost în stare s-o ascund până la sfârşit. Odată şi-odată tot 
avea să-şi dea cineva seama că ea nu era decât un pasager clandestin 
în tancul nostru şi-avea să spună mai departe. Şi n-aş fi vrut să pun 
în pericol, astfel, vieţile camarazilor mei, pe a Mariei şi pe a mea! 

— Trebuie să renunţi la mine, Swen! mi-a şoptit, cu buza 
inferioară tremurând uşor, ca înaintea unui acces de plâns. 

De data aceasta, am tăcut eu lung. Încă nu luasem nici o 
hotărâre. i 

— Nu poţi să mă iei la Germania, Swen... Poate după război... 

Refuzam complet o astfel de variantă. Dar ea continuă, fără să-mi 
dea răgazul să o dezaprob: 3 

— ...Iar eu voi aştepta la tine, Swen! 

N-am apucat 'să-i mai răspund. Noaptea a răsunat deodată de 
împuşcături. Imediat s-a pornit vacarmul. Glasuri strigând 
îgnebunite comenzi peste comenzi, sirene urlând alarme, claxoane 
avertizând, faruri puternice aprinzându-se pretutindeni, iar peste 
toate, împuşcături de pistoale automate. 

Maria mi-a sărit în braţe, speriată de-a binelea. Trenira ca 
varga. Atât din cauza tensiunii discuţiei, cât şi a celei create de 
situaţia explozivă. Ne găseam la adăpostul unei căpițe de fân 
amestecat cu paie de grâu şi acoperită cu coceni de porumb, în plin 
câmp, în afara perimetrului pe care-l ocupase regimentul nostru, lă 
câteva sute de metri distanță de tabără. Fusese o noapte calmă şi 
caldă. Prea caldă pentru această perioadă a anului. Dar asta numai 
până acum. Războiul nu stă, însă, să admire stelele de pe cer. 


— Ascunde-te aici! i-am făcut repede semn spre căpiţa de fân. 

A scurmat la bază, printre coceni, şi-a îndesat corpul plăpând 
acolo şi s-a acoperit apoi cu paie; numai nasul îi mai rămăsese la 
vedere. M-am aplecat şi i l-am sărutat scurt. 

— Vin negreşit să te iau după ce se termină, am asigurat-o şi-am 
luat-o repede din loc spre regiment, punându-mi instinctiv casca pe 
cap. 

Un fior mi-a traversat brusc inima, dar aveam să mă întorc să o iau. 

Împuşcăturile se auzeau din cealaltă parte a taberei şi nu peste 
multă vreme izbucniră şi explozii de grenade, apoi obuze şi mortiere. 
Era groasă rău! Ofensivă în toată regula. Trebuia să ajung mai rapid 
în tanc, dacă țineam la viața mea! 

Maşinile de război germane porniseră aproape cu toatele şi 
zgomotul de motoare făcea să vuiască valea în care ne aşezaserăm 
tabăra. Am încercat să-mi descopăr tancul în învălmăşeala aceea, 
dar n-am reuşit. Motoarele huruiau înfuriate, iar cerul începuse să 
vuiască de fluieratul sinistru şi prelung al obuzelor. Iar gândul îmi 
fugea necontenit la Maria! 

Şuierul ascuţit al unui glonț mi-a trezit deodată instinctele. M-am 
aruncat instantaneu la pământ. Viespea de metal a trecut înfuriată pe 
deasupra mea şi-a ţiuit'scurt pe blindajul unui car de luptă din spate. 
Strigătele de durere şi de ajutor ale germanilor au început să răsune 
tot mai acut în noapte. Durerea reînviase. Războiul se trezise din 
aţipeală, 

— Atenție la combustibili! strigă un glas puternic într-o 
portavoce, undeva în stânga mea. ` 

Şi-am realizat că nu mă găsesc într-o zonă prea liniştită. 
Butoaiele cu combustibil petrolifer se aflau la mai puțin de cincizeci 
de metri de mine, în camioane acoperite cu prelate de camuflaj. Era’ 
suficientă o scânteie ca să-mi iau adio şi de la Maria, şi de la 
camarazii mei, şi de la război. De la război mi-aş fi luat, dar nu în 
felul acesta. Aşa că am fugit de-acolo, agățându-mă la întâmplare 
de un Panther de douăzeci şi două de tone. M-am cățărat pe blindaj, 
evitând şenilele cu uşurinţa pe care ţi-o dă numai o practică 
îndelungată, şi am bătut cu pumnul în turelă. A trebuit să insist cu 


mânerul pistolului şi, în cele din urmă, capacul de metal a fost ridicat 
şi o chelie lucitoare a ieşit la aer. 

— Ce mă-ta vrei, dobitocule? m-a interpelat scurt şi la obiect 
individul, un Stabsgefieiter din regimentul pe care-l aşteptasem să 
vină de la Ploieşti. 

— Înăuntru! i-am răspuns la fel de scurt, însoțindu-mi 
rugămintea cu un gest binevoitor, care s-a concretizat în a-i oferi 
şansa să privească de foarte aproape pe țeava pistolului meu. 

Nu că n-aş şti să mă comport cu gazdele când merg în vizită, dar 
germanii, de felul lor, nu sunt prea ospitalieri cu străinii, mai ales 
dacă le baţi la uşă pe nepusă masă. Drept pentru care este deseori 
nevoie să fii un pic mai insistent cu ei. 

Stabsgefreiter-ul s-a retras, strâmbând din nas, şi mi-a dat voie 
să intru. 

— Mă iertaţi, băieţi, le-am spus, dar n-aveam cum să mai ajung 
la echipa mea şi, să spun drept... 

— Taci şi găseşte-ţi naibii un loc undeva! mi-a poruncit rece 
un Oberfeldwebel. 

M-am conformat şi m-am aciuat într-un colț. Într-un Panther 
nu-i cine ştie ce spaţiu, însă aveam noroc — dacă-i pot spune aşa — că 
unul dintre camarazii lor avusese neşansa să rămână la Ploieşti, în 
pămânţ românesc. 

Comenzile răsunau înfundat în jurul meu. Adrenalina crescuse 
şi simţeam iar gustul neasemuit al confruntării pe viaţă şi pe moarte. 
Devenise o a doua mea natură în ultimii ani. Şi-am realizat că îmi 
“plăcea această atmosferă, mirosul de sudoare de tanchist, mirosul 
de oţel încins şi de carburant ars, iar peste toate — distinct — mirosul 
fricii! Frica de moarte, cea care nu dispare niciodată, care se 
diminuează, e-adevărat, o dată cu trecerea timpului, dar continuă să 
trăiască acolo, un sâmbure rece ca gheaţa, în inima fiecărui soldat 
combatant. În război, frica de moarte e cea care ne ţine în viață. Dacă 
nu ţi-e frică, înseamnă că nu îţi pasă de viaţa ta şi ţi-o dai pe nimic, 
în schimbul unui glonţ nenorocit de plumb. Dacă, în schimb, te temi, 
nu mai poți să ţi-o vinzi aşa de ieftin, o prețuieşti mult mai mult şi 
fugi de moarte... 


— Nu pe-acolo, idiotule! ţipă Oberfeldwebel-ul la conductor. 
Întoarce şi ia-o-napoi. Spre câmp!... 

— Ai grijă, Dieter! spuse Stabsgefreiter-ul care-mi deschisese 
tambuchiul turelei. Nu spre butoaiele cu combustibil! Ce faci?! 

— Mai tăceți naibii odată! răbufni nervos conductorul. Ştiu eu pe 


O bubuitură asurzitoare aproape ne sparse timpanele şi totul se 
răsturnă în jurul nostru. Podeaua tancului deveni perete, peretele podea 
şi tavanul perete. Panther-ul primise o lovitură serioasă sub şenilă, care- 
1 răsturnase într-o rână. Probabil un obuz antitanc, corelat cu explozia 
butoaielor de combustibil. 

M-am ţinut strâns. de mânerul tambuchiului, dar tot am dat o 
căpățână în peretele de oţel, ca berbecul. Noroc cu casca pe care n-o 
dădusem jos! Eram ameţit, capul mă durea, în umărul stâng simţeam 
sute de ace fierbinţi, dar îmi plăcea. Îmi plăcea al naibii de tare! Intrasem 
iar în focul bătăliei şi mă simțeam ca peştele în apă. 

Lângă mine, Stabsgefreiter-ul, într:o poziţie nefirească, avea chelia 
plină de sânge şi nu mai mişca deloc. După cum ţinea capul, mi-am dat 
seama că nu se mai putea face absolut nimic pentru el. Avea gâtul rupt. 
Un altul.uria de durere şi înjura de mama focului: 

— Paştele mă-sii! Mi-am rupt mâna!.. 

Oberfeldwebel-ul se înfipsese cu burta î în manete şi-şi privea 

surprins propriile maţe. Câteva secunde mai târziu, sub ochii mei, scoase 
pistolul din toc şi, după ce se uită fix la mine, cu o privire tulbure, îşi 
trase un glonț în cap. Un om dintr-o bucată, care probabil nu stătuse 
niciodată pe gânduri înainte de-a lua o decizie de viață şi de... moarte. . 

„ "“Conductorul era singurul care părea să:nu aibă nimic. Prins în 
harnaşamentul de siguranță ataşat de scaun, rezistase impactului fără 
prea mari probleme. Acum îşi desfăcea grăbit centurile, evaluând nervos 
piris 
.„Tu-i mama mă-sii de treabă! înjură. Trebuia să mă lase naibii 
în pace, nu să-mi dea indicaţii!.. 

Se lăsă să cadă din scaun si ni făcu semn: 

— Hei, tu de colo, deschide odată tambuchiul ăla! Vrei să ardem de 
vii aici?! 

M-am conformat cu greu, din cauza umărului care începea să mă 


doară din ce în ce mai tare. Probabil îl luxasem. Dar n-aveam timp de 
asta acum. 

M-am strecurat cu greu afară, urmat de conductor şi de camaradul 
lui cu mâna ruptă. Pentru ceilalți, tancul avea să fie mormânt o perioadă. 

Lumea ardea dogorâtor în jurul nostru. Noaptea se aprinsese avidă 
de lumină. Liniştea serii fusese înghițită de răpăitul mitralierelor şi 
bubuitul obuzelor şi-al grenadelor. Oamenii păreau nişte şobolani, 
alergând care-ncotro ca să-şi salveze pielea ieftină. Vârtejul războiului 
ne ameţea pe toţi cu viteza lui nebunească, lipsită parcă de orice sens. 

— Retragerea! Spre sud!!! Retragerea!... 

Ordinul părea să vină din pieptul unui uriaş. Glasul deosebit de 
grav, de o duritate aparte, îmi făcea impresia că poate să acopere toate- 
celelalte zgomote ale nopții înfierbântate până la incandescență. Avea în 
el o siguranță deosebită, de adevărat comandant de oști, şi un: magnetism 
care mă făcu să mă întorc dintr-o dată spre sud şi s-o iau la sănătoasa. 

Şi abia în acel moment am realizat că sudul însemna, de fapt, locul de 
unde venisem, locul unde o lăsasem pe Maria, ascunsă într-o căpiță de fân. 
Tar tancurile şi carele blindate se îndreptau tot într-acolo! Inima mi s-a 
făcut atunci cât un purice. Maria era în mare primejdie! 

Brusc, un ţiuit îmi umplu dureros urechile și, imediat după aceea, 
glonţul fierbinte îmi lovi tangent casca. Am căzut la pământ. Lovitura 
mă ameţi câteva clipe, însă am avut cel puţin buna-cuviinţă să-i 
mulțumesc cerului că nu mă atinsese în plin, pe o traiectorie de impact 
cu casca de oţel. Ar fi străpuns-o cu uşurinţă. Am clătinat buimac din 
cap şi m-am ridicat, încercând din răsputeri să fac abstracție de durerea 
ce îmi pulsa fierbinte aproape de creștetul capului, locul uride nirierise 
glonţul care mă ratase. 

Lupta părea un haos. Însă retragerea armatei germane este la fel ca 
şi ofensiva: organizată, chiar dacă nu pare. Ordinele ajunseseră aproape 
la toate urechile care trebuiau să le audă şi militarii acționau în 
conformitate. Sudul rămânea singura noastră şansă de scăpare, dar, ca 
nişte buni strategi ce erau, cu siguranță că românii ne pregătiseră o 
surpriză şi din acea direcție. Nu sosise însă vremea să ne-o arate. 

Un tanc hurui nervos în spatele meu şi m-am aruncat într-o 
parte, scăpând în ultima clipă să nu fiu făcut terci de şenilele 


înfuriate. Într-o luptă de blindate, infanteriştii sunt ca iepurii pe câmp 
deschis, tot timpul în bătaia puştii. Trebuia să ajung măcar pe un 
tanc, dacă nu înăuntrul lui. 

M-am oprit o clipă şi-am analizat situaţia. Şi-atunci, norocul mi- 
a surâs. Undeva spre stânga, la mai bine de douăzeci de metri, printre 
spoturile de lumină ale reflectoarelor şi farurilor puternice ale carelor 
de luptă, mi-am zărit tancul! 

Am fugit într-acolo ca un apucat, încercând să-l prind din urmă. 
Dar să urmăreşti un tanc în acţiune e ca şi cum un şchiop ar încerca să 
prindă un sportiv care aleargă pe pista de concurs. Mi-am dat seama că 
n-am sorţi de izbândă, însă n-am renunțat. Când ai un ţel, primul lucru 
"pe care trebuie să-l faci pentru a-l atinge este să nu renunți, indiferent 
cât de greu sau de irealizabil ți se pare. 

Am continuat să alerg, făcând abstracţie de durerea de cap şi de 
umăr, iar cum soarta le surâde celor îndrăzneți şi perseverenți, mie 
mi-a zâmbit cu toți dinţii. Cu toți dinții Mărunțelului! Tancul s-a oprit 
brusc, chepengul turelei s-a dat la o parte şi glasul puternic al lui 
Kreutzfeld a răsunat în noaptea incendiată: 

— Swen! Hai odată, mocăitule, că nu stăm după tine toată 
noaptea! i 

Parcă mi-au crescut deodată aripi la picioare, nu altceva! Aproape 
că am zburat spre Panzer, trecând şi peste dureri, şi peste răniţi, şi 
peste morţi, şi peste toate câte le aveam în cale. Camarazii mei mă 
văzuseră, Dumnezeu mă văzuse şi îmi mai dăduse o şansă! Nu se 
făcea să-mi bat joc de ea 

Mărunţelul mi-a întins mâna lui puternică şi m-a ajutat vesel să 
urc pe tanc. 

— Mulţumesc! i-am spus cu sinceritate. 

— Pe unde umbli în toiul nopții, craiule?! m-a întrebat el, rânjind. 

Îşi însoţi vorbele cu o palmă sănătoasă ce poposi pe spinarea mea, 
care mă proiectă rapid în interiorul tancului. 

Şi-atunci mi-am adus din nou aminte cu durere de Maria. Cerule, 
era în primejdie! 

— Beyer, am strigat, trebuie să oprim, s-o luăm pe Maria! E în 
pericol! 


— Stai la locul tău, liniştit, Swen! a replicat Moşul cu răceală. 
O să vedem ce facem. Până atunci, trebuie să ne salvăm noi pielea... 

— Dar ea e... 

— Swen, interveni calm Mercenarul. Taci! 

Mi-am înghiţit vorbele şi-am strâns din dinţi, înfierbântat. 
Aveau dreptate. 

— Pe unde-ai umblat, îndrăgostitule? mă chestionă şi Portta, 
rânjind. Unde-ai lăsat-o pe fătucă? 

Am vrut să-i dau o replică usturătoare, dar m-am abținut în 
ultimul moment, după ce i-am privit ochii. Vorbea serios, nu încerca 
deloc să-şi bată joc de mine. 

— E mai-nainte, într-o căpiţă de fân, i-am răspuns. 

— Frumoasă ascunzătoare i-ai găsit! exclamă Mercenarul. La 
altceva mai inteligent nu puteai să te gândeşti? E de-ajuns o scânteie 
ca să ardă de vie acolo... 

Mi-am şi închipuit cum ar fi fost să se întâmple asta şi m-am 
cutremurat din cap până-n picioare. Pe şira spinării mi-a trecut un 
şarpe de gheaţă. 

— Băieți, i-am implorat, trebuie s-o luăm de-acolo! Dacă n-o 
faceţi pentru ea, faceţi-o măcar pentru mine!... 

— Păi, pentru cine crezi că o făceam, pungaş bătrân?! sări 
Kreutzfeld de la locul lui. Apoi i se adresă Moşului: Beyer, spre 
căpiţă, camarade, că arde fata lui Swen! 

Dar Moşul părea să nu reacționeze la frontul comun pe care îl 
făcusem cu toţii pentru salvarea Mariei. Răspunse calm, mult prea 
calm în situaţia aceea, aproape cu răceală: 

— Întâi pieile noastre şi apoi a ci... 

Nu-mi mai plăcea placa asta. Absolut deloc. Eram pe cale să 
fac un gest nebunesc, să scot pistolul din tocul de la şold, când 
Mercenarul îmi sări în ajutor. 

— Beyer, zise la fel de calm şi de rece, sva o iubeşte pe fată, 
şi-ar da şi viața pentru ea.. 

— EI, da, îl întrerupse Moşul. Dar voi ați face-o? 

Urmă o pauză în care se auziră numai motorul şi şenilele, alături 
de bubuiturile înfundate ale luptei de afară. Simţeam că fierb pe 


` dinăuntru de ciudă, dar o parte a minții mele tulburi îi dădea perfectă 
dreptate raţionamentului lui Beyer. 

— Eu, unul, da! răspunse cel dintâi Mărunţelul, cu nonşalanța 
lui caracteristică. 

— Şi eu, îl'urmă Portta serios, ca un bun camarad. 

Mercenarul încuviinţă şi el din cap, pe tăcute. 

Moşul se întoarse spre mine şi mă fixă intens cu privirea. Putea 
citi cu mare uşurinţă pe fața mea dorința arzătoare de a o salva pe 
Maria. Şi nu numai atâta... 

— Care e căpița? întrebă scurt. 

Parcă mă hipnotizase. Iniţial, n-am înţeles prea bine ce vroia să 
spună şi-am ridicat buimac din umeri. Apoi am realizat la ce se 
referea. 

— Nu ştiu care dintre ele, dar cu siguranță se află în apropierea 
unui gard din sârmă ghimpată!... 

Moşul clătină din cap, reprobator. 

— Şi cum vrei să facem, Swen? O să le luăm la rând pe 
toate?... 

; Am săltat din nou din umeri. 

— Bine, renunță Beyer, întorcându-se cu spatele la mine. Să 
ajungem acolo întâi... 

Portta mă bătu pe umăr şi-mi spuse, zâmbind: 

— Îmi datorezi doi dinți de aur, babacule! 

— De ce?! l-am întrebat mirat, căci ştiam că n-ar fi cerut nimic 
pentru gestul său altruist de mai adineaori. 

Zâmbetul i s-a lățit şi mai mult pe față. 

— Pentru că ţi-am salvat fundul, băiatule. Dacă nu te vedeam eu 
alergând de nebun după tanc, acum ai fi zăcut c-un plumb în buci 
sau, mai rău, în ţeastă, căci văd că românii au făcut deja o primă 
tentativă de a ţi-o găuri... 

— Dacă-i numai pentru atâta lucru, o să ţi-i dau cu plăcere, l-am 
asigurat. 

— Şi mie unul, Swen, se băgă şi Mărunţelul în treabă, ca 
musca-n lapte. Pentru că te-am strigat şi te-am ajutat să urci pe tanc, 
expânându-mi scăfârlia mea prețioasă ca la paradă. 

Şi-şi îndreptă degetele către propriul cap, cu emfază. 


— Prea bine, Kreutzfeld, i-am zis. O să-ți dau şi ţie un dinte de 
aur... 

Brusc, o bubuitură grozavă ne sparse timpanele şi Panzer-ul se 
cutremură din toate încheieturile. Urmându-şi drumul, tancul se 
afundă deodată într-o groapă adâncă şi, dacă n-ar fi avut viteză, mai 
mult ca sigur că am fi rămas înţepeniţi acolo, în gaura făcută mai 
devreme de un obuz. 

— Uuu-haaaa! exclamă Portta. Era cât pe ce!... 

— Swen, îmi zise Moşul, imperturbabil ca întotdeauna, am ajuns 
la căpiţe. Care-i cea cu pricina? 

Am privit prin telemetru ca printr-un periscop de submarin, 
baleind terenul din față. Nu puteam să observ mai nimic, datorită în 
primul rând întunericului şi în al doilea rând spoturilor şi flash-urilor 
puternice de lumină care explodau în noapte din cele mai diverse 
locuri. Afară ieşise iadul din pământ! 

— Swen! strigă iar Moşul, cu răbdarea la limită. Încotro, 
împielițatule?! ` 

— Spre stânga! i-am răspuns nervos, încă nehotărât. Ia-o la 
stânga! Acolo sunt căpițele unde-am fost, acolo trebuie să fie şi 
Maria!... 

Panzer-ul a virat la stânga, către gardul de sârmă ghimpată, în 
fapt doar două fire ruginite întinse între nişte țăruşi roşi de trecerea 
timpului. Manşonul de cauciuc al telemetrului mi se lipise parcă de 
găvanul ochiului, în timp ce făceam eforturi disperate de a o zări pe 
Maria în nebunia ce se dezlănțuise afară, în noapte. 

— Poate nici nu mai e acolo, mormăi Sevilla ca pentru sine. 

Vreme de o clipă, s-a lăsat o linişte mormântală. Privirile tuturor s- 
au îndreptat apoi spre mine, întrebătoare: mai avea vreun rost s-o căutăm 
pe Maria? Am clătinat din cap, tăcut, neacceptând nici măcar vag această 
idee. Şi abia atunci am realizat că Sevilla tăcuse tot timpul, iar Heiden nu 
se afla printre noi... Şi mi-am mai dat seama de un lucru: de când o 
întâlnisem pe Maria şi mi se aprinseseră călcâiele după ea, îmi neglijasem 
aproape cu totul camarazii, mă îndepărtasem de ei, mă răcisem, îi 
exclusesem din viața mea... Iar eu avusesem impresia că e tocmai pe 
dos, că au ei ceva cu mine — din cauza Mariei — şi că mă evită; când colo, 
eu eram cel care-i evita şi le întorcea spatele! Ştiam că dragostea te poate 


orbi, însă nu credeam că în aşa măsură încât să nu-ți mai înţelegi 
prietenii de arme, să nu mai poți comunica aproape deloc cu ei!... 
— Unde e Heiden? am întrebat încet. 
Din nou, tăcere. De astă dată apăsătoare, rău prevestitoare. 
— A fost împuş...?! am exclamat, simțind cum inima mi se face 


cât un purice. 
— Oh, nu! mă întrerupse Mercenarul. Mai rău: transferat! Porcul 


de câine a tras sfori peste sfori şi a reuşit azi să-şi vadă visul cu ochii... 
- — Şobolanul n-o să reziste mult acolo, vă spun eu! zise Portta cu 
convingere. 

— O să se întoarcă înapoi la noi! îl secondă imediat Mărunţelul. 
Fac pariu pe o cutie mare de trabucuri cubaneze!... 

Portta îi seceră cu privirea şi-şi căută înnebunit ranița. Cotrobăi 
repede în ea şi răsuflă uşurat. Trabucurile lui se aflau încă acolo, în 
siguranță. 

— N-o să se mai întoarcă nici în ruptul capului! îi contrazise 
Sevilla după câteva zeci de secunde. După câte a suferit din partea 
voastră, prost o fi s-o mai facă!... Ar însemna să-şi calce de tot pe 
suflet! 

— Adică ce? sări Portta cu gura. Ce-a suferit, mă rog? Şi din 
partea cui, mă rog? Numai a lui Portta?!... _ 

— Hei, încetaţi! ordonă Moşul, grav. Swen — se întoarse apoi 
spre mine —, cred că va trebui să ieşi afară s-o cauţi pe fată... Noi vom 
merge încet alături, încercând să te protejăm!... 

— Adică țintă sigură pentru Oonizele româneşti, mormăi Sevilla în 
barbă ca pentru sine. 

— Ia faceţi cobea aia să tacă odată! ceru Beyer. 

Mărunţelul se simţi vizat şi, încântat să ducă la bun sfârşit acest 
serviciu extrem de plăcut, se aplecă înspre Sevilla, care stătea chircit 
într-un colţ, şi-i trosni cu sete un pumn cât un baros în creştetul 
capului. Sevilla adormi instantaneu. 

Am rămas perplex, neînţelegând. 

— E beat ca un 1 porc, mă lămuri repede Mărunțelul, reluându-şi 
vesel locul. 

Beyer opri tancul. 


— Swen, ieşi repede! 

Mercenarul îmi deschise turela. Ne îndepărtasem un pic de locul 
unde lupta era în toi, însă gloanţele şi proiectilele de tot felul şuierau 
prin aer ca şi cum deciseseră ca văzduhul întreg să fie numai al lor 
de-acum înainte. Am scos capul afară cu fereală şi-am încercat să 
văd dacă era vreun pericol de-a fi luat drept ţintă de vreun soldat 
român pitulat prin împrejurimi. N-am zărit pe nimeni, dar asta nu 
însemna că nu era chiar nimeni; aşa că am ieşit cu inima strânsă, 
gata să-mi dau drumul în interior la cel mai mic semn de primejdie. 

Am sărit de pe tanc pe miriştea moale, încordat ca un arc. M-am 
repezit către cea mai apropiată căpiță de fân şi-am strigat uşor: 

— Maria!..: 

Nici un răspuns. Am plecat mai departe, spre următoarea căpiță. 

— Maria!... 

La fel. 

— Maria!... 

Panzer-ul primi o lovitură puternică în blindajul din dreapta. M-am 
aruncat la pământ, încercând să mă feresc din calea ploii de schije. 
Apoi Moşul a manevrat blindatul departe de mine, lăsându-mă singur. 
O clipă m-am temut, însă ulterior mi-am dat seama că n-aveam motive 
de îngrijorare; aveau să se întoarcă să mă ia când lucrurile aveau să se 
liniştească. Până atunci, eu trebuia să-mi văd de treabă. 

— Maria!... 

Nici de această dată nu veni vreun răspuns. M-am învârtit în 
jurul căpiţei de fân; arăta destul de răscolită şi, la un moment dat, am 
remarcat un veston în paie. L-am apucat repede şi l-am tras afară. 
Era vestonul ei! . 

O febrilitate plină de îngrijorare m-a cuprins deodată, ca un val 
fierbinte care vine peste tine şi te îneacă cu mirosul puternic de sulf 
de la vulcanul care tocmai s-a trezit la viață în adâncul întunecat al 
mării. Cu gesturi poticnite, am început să cotrobăi prin căpița de 
fân, încercând să descopăr şi alte obiecte care să-i fi aparținut’ 
Mariei. N-am mai găsit nimic. Am rămas'câteva clipe total 
dezorientat, fără să pot hotărî ce să fac în continuare; simţeam, pur 
şi simplu, că lumea din jurul meu se prăbuşeşte treptat, că timpul se 
dilată şi capătă viteză de melc. 


Maria plecase de acolo fără să mă aştepte, aşa cum convenisem, 
iar asta putea însemna acum tot ce era mai rău: să se fi pierdut prin 
cine ştie ce coclauri, ori, mai rău, să zacă împuşcată cine ştie pe 
unde! Dumnezeule! Şi îùtr-un caz, şi-n altul era groaznic! Însemna 
că n-aveam s-o mai revăd niciodată!... Decât prin cine ştie ce altă 
minune a sorții... 

Mototolind nervos vestonul ei în mână, am simţit deodată ceva 
tare în buzunarul de la piept, din interior. Am băgat repede mâna şi-am 
scos un carton; în întunericul din jur nu puteam să văd mare lucru, 
însă ochiul unui soldat care mărşăluieşte de pe un front pe altul ani în 
şir se obişnuieşte la un moment dat cu întunericul şi cu lumina puţină 
a nopții, drept pentru care am reuşit să disting că era coperta ruptă a 
cărții de poezii de care ea nu se despărţise niciodată. Scrisă de un poet 
autohton, Mihail Eminescu. Ținea mult la această carte, ştiam asta 
foarte bine, şi nu i-ar fi distrus coperta fără un motiv foarte 
întemeiat!... 

M-am ascuns la baza căpiţei şi m-am căutat de chibrituri. 
Simţeam, mai mult decât ştiam, că Maria îmi lăsase un mesaj scris 
pe copeita cărţii acelui Eminescu. Am aprins un băț, protejându-l 
de vânt ca să nu se stingă. Şi-am apucat să citesc cele câteva cuvinte 
aşternute acolo cu creion chimic, o amestecătură între limba română 
şi cea germană: 

„Iubitul meu, eu gândit bine înainte. `. 

Eu plecat, ca să nu face ție greutate. Fie tu fericit, că şi eu o să 
fie, că voi creşte copil al tău şi al mie! 

Eu iubesc uriaş la tine, Swen! 

Maria al tău!” 

„Am rămas cu ochii împăienjeniţi de lacrimi greu de oprit, cu 
inima bătându-mi să-mi spargă pieptul, pierdut în durerea care mă 
cuprindea ca un venin de viperă. Încetul cu încetul, trupul îmi 
amorțea centimetru după centimetru. Băţul de chibrit îmi arse 
degetele şi l-am lăsat distrat să cadă. Parcă doar asta aşteptând, 
paiele uscate au luat foc imediat. Aş fi rămas acolo, să ard împreună 
cu ele, dacă, dintr-o dată, din întuneric, o puşcă-mitralieră n-ar fi 
început să „latre“ înnebunită la mine. Instinctele de supravieţuire 


formate în atâtea şi atâtea lupte mi-au salvat şi de această dată viaţa, 
lipsită de sens acum. M-am aruncat din calea gloanţelor şi m-am 
retras în întuneric, dar parcă nu mai eram eu, ci un automat lipsit 
total de conştiinţă, programat de doctorul Frankenstein să facă toate 
lucrurile pe care eu le făceam, fără să se implice absolut deloc 
sufleteşte. Toate emoţiile muriseră în mine! 

Am auzit o bubuitură puternică şi m-am chircit la pământ. Din 
ochi îmi curgeau lacrimi seci; fierbinţi, dar seci. O pierdusem pe 
Maria, poate pentru totdeauna!... Proiectilul vâjâi scurt pe deasupra 
mea şi, la o secundă după aceea, mitraliorul fu sfârtecat în bucăţi, iar 
„Căţeaua” lui turbată tăcu pentru totdeauna. Lacrimile continuau să-mi 
umple ochii. Aş fi vrut să le opresc, dar nu reuşeam. Şi-mi era ciudă 
pentru asta, căci eram bărbat! Însă durerea din dragoste este cea mai 
cruntă din câte există pe pământ şi nu poate fi ostoită altfel. Nu i s-a 
găsit alt leac în afară de lacrimi. Farul de pe tanc incendie noaptea în 
jurul meu, căutându-mă. M-am asigurat că nu mai trage nimeni şi-am 
ridicat o mână, așteptând ca spotul de lumină să treacă prin dreptul 
meu. Era Moşul, bineînţeles. M-a zărit, în cele din urmă, şi a venit cu 
tancul până aproape de mine. 

— Ai găsit-o, Swen? strigă Mărunţelul, după ce scoase capul pe 
chepengul turelei. 

I-am făcut încet semn cu mâna că nu. Nu mă puteam ridica de 
acolo. Accesul de plâns devenise isteric. Voiam să mă ridic, dar, pur 
şi simplu, nu izbuteam să o fac! Rămăsesem lipit de pământ... 

— Vii odată sau ce faci?! continuă Mărunţelul, transmițând 
probabil întrebările celorlalți. 

N-am simţit nici un impuls interior de a-i răspunde. Pur şi simplu, 
am continuat să stau acolo, jos, pe mirişte, şi să plâng cu disperare. 

Panzer-ul s-a apropiat şi mai mult. Din partea cealaltă a izbucnit 
un foc susținut cu trasoare, însă blindajul unui tanc german nu-i 
şvaiţer, să treacă prin el orice muscă. Kreutzfeld s-a băgat repede 
înapoi. Portta a întors turela şi a tras. Cuibul inamic a fost redus la 
tăcere. Apoi a apărut capul Mercenarului prin chepeng. 

— Swen! mă strigă. Ridică-te odată şi vino înăuntru, că nu mai 
putem sta după tine! 


Nu m-am mişcat nici de această dată. Nu mai aveam nici un pic 
de voinţă, nici un pic de dorință de viață, nimic, numai lacrimi şi 
durere... 

— Swen!!! urlă Mercenarul şi imediat după aceea ieşi din tanc 
şi-mi sări în ajutor. (Veni repede şi se aplecă asupra mea, îngrijorat.) 
Eşti rănit, Swen? Unde?! 

Am clătinat din cap că nu, dar probabil că nu mi-a văzut gestul. 
M-a luat de subsuori şi m-a săltat în spate, icnind din cauza efortului. 
Deşi ar fi trebuit să mă mire forţa lui, atunci, în acele momente, n-am 
simţit nimic. Mi-ar fi fost de-a dreptul indiferent să mă lase să zac 
acolo, pe pământul moale. 

— Ține-te bine, Swen, băiatule! Te duc în tanc şi-ai să te faci 
bine! Ai să vezi... O să-ţi treacă... 

Veni și Mărunțelul să-i dea o mână de ajutor. 

— Ăsta plânge!? făcu el deodată uluit, privindu-mă în lumina 
farului. 

— Şi nu e rănit! exclamă şi Mercenarul, aruncându-mă jos ca 
pe-un sac cu cartofi. Îşi bate joc de noi!? 

— Nu! îi răspunse Beyer, grav. Aduceţi-l înăuntru. Voi nu 
vedeţi că e distrus? Plânge după fata lui, după Maria! E moartă!... 


Timpul este cel ce vindecă toate rănile, atât trupeşti, cât şi 
sufleteşti. Dar sunt răni şi răni, unele superficiale, altele adânci, 
atât trupeşti, cât şi sufleteşti. Unele trec fără urmări vizibile, altele 
lasă cicatrice, pentru tot restul vieţii. Majoritatea oamenilor 
încearcă să şi le ascundă, să pară „normali ”, „ca toți ceilalți”, fără 
să ştie însă că şi „ceilalți ”, „„normalii ”, îşi 


, fac acelaşi lucru ca şi ei. 
ascund cu obstinaţie cicatricele. Mai sunt, totuşi, unii — puţini la 
număr, ce-i drept — care-şi etalează cicatricele, le expun privirilor 
tuturor celor care îi înconjoară şi, pe deasupra, se mai şi mândresc 
cu ele. Ei bine, eu sunt unul dintre aceştia din urmă! 

Nu mi-a plăcut niciodată să-mi ascund cicatricele, nici pe cele 
trupeşti, nici pe cele sufleteşti. Întotdeauna am considerat că e spre 
binele meu să arăt prin ce am trecut, fie ele bune sau rele, pentru ca 
oamenii să mă vadă exact aşa cum sunt în realitate, să mă judece la 
adevărata mea valoare, după ceea ce am făcut, nu după ceea ce 
spun alții că aş fi făcut. Pentru asta, însă, a trebuit să mă analizez eu 
însumi foarte bine, să mă cunosc profund sufleteşte, fiindcă 
adevărata esenţă a unei fiinţe umane a fost, este şi va fi, cât timp vor 
fi oameni pe acest pământ, sufletul ei. Cu cât sufletul ţi-e mai curat, 
cu atât ţi-e mai preţios. Cu cât aduni mai multe în el, ținându-le 
prizoniere acolo, cu atât îl îngreunezi mai mult şi-l murdăreşti mai 
mult. lar un suflet greu şi murdar este întotdeauna dificil de cărat. 
Tocmai de aceea descărcarea periodică a sufletului este cât se poate 
de necesară, pentru că îl păstrează curat, serafic, aşa cum a fost 
zămislit de Creator! 

Ai nevoie de un astfel de suflet pentru a fi fericit, oriunde te-ai 


afla pe suprafața pământului, ai nevoie de oameni care să te 
înțeleagă şi să te sprijine atunci când simţi că nu mai poți de unul 
singur, ai nevoie de prieteni, dar, pentru aceasta, trebuie să fii tu 
însuți un adevărat prieten la nevoie. 

Tocmai de aceea, fiindcă am avut prieteni şi tot mereu am ştiut 
să mă înconjor de prieteni, durerile mele interioare n-au fost 
nicicând atât de covârşitoare şi de devastatoare ca la alții. Numai 
cine a avut cu adevărat un prieten care s-a aflat la ananghie şi a 
sărit să-l ajute exact atunci poate să înțeleagă şi să perceapă la 
reala valoare ce înseamnă prietenia! 

Eu sunt Zeul Prieteniei şi mi-aş da viaţa pentru prietenii mei! 
Cel căruia îi declar prietenia mea poate să stea liniştit, e-n deplină 
siguranță, pentru tot restul zilelor sale!... 


PRIETENI 


— Să fiu al naibii dacă-l primesc aici! se jură Portta cu mâna pe 
inimă. El a vrut să plece, nu vă aduceţi aminte? El ne-a părăsit! 
Val-vârtej a făcut-o... De ce naiba să-l mai primim înapoi?! 

Vehemenţa lui era nefirească. Dacă protestele atât de aprinse ar 
fi venit din partea lui Kreutzfeld, ar fi însemnat ceva, căci cei doi — 
Mărunţelul şi Heiden — nu se sufereau mai deloc, dar aşa!? Chiar că 
era de neînțeles! Moşul clătină din cap, nervos. 

— Julian Heiden e de-al nostru! conchise el sec. A avut doar o 
rătăcire de moment. Trebuie să-l înțelegem, ca nişte buni camarazi 
ce suntem! 

— Şi-apoi, îi sări repede în ajutor Mercenarul, adu-ţi aminte, 
Portta, cât de străin te-ai simţit tu fără noi, fără Mărunţelul, atunci 
când ai fost nevoit să stai în spital mai bine de o lună, în Maroc!... 
Aminteşte-ţi cum te-ai simţit când ai revenit şi noi te-am primit 
înapoi! 

— Aia a fost cu totul altceva! rămase ferm pe poziţii uriaşul. 
Atunci eram rănit, n-am plecat dintre voi c-aşa mi-a tunat mine! 

Julian Heiden stătea tăcut într-o parte, cu capul plecat, aşteptând 
decizia noastră. Alergase după gradul de Feldwebel şi-l pierduse, 
bazându-se numai pe o promisiune deşartă. Se întorsese la noi cu 
coada între picioare. Locotenentul Leuwe îi acceptase revenirea, dar 
cu o condiţie: să fim şi noi de acord cu ea, cu toţii. Până acum 
izbutise să-i înduplece pe Moşul, pe Sevilla, pe Mercenarul şi pe 
mine. Mai întâmpina opunere din partea lui Portta şi-a Măruhţelului. 


— Bine, spuse el deodată, trist, ridicându-se cu greu în picioare. 
O să mă. întorc de unde-am venit. Dacă v-am făcut vreodată 
neplăceri, vă rog să mă iertați. Firea mea proastă e de vină... 

Am încremenit cu toţii. Nu, nu aşa trebuia să se sfârşească 
prietenia noastră cu Heiden. Era el mai deosebit, cu mania lui 
nenorocită pentru ordine şi disciplină, pentru regulamente şi militărie 
la sânge, dar, Dumnezeule, era de-al nostru! Ne cunoşteam de ani şi 
ani de zile, şi cu bune, şi cu rele... 

— Julian, am spus răguşit. Stai o clipă, omule... 

Se opri şi se întoarse spre mine. Avea lacrimi în ochi. 

— Rămâi, i-am zis. Johann şi Mărunţelul țin la tine la fel de 
mult ca şi noi... (Mărunţelul dădu din cap că da, mişcat şi el până la 
lacrimi de reacţia camaradului nostru rătăcit de turmă. Portta lăsă şi 
el privirea în jos, fără o vorbă.) Julian, nu vreau să te pierd şi pe tine 
cum am pierdut-o-pe Maria, am continuat eu cu emoție în glas. Mi- 
ajunge! Te rog, rămâi, prietene... 

Liniştea ne învălui pe toți, apăsătoare. Tristeţe. Iubire. Prietenie. 
Dor. Bunătate. Nostalgie. Cu toții eram transpuşi într-o altă lume, 
pierduţi, cu gândul departe. 

— Sfântă Fecioară, murmură Blom într-un târziu, tare dor îmi e 
de casă!... 

Şi iar se lăsă tăcerea. Omul e o ființă care se leagă de pământ, 
care'se ataşează de locurile în care trăieşte. Omul iubeşte şi se lasă 
iubit, primeşte şi dăruieşte dragoste şi prietenie. Iar noi eram, la 
urma urmelor, doar simpli oameni. Şi, într-adevăr, Dumnezeule, ce 
dor ne era de casă! s 

Contrar tuturor aşteptărilor, Portta se duse la Heiden şi-l îmbrățişă 
bărbăteşte, plângând unul pe umărul celuilalt. Ne impresionă pe toți. 
Foarte rar bărbaţii plâng. Iar celor care trec printr-un război le seacă 
lacrimile, uneori pentru totdeauna. Celor doi camarazi ai noştri, însă, 
fântâna lacrimilor le alimenta ochii cu o dărnicie nebănuită. Meritau 
invidiaţi pentru asta. 

— Să bem! propuse brusc Sevilla, pe un ton ce se vru vesel şi 
expansiv. 

— Ce naiba să bem?! replică Mărunţelul, supărat. Nu mai avem 
nici un strop, pe nicăieri! 


— Atunci, mergem şi căutăm! hotărî Sevilla. Trebuie să găsim 
o gură de ceva tare pe-aici pe undeva... 

Mărunţelul se-nvoi pe dată şi bucuria îi lumină iar chipul. Se 
ridică de la locul lui şi-l urmă pe Blom, afară, în zloată. 

Ne aflam încartiruiți la poalele muntelui, într-o văioagă pe 
fundul căreia curgea un pârâu vijelios. Sătucul era format doar din 
câteva case, răspândite ici şi colo. Fuseserăm nevoiţi să ne ridicăm 
corturile de campanie. 

Sobiţa de fontă pe care o căram cu noi pretutindeni îşi intrase 
acum pe deplin în atribuţii. Burduşită cu butucii ce prisoseau lângă 
fiecare căsuță din sat, răspândea în interiorul cortului o- căldură 
plăcută, moleşitoare, care te îmbia la somn. Pe ea fierbea o oală cu 
tocană de cocoș, specialitatea Mercenarului. Aburii ieşeau 
ademenitori de sub capac şi un miros îmbietor începea să se 
răspândească sub foaia groasă a cortului de campanie. 

Cu cât ne apropiasem de munte, cu atât iarna ne devenise un 
însoțitor mai intim. Acum afară bătea vântul şi din cerul plumburiu 
cădea neîncetat un soi de zăpadă înghețată, ca nişte ace ascuţite de 
oţel. Era ora trei după-amiază şi primisem ordin să ne regrupăm aici, 
să reparăm ce-aveam de reparat, să ne trăgem sufletele şi, dis-de- 
dimineaţă, s-o luăm iar din loc, către Braşov. 

— Abia aştept să gust din tocana ta, îi spuse Heiden 
Mercenarului, schiţând un zâmbet obosit. 

Deşi nu lipsise dintre noi decât o săptămână şi două zile, Julian 
Heiden se simţea stingher, rupt de realitate, deconectat de la 
activităţile noastre de zi cu zi. Mă uitam la el şi nu-mi venea să cred 
că s-a transformat atât de mult în numai nouă zile. Avea cearcăne 
mari la ochi, iar obrajii i se lăsaseră ca la moşnegi. Privirea lui era 
tristă, lipsită de vioiciunea şi ironia pe care i le cunoşteam atât de 
bine. Din cauza rănii de la umăr stătea un pic adus de spate, iar 
fruntea îi eră brăzdată de cute adânci. 

— De ce oare nu ne atacă ruşii? întrebă deodată Mercenarul, ca 
pentru sine, amestecând în tocană cu o lingură veche de lemn. 

Toţi ochii se îndreptară nervoşi spre el. Era nebun de se gândea 
la aşa ceva chiar acum? Nu ne găseam într-un loc tocmai propice 
pentru o tabără. Puteam fi prinşi uşor într-o ambuscadă între pereţii 
muntoşi care străjuiau văioaga şi, chiar dacă eram în stare să ţinem 


piept o vreme atacurilor străine la intrarea şi ieşirea din defileu, până 
la urmă tot am fi cedat. De sus, de pe versanţi, nu ne putea amenința 
nimeni, în afara unot trăgători de elită. Dar ruşii n-aveau timp de 
pierdut să ne omoare unul câte unul. Ei erau ocupați cu ofensiva 
asupra trupelor masate la granița Ungariei, pentru a străpunge 
flancul nordic către Cehoslovacia. 

— Ce-ţi veni!? mârâi Moşul iritat către Mergi-ori-Crapă. Vezi-ţi de 
tocana ta, acolo, şi nu mai pronunța numele lăcustelor ălora împuţite! 

— Dar de ce v-aţi ofuscat, fraţilor? întrebă Mercenarul, mirat. 
Pur şi simplu, mi s-a părut nefiresc, atâtea zile, să mergem fără nici 
o oprelişte!... 

— Pentru că am fost presaţi să ocolim atâta, răspunse de astă 
dată Julian Heiden. Dacă de la Drăgăşani o luam spre Turnu- 
Severin, aşa cum era deja stabilit, acum am fi fost la Arad, ori poate 
chiar la Debrecen, în Ungaria! Aşa, uite, a trebuit să ne întoarcem 
atâta drum, prin Râmnicu-Vâlcea, şi să străbatem toate şoselele alea 
distruse, până aici, la... cum îi spune?... Pietroasa?!... 

— Sunt de-a dreptul încântat de erudiţia ta geografică, Julian, 
replică Mercenarul cu o undă de sarcasm în glas, dar toate denumi- 
rile astea de localități pe care ni le-ai înşirat până acum mie nu-mi 
spun nimic. Tot ce ştiu este că nu ne-a atacat nimeni mai serios până 
aici, de la Drăgăşani încoace, şi că ne-am mişcat ca nişte melci, 
băşiţi! Numai armată în retragere rapidă nu suntem noi acuma!... 
Parcă am fi excursionişti! 

Heiden nu se arătă deloc ofensat de remarca zeflemitoare a 
camaradului nostru, care continua să amestece impasibil î în tocana 
care fierbea pe sobiţa de fontă. 

— Trebuie ţinut cont, zise el bucuros să simtă cum se 
reintegrează în grup, de vremea asta potrivnică şi de faptul că suntem 
lipsiţi de provizii suficiente şi de combustibili. 

— Aici cam ai dreptate, încuviinţă moale Mercenarul, dând din 
cap. Dar eu tot nu contenesc să mă întreb de ce nu ne-atacă ruşii?! 

— Ei, uite, d-aia! sări Moşul în sus. Gata, terminaţi discuţia asta 
deprimantă! Hai, până se întorc Sevilla şi Kreutzfeld, curățarea 
armamentului! ordonă el. 


Ne-am supus cu toţii, căutându-ne pistoalele automate. În timp 
ce le demontam îndemânatici, aproape fără să ne uităm la ele, 
discuţia se încinse iar. 

— Beyer, ce-ai de gând să faci când o să se termine războiul şi-ai 
să ajungi acasă? 

— Ehei! oftă Moşul. Visez la o căsuţă albă, pe malul Rhinului, 
cu o grădiniţă de flori în față... Să stau acolo, în linişte, pe malul 
apei, şi să pescuiesc. Să nu mă bată nimeni la cap şi să fie pace... 

— Să nu te bată nimeni la cap, zici? Dar soţia ta... Sau ai de 
gând să divorţezi? 

Moşul îşi îngădui un zâmbet melancolic. 

— Soţia mea, murmură el, draga de Klara... Cine ştie dac-o 
mai fi în viaţă?... Nu mai am nici o veste de la ea de aproape trei ani 
şi jumătate!... Nici nu ştiu dacă vom fi în stare să ne mai înţelegem! 

— De ce să nu vă-nțelegeţi? replică repede Heiden, evident 
dornic de reintegrare. N-o mai iubeşti? 

— Ah, ba da, cum să nu, răspunse repede Beyer. Dar... — oftă el 
adânc — gândiți-vă şi voi un pic, nici nu mai ştiu cum arată, nici nu 
mai ştiu dacă a rămas aceeaşi? Eu, unul, cu siguranță m-am schimbat 
aproape cu totul!... Habar n-am dacă o să mă mai accepte lângă ea... 

"Tăcerea se înstăpâni în cortul cald. Fiecare ne gândeam la ce-am 
lăsat acasă şi la ce-o să găsim atunci când Dumnezeu avea să creadă 
de cuviință să ne lase să ajungem din nou. Oamenii se schimbă de la 
o zi la alta, dar în câţiva ani?! 

— Ce naiba aveţi, oameni buni, de-aţi deschis discuţia asta 
parşivă? am zis, nemairezistând tensiunii şi dorului. Ştiţi la fel de 

„bine ca şi mine că doare al-naibii de tare dorul de acasă! Hai, gata, 
ajunge! 

Mercenarul surâse trist şi gustă mâncarea din cratiţa ce fierbea 
încet pe foc. 

— Tocana-i gata, zise el cu glas stins. Îşi drese vocea şi urmă, 
vrând să pară vioi: Haideţi, dați-mi gamelele să vi le umplu! Şi 
scoateţi-le şi pe-ale zăbăucilor ălora... Până vin ei, abia se mai 
răceşte. 

Ne-am întins. după gamele şi pofta de mâncare ne-a făcut să 


mai uităm trecutul, iar umbrele lui au început să se estompeze 
încetul cu încetul. Gândurile au revenit în prezent şi-apoi s-au 
lansat, eliberate, spre viitor. În acel moment au apărut şi Sevilla cu 
Mărunţelul. Erau zgribuliţi de frig, cu feţele roşii. 

— Hei, făcu Mărunţelul, scuturându-se de zloată, ia uite la ăştia 
ce mutre pleoştite au! Arată de parcă ei ar fi umblat prin zăpadă şi 
vânt în locul nostru... 

— Aţi găsit? întrebă Portta, pofticios. | 

— Păi, cum altfel? se lăudă Sevilla, scoțând de sub pelerină o 
putelcă de un litru. Tzuika! Tzuika de pruna, românească! Bei o 
gură, îţi iau ochii foc şi-ţi explodează arterele... Tocana e gata? 

— Bineînţeles, făcu Mercenarul, înveselit dintr-o dată. Hai, 
gamelele la băiatu'! 

Ne-am repezit cu toţii, care mai de care, lihniţi de foame şi 
murind de poftă. Beyer scoase din raniță o pâine mare, neagră, şi 
tăic felii apreciabile. Ne aşezarăm în jurul măsuţei improvizată din 
lădiţe de muniţie, în apropierea sobiţei de fontă. Mărunțelul ne 
umplu cănile de metal cu tzuika şi începu festinul. 

Mâncam cu poftă, hămesiţi, fără o vorbă. Din când în când, 
mormăieli de apreciere ne ieşeau printre buzele unsuroase, făcându-l 
pe Mergi-ori-Crapă să se umfle -în pene de mândrie. Tzuika 
românească era de-a dreptul divină, iar carnea de cocoș, fiartă la foc 
mic, vreme îndelungată, se frăgezise de se topea în gură. Trăiam 
momentul la cea mai înaltă tensiune, tocmai pentru că ne întâlnisem 
atât de rar cu el în anii care trecuseră. O mâncare bună pe front este ca 
o gură de apă rece şi proaspătă în plin deşert: nu ai parte de ea în 
fiecare zi. - ` 

Mercenarul ne mai puse câte o jumătate de porție, împărțind 
în mod egal tocana care mai rămăsese în cratiţă. Sevilla făcu la fel 
cu tzuika din sticlă, iar Portta, în final, cuprins de mărinimie, lichidă 
rezerva de trabucuri, dăruindu-ne fiecăruia câte unul. 

Momentul era de-a dreptul încântător. Lungiţi care pe unde 
apucasem, savurar ţigările de foi, lăsând fumul aromat să ne 
pătrundă plămânii. Tzuika din căni răspândea o mireasmă dulce de 
prună bine coaptă, încununând tot acest festin regesc. 


Kreutzfeld râgâi satisfăcut şi începu deodată să râdă. Ne-am 
molipsit cu toţii de veselia lui. - 

— Ah, fir-aş afurisit, exclamă el, scărpinându-se la testicule, 
ce bine-e! $ 

Afară vântul bătea nebuneşte, rece ca gheața, transformând 
picăturile de ploaie în ace şfichiuitoare. Înăuntru lemnele uscate 
trosneau în sobița de fontă, răspândind o căldură moleşitoare, care 
ne îmbia la somn. Cortul de campanie se transformase parcă într- 
o căsuţă a bunicii, încărcată de prietenie. 

— Ce-ar merge acum o fată de-a lu’ doamna Futtherman, 
făcu Portta cu melancolie. 

— Aha, îl aprobă Mărunţelul pe acelaşi ton. Ana-Roşcată-Jos 
sau Liza-Ţâţe-Dulci... Ce amintiri plăcute am cu ele, 
Dumnezeule 

Oftă adânc şi vreme de-un minut nu scoase nimeni nici o 
vorbă. Apoi tot el reluă: 

— Da” acum suntem departe al naibii de doamna Futtherman 
şi de fetiţele ei dulci şi scumpe... 

— Aha, îl completă Portta, trist. Departe-al naibii... 

Şi-mi deschiseră iar rana sufletească, ce nu apucase să se 
cicatrizeze după pierderea Mariei. Mi-am amintit-o râzând, 
plângând, fericită, tristă, mulțumită, chinuită de dor şi de povara 
vieţii. Şi-am simţit durere. O durere fără margini. Trecuseră mai 
puţin de două săptămâni de la fuga ei, însă parcă se scurseseră 
ani. Părea un trecut atât de îndepărtat şi mi-era ciudă pe mine că 
n-o puteam păstra vie în amintirea şi-n sufletul meu. De ce uită 
oamenii aşa de repede totul? De ce amintirile se estompează o 
dată cu trecerea timpului? De ce, dintr-o ființă plină de vitalitate 
pe care am cunoscut-o cândva, nu mai rămâne în memoria noastră 
decât o copie palidă? Şi aceea lipsită de senzaţii. Doar imagini, 
simple imagini. 

Şi m-am trezit întrebând cu glas tare, în liniştea care se 
pogorâse peste noi: 

— De ce uităm cu-atâta uşurinţă?! 

Priviri curioase s-au aţintit încet asupra mea. O clipă, nimeni 
nu spuse nimic, dar mai apoi Moşul ceru o lămurire: 


— De ce uităm ce? 

— Lucrurile dureroase, am răspuns fără să vreau, cu ochii 
pierduţi în trecut. 

— Pentru că altfel am căpia, răspunse Beyer moale. Aşa e 
mintea omenească. Aşa a făcut-o Dumnezeu. la gândiţi-vă ce s-ar 
întâmpla cu noi dacă am fi nevoiţi să păstrăm vii în memorie toate 
tragediile, toate nenorocirile, toate lacrimile şi durerile pe care le-am 
întâlnit sau le-am trăit de-a lungul vieţii! Ne-am cufunda încă din 
adolescenţă în nebunie. Am lua-o razna, nu ne-am mai înțelege unul 
cu celălalt... Aşa, lucrurile dureroase le încuiem adânc în minte şi nu 
le mai dăm voie să iasă decât arareori. Eliberăm ieşirea doar celor 
care ne fac bine, amintirilor frumoase, pentru a le îngropa şi mai 
mult pe cele rele. 

— Da, ai dreptate, spuse M&rcenarul, grav. Dar ce te faci când 
unele amintiri de-astea... rele, cum le spui tu, nu vor să se dea la 
fund şi pace?! 

— Trebuie să le înfruntăm! răspunse Moşul, tranşant. 

— Îhî, interveni şi Mărunţelul, sorbind o gură de tzuika din 
cană. Are dreptate Beyer. Uite, țin minte că eram copil şi mă duceam 
să încarc cărbuni în saci, din vagoane, într-un triaj de la marginea 
Berlinului. Munceam âcolo ca un rob, de dimineața până seara, 
pentru că mama mea — s-o ţină Dumnezeu sănătoasă pe acolo pe 
unde-o fi! — să aibă ce să bage în sobă ca să ne încălzim. Ei, şi era 
acolo un ticălos de vreo doişpe ani, care-şi bătea mereu joc de mine. 
Nu era zi în care să nu mă bumbăcească. Aveam spatele plin tot 
timpul de vânătăi: Îi spuneam mamei că sunt de la sacii cu cărbuni, 
dar ea ştia prea bine care era cauza adevărată. Însă n-avea ce să facă. 
Aşa era viaţa pe-atunci în Berlin. Ea, sărăcuţa, doar îmi spunea: 
„Fiule, când ai o problemă, rezolv-o! N-o lăsa să te acapareze, căci 
va creşte ca o buruiană nenorocită şi n-o s-o mai poți dezrădăcina!“. 

Se opri o clipă, trase un fum generos din trabucul dăruit de 
Portta şi continuă: 

— Ei, şi namila aia mă tot căsăpea. Şi n-avea de gând să se 
oprească vreodată. Aşa că am hotărât: înfrunt naibii problema şi o 
rezolv! Drept pentru care am aşteptat momentul prielnic, care a sosit 
mai curând decât credeam. Era o seară ploioasă, întunecată şi, 


înainte să plecăm spre casele noastre, între vagoane, m-am 
confruntat cu „problema”: faţă în spate! L-au găsit muncitorii a doua 
zi, dimineaţa, cu creierii împrăştiaţi pe-o şină de tren. Aveam numai 
opt ani pe-atunci... 

Ne-am cutremurat cu toții. Habar n:avusesem că Mărunțelul 
purta o povară aşa de grea. Glasul lui se schimbă acum, devenind 
grav, tremurător, ezitant. 

— Ani de zile m-a urmărit fantoma acelui nefericit, continuă el. 
Şi chiar şi-acum, din când în când, îmi mai apare în vis şi mă-ntreabă, 
surâzând sarcastic, dacă vreau să-mi ia sacul său cu cărbuni din spate. 
Iar eu îi răspund întotdeauna că n-am nevoie de ajutorul lui, că le car 
pe-amândouă, şi pe-al lui, şi pe-al meu... Şi pleacă fără să-mi mai 
adreseze vreun cuvânt... Şi mă lasă singur... Dar eu ştiu că are să 
revină, să mă întrebe iar, râzând zeflemitor, dacă mă poate ajuta... 

O tăcere adâncă ne împresură de peste tot. Nu mai era nimic de 
zis. Absolut nimic. 

Într-un târziu, prelata de la intrare fu dată la o parte şi înăuntru 
pătrunse locotenentul Leuwe. Era roşu la față şi obosit. Nu ne-am 
deranjat nici unul să-l întâmpinăm aşa cum se cuvenea gradului şi 
funcţiei sale. Eram încă șocați de povestea de groază pe care tocmai 
ne-o relatase Mărunţelul. 

— Ce fac trântorii mei preferaţi? se interesă ofiţerul într-o 
încercare de a părea bine dispus. 

Nu-i răspunse nimeni. Se apropie de Heiden, care stătea adâncit 
în gânduri, şi-i luă cana din mână. Mirosi restul de băutură 
dinăuntru, duse cana la gură şi sorbi totul dintr-o mişcare. Se 
strâmbă apreciativ şi întrebă: 

i — Mai aveți zeamă d-asta? 

Portta dădu din cap că nu, dar Sevilla se ridică şi scotoci în 
interiorul pelerinei sale de ploaie; aruncată neglijent pe o ladă cu 
muniţie. Apăru o a doua sticlă de tzuika şi atmosfera se învioră pe 
dată. Locotenentul Leuwe începu să râdă şi întinse cana. L-am imitat 
cu toţii, la fel de avizi. Heiden, rămas fără cană, şterse gamela din 
care tocmai mâncase tocana şi o întinse cu modestie. 

— Ei, băieţi, zise ofiţerul după ce bău o cantitate apreciabilă, 
văd că l-aţi reprimit cu bine pe Julian Heiden printre voi!... 


— Oh, bineînţeles că da, sări Portta numaidecât. Doar e de-al 
nostru, nu?!... 

Heiden zâmbi recunoscător către Portta. Leuiye se aşeză lângă 
sobiţa de fontă. 

— Ce-aveaţi mutrele alea aşa plouate când am intrat? se interesă 
el cu voce insinuantă. V-a dat altcineva vestea proastă înaintea mea? 

Am ciulit cu toții urechile. Când locotenentul Leuwe venea el 
însuşi cu veşti proaste, atunci era de bine! Căci veştile de genul ăsta 
nu erau deloc proaste, ci prevesteau misiuni importante, care ne 
dădeau posibilitatea să evadăm din gloată şi să fim de capul nostru, 
chiar dacă numai pentru o perioadă scurtă de timp. Cu toate acestea, 
i-am lăsat ofițerului plăcerea să se joace după cum îi era voia. 

— Ce veşti proaste, domnule? am întrebat eu, făcând pe curiosul. 

— Retragerea spre vest e blocată, spuse el abrupt, după cum îi 
era obiceiul. Tot convoiul va trebui să mai zăbovească o vreme aici, 
până când drumul către Schitu va fi eliberat. 

— Oh, dar aceasta-i o veste chiar foarte, foarte proastă! aprecie 
Sevilla, neputându-şi stăpâni hazul. 

— Mda, făcu locotenentul Leuwe, gustând din tzuika. Bună 
licoarea asta! (Mai sorbi o gură zdravănă, o plimbă o vreme prin 
cavitatea bucală şi o înghiţi cu satisfacţie.) De unde-aţi luat-o? , 

— Eh, se pomeni Mărunţelul ridicând din sprâncene cu 
superioritate, armata germană are sursele ei de aprovizionare! 

Sevilla dădu ochii peste cap şi-l săgetă pe Kreutzfeld cu privirea. 
Iar o făcuse de oaie namila. Deşi avea o tonă de muşchi pe el, creierul 
îi rămăsese tot cât o nucă. á 

— Wolfgang se trezeşte câteodată vorbind singur, şefule! zise el 
cu glas mieros, încercând să dreagă busuiocul. 

Leuwe se prefăcu a nu-l băga în seamă pe Sevilla şi întrebă 
nevinovat: 

— Ce fel-de surse? 

— Xăăăăăăă... lââaaai 
Eu... ştiţi... eu nu... 

— Ştii sau nu ştii? întrebă deodată tăios ofiţerul. 

— Nu ştiu! răspunse repede uriaşul fără minte, ştergându-şi cu 
dosul palmei broboanele de sudoare gare-i apăruseră pe frunte. 


-„ se bâlbâi Mărunţelul, prins în cursă. 


— Bun! conchise locotenentul Leuwe. Atunci, din sursele 
secrete ale glorioasei armate germane, cinci butelci de zeamă de-asta 
divină vor poposi dimineaţă pe masa mea, pentru a-mi satisface 

„gustul ofițeresc! 

— Am înţeles, să trăiţi! sări Kreutzfeld în picioare, întinzând 
mâna dreaptă a salut aşa de repede, î încât mai-mai să-i scoată ochii lui 
Leuwe. 

— Stai jos, îi făcu semn ofiţerul. Aprovizionarea, mai târziu. 
Acum, vestea proastă! 

Ne-am îndreptat atenţia spre el, încordaţi. 

— Misiunea voastră este să deblocați drumul spre Schitu. 
Porniţi în această dimineaţă, devreme, cu încă două grupe. Una din 
compania lui Himmer, cealaltă a locotenentului Bohlen. Toate sub 
comanda Fel/dwebel-ului Beyer! 

Tocmai pregăteam să chiuim de bucurie, când locotenentul ne 
tăie brusc elanul cu o nouă informaţie: 

— Fără tancuri, completă el sec. 

Stupoare. 

— Cum fără tancuri?! întrebă Portta, năuc. 

— Uite-aşa bine. Fără tancuri! 

— Dacă înţeleg, începu Beyer pe un ton egal, menit să ne 
calmeze pe toţi, băieţii lui Bohlen aparțin companiei de genişti... Şi 
fiindcă mi se dă sub comandă o asemenea grupă, atunci, cu 
siguranţă, ei se vor ocupa de dezamorsarea minelor... 

— Care mine? exclamă Kreutzfeld, pierdut. 

— Zi mai departe, Beyer, îl îndemnă surâzând locotenentul. ` 
Până acum e bine... 

— Ei, şi fiindcă nu au fost semnalate trupe masive în druniul 
nostru, cel puţin nu până la Sibiu, înseamnă că avem de înfruntat 
doar mici efective din Rezistenţa românească. 

— Întocmai, încuviință ofițerul. 

— Atunci, făcu mirat Fe/dwebel-ul, de ce nu trecem peste ei cu 
carele de luptă anti-mină? 

— Această întrebare mi s-ar fi părut pertinentă dacă venea din 
partea lui Kreutzfeld, răspunse Leuwe. Ţie, Beyer, nu-ţi găsesc însă 


nici o scuză. (Se ridică, bău restul de tzuika, îi întinse cana goală lui 
Heiden şi se îndreptă spre ieşire.) La ora patru să fiți gata de plecare! 
ordonă el înainte de a păşi în zloata de afară. 

Am rămas tăcuți cu toţii. La un moment dat, se trezi şi 

| Mărunțelul. 

— Ce naiba a vrut să spună, fraților? Ce naiba mi se potriveşte 
mie?! 

— Nimic, las-o moartă! îl sfătui Moşul. 

— Dar vreau să ştiu! insistă uriaşul. 

— A vrut să zícă un singur lucru: că românii din Rezistență sunt 
răspândiți pe o mare întindere si că minează drumul înaintea noastră, 
oriunde ne-am duce!.. 

— Aşa, şi?! Ce-are chestia asta de-a face cu mine? nuse dădu 
bătut Mărunţelul. 

— Are, îl linguşi Beyer mult prea calm, ca de fiecare dată faţă 
de namila noastră de camarad fără minte. Că va trebui să fim 
avangarda convoiului, să-i curăţăm pe cei din Rezistență unul câte 
unul, cu ai noştri venind în urmă. lar asta-i treaba la care tu te pricepi 
cel. mai bine, Kreutzfeld! 

— Oh, da! se lumină Srabsgefreiter-ul şi în mâna lui apăru, 
parcă de niciunde, lațul de oțel denumit „moartea tăcută”. Aşa da! se 
bucură el. Acum pricep de ce s-a referit Leuwe când a zis de 
mine!... 

. — Bun, atunci, încheie Moşul. Hai, odihnă trei ore, după care 
strângem cortul şi, la patru, adunarea! 

— Şi cu tancul ce facem? întrebă Portta, neliniştit. Doar n-o să- 
mi las toată averea pe mâinile cine ştie cărui afurisit de răcan! 

Beyer se gândi o clipă înainte de a-i da răspunsul: 

— Vine Heiden cu el. 

— Dar eu... 

— Nu, Julian, am hotărât! Vei veni cu tancul, cu restul 
regimentului. Într-un fel, ne datorezi asta... 

— Bine, am înţeles! încuviinţă Heiden, privind supus în jos. 

— Hai, ordonă Beyer tuturor. Stingerea! 

Ne-am aciuat fiecare pe unde am putut, ne-am tras foile de cort 


peste noi şi am închis ochii. Trecuseră minute lungi în care somnul 
se apropiase şi ne anesteziase minţile încărcate cu de-ale războiului, 
când, ca de foarte departe, am auzit vocea lui Kreutzfeld, 
impacientată: 

— Blom, ticălosule! urlă el, sărind în sus. Noi trebuie să 
mergem să-i facem rost de tzuika lui Leuwe!! 

Sevilla aruncă foaia de cort de pe el,.nervos. 

— Tu singur să te duci, namilă debilă cu tărâţe în loc de creier! 
Te-a mâncat în cur să te dai mare cu sursele tale de aprovizionare şi... 

— Hei, libarcă împuţită! Tu să nu-mi zici mie că am tărâţe în 
loc de creieri! Pişat pe balegă de vacă ce eşti! Nu eu te-am pus să 
ra repede şi-a doua sticlă. Parcă fusese vorba c-o păstrăm pentru 


" Dezvăluirea îl sâcâi pe Portta de-astă dată, care se ridică şi el. 
într-un cot. 

— Aşa, Blom? Asta-i vrut să faci, nemernicule?! întrebă el 
ameninţător. 

— Nu, să-mi sară ochii! Am zis-o doar aşa, s-o avem pentru 
mai târziu, când Mercenarul va mai găti o tocăniță de-aia bună! Dacă 
nu-i spuneam asta lui Wolfgang, animalul ar fi fost în stare s-o 
golească până acum! 

— Păi şi ce, n-am golit-o până la urmă cu toţii?! exclamă cu 
năduf Mărunţelul. 

— Da, recunoscu Sevilla, dar eu am scos-o aşa, ca un cadou 
pentru Leuwe. Nu ne îngăduie el să facem tot felul de trăsnăi, fără să 
aplice regulamentul? Nu închide el ochii la toate tâmpeniile noastre? 
Nu ne-acoperă el fundurile prăpădite de fiecare dată în fața 
şefilor?!... Nu este el cel mai bun ofiţer de tancuri pe care-l are 
armata celui de-al III-lea Reich? Numai şi pentru atâta lucru şi tot 
merita să desfac cea de-a doua sticlă! Şi să nu spuneţi că n-am 
dreptate, că vă tai! 

— Ei, mmm, da, fu de acord Mărunţelul, lăsând garda jos. 

Portta se linişti şi el, băgându-se înapoi sub foaia de cort. Noi, 
ceilalţi, râdeam pe înfundate. Sevilla se lungi la loc în culcuşul 
improvizat lângă sobiţa de fontă. Numai Kreutzfeld rămase stând în 


fund pe o ladă cu muniţie, cu coatele sprijinite pe genunchi şi bărbia 
în palme, gânditor. De unde avea să scoată el cinci sticle de tzuika 
pentru locotenentul Leuwe? Cum avea să iasă el din rahatul în care-l 
băgase gura lui slobodă?! 

Într-un târziu, când somnul aproape că ne furase cu totul, l-am 
auzit pe Blom milostivindu-se de Mărunţelul: 

— Hai, camarade, nu te mai chinui atâta. Culcă-te şi tu, c-o 
rezolv eu mâine dimineaţă... 

Când ne-am trezit, câteva ore mai târziu, eram mai obosiţi ca 
înainte. Singurul care părea deja vioi şi proaspăt-era Blom. Se sculase 
cu o jumătate de ceas mai devreme şi — numai el ştia cum şi de unde 
— făcuse rost de sticlele cu tzuika pentru locotenentul Leuwe. 

Mărunţelul îi sări, pur şi simplu, de gât, mai-mai să-l sufoce cu 
entuziasmul său debordant. Aproape că-i dăduseră lacrimile de 
bucurie. 

— Mi-ai salvat boaşele! exclamă el fericit. Oh, Sevilla, de-acum 
sunt prea-umilul tău slujitor până la terminarea războiului ăsta 
împuţit! Orice dorință de-a ta va fi poruncă pentru mine şi o voi 
îndeplini cu cea mai mare plăcere, fără să crâcnesc nici măcar o 
singură clipită! Mulţumesc, mulțumesc din tot sufletul! 

— Ei, dar nu e necesar, Wolfgang, se opuse Blom de 
complezență. 

— Ba da, ba da, stărui Mărunţelul, îndesând cele cinci sticle într- 
o raniţă. Uite, chiar acum am să dau fuga la bunul nostru locotenent 
Leuwe, să-i dau licoarea asta fermecată! Iar când o să mă-ntorc, te- 
ajut să strângi totul! Să nu pui mâna pe nimic! Fac eu şi treaba ta! 

Şi dispăru din cort, chiuind de bucurie. E 

Am început să ne strângem lucrurile şi să le îngrămădim în tanc. 
Panzer-ul era încăpător şi, de-a lungul anilor, orice obiect îşi găsise 
locul său, bine stabilit, aşa că transbordarea a mers ca pe roate. Ne-am 
mişcat repede, iar Mărunţelul, după ce s-a întors într-un suflet de la 
locotenentul Leuwe, părea de-a dreptul băgat în priză, cuprins de un 
zel nebun. Alerga de colo până colo ca o sfârlează uriaşă, părând că 
izbuteşte să facă două-trei lucruri deodată. La ora trei din noapte, totul 
era gata. 


Afară frigul se mai înmuiase şi ningea cu fulgi mari. Tabăra 
părea să doarmă în jurul nostru, dar noi ştiam, fără a vedea în bezna 
ca de smoală, că santinelele se aflau la locurile lor, atente la orice 
mişcare, gata să dea alarma la cel mai mic semn de pericol. 

Pe la trei şi un sfert, îşi făcu apariția locotenentul Leuwe. S-a 
ivit deodată din întuneric, ca o nălucă. 

— Gata, băieţi? 

— Suntem pregătiţi, domnule! răspunse entuziasmat Mărunţelul. 

— Prea bine, atunci. Oamenii lui Himmer urmează să sosească 
aici din clipă-n clipă. Cu grupa lui Bohlen vă întâlniți la ieşirea din, 
defileu. Se întoarse spre Moşul: Beyer, tu-vino cu mine! 

Feldwebel-ul îl urmă fără o vorbă şi se pierdură numaidecât în 
întuneric, câ şi cum nici n-ar fi fost. 

Am avut, pentru o clipă, o senzaţie ciudată, că trăiesc în ireal, că 
ceea ce se întâmplă în jurul meu nu este nimic altceva decât o 
plăsmuire a minţii mele. Sevilla, însă, mă trezi repede din visare: 

— Hei, Swen, mă mai ţii mult cu mâna întinsă? Iei sau nu iei 
ţigara asta?! 

— Oh, scuză-mă! Mulţumesc... 

Am luat-o, fără să-mi dau seama dacă i-o cerusem eu sau mi-o 
oferise el, de bunăvoie. Am aprins-o şi-am fumat în tăcere; rezemat 
de tanc, încercând să simt atingerea fulgilor de nea pe pielea-mi 
înghețată a feţei. y 

Când am terminat ţigara, au apărut şi partenerii noştri. Erau: 
tinci cu toţii. Zdrahoni, îmbrăcaţi în costume albe de camuflaj pe 
timp de iarnă, purtând în spate ranițe de aceeaşi culoare. Fuseseră 
încartiruiţi în nordul României, undeva într-un orăşel din Munţii 
Neamţului. Vânători de munte, numai unul şi unul. Îi alungaseră 
tancurile ruseşti şi ajunseseră în convoi o dată cu regimentul care 
venise din Ploieşti. A 

— Saltare! zise unul cu glas grav, dar plăcut. 

— Salut, i-am răspuns moale, surprins să constat că sunt 
singurul care o face. 

— Eu sunt Willhelm, dar puteţi să-mi ziceţi ca toată lumea, 
Năsosu:! 


— Încântat, am continuat eu pe acelaşi ton, puţin iritat că ai mei 
nu mă susțin deloc. Eu sunt Swen... 

— Şi mai cum? 

— Hasel. 

— Aha. 

Începu să mi-i prezinte pe ceilalți camarazi ai săi: 

— El e Mark, zis Pumn-de-Fier. Sub mustaţa asta înfoiată se 
ascunde Funker, Buză-de-lepure. El e Klaus, zis Trei-Degete, iar 
pişpirică ăsta — începu să râdă cu poftă, aproape molipsitor — e cel 
mai rapid băutor din toate timpurile, Stark Zece-Cuţite... 

Nici unul dintre ei nu scoase vreo vorbă. Îi lăsaseră mână liberă 
Năsosului. 

— Ei bine, am zis eu, el e Portta, el Blom, zis Sevilla, aici e 
Kreutzfeld, Mărunțelul, iar el e Heiden, Julian Heiden. Cel de colo, 


care-şi tot ascute încet cuțitul, e Mercenarul. | 
— Aha. Bine. Bun, atunci. Sper să facem echipă bună împreună. 


Feldwebel-ul Beyer unde-i? Parcă el conduce grupa, nu-i aşa? 

— Da. 

Aproape c-am simţit o undă de zeflemea în tonul lui şi m-am 
temut să n-o fi remarcat-o şi Mercenarul. 

I-am răspuns, totuşi, Năsosului la întrebare: 

— A plecat cu locotenentul Leuwe să ia ordinele... 

o — Aha. 

Şi tăcurăm cu toții. 

Beyer a sosit îngândurat, o jumătate de ceas mai târziu. I-a 
salutat pe noii noştri parteneri şi i-a dat un ordin grăbit Mărunţelului. 
Acesta a dispărut repede în întuneric. 

— S-a întâmplat ceva?! l-am întrebat cu glas scăzut. 

Mi-a aruncat o privire nervoasă. Ochii lui păreau să arunce 
scântei, chiar şi aşa, în întuneric. 

O să vă spun tuturor când ne-ntâlnim şi cu echipa de 
genişti... 

— Prea bine, n-am mai insistat eu, simţindu-i iritarea. | 

N-aveam nici o idee ce-ar fi putut să-l enerveze pe Moşul în 
halul acela. Foarte rar îl văzusem atât de bulversat şi numai în situaţii 
care, în cele din urmă, se dovediseră foarte periculoase. 


Mărunţelul ne-a adus costumele de camuflaj, albe, dintr-un 
material subțire, dar rezistent, pe care le-am îmbrăcat peste unifor- 
mele noastre de tanchişti. Acum păream cu toţii nişte fantome 
bântuind tăcute în noapte. 

Moşul ne-a verificat pe toți, dintr-o privire, după care a pomit 
tulburat spre ieşirea dinspre nord a defileului. 

— Haideţi odaţă! a exelamat poruncitor, fără să se întoarcă. Ce 
vă mocăiți atâta? 

— Ce-are ăsta?! şopti Klaus în dreapta mea. L-a călcat cineva 
pe boaşe de-i aşa iritat? 

Am ridicat din umeri şi nu i-am răspuns. 

Ne-am strecurat printre tancuri, autocamioane, tunuri şi corturi 
de campanie, spre ieşirea din văioagă. Tabăra dormea în jurul nostru, 
dar somnul era iepuresc. Oamenii erau gata de luptă în orice 
moment, la cel mai mic semn de alarmare. Reflectoarele erau stinse 
peste tot, dar lumina naturală a nopții, reflectată de zăpada albă, 
făcea ca bezna să nu fie atât de neagră; o nuanţă de cenuşiu-închis ne 
învăluia de peste tot, o culoare bolnăvicioasă. Iar cerul nu contenea 
să ne dăruiască fulgi mari şi blânzi de zăpadă, ca într-o poveste 
fericită de Crăciun. 

La postul de control de la ieşirea din văioagă, am fost opriți de 
santinele. Din zăpadă s-au ridicat deodată, ca nişte năluci, şapte 
fantome albe, grupa lui Bohlen. 

— Abh, ați sosit, în sfârşit, spuse unul cu o voce hârâită. V-aşteptăm 
de-aproape un ceas!.. 

— Cine-i Werner? întrebă Moşul imperturbabil, fără să ia în 
seamă reproşul celuilalt. 

— Eu, răspunse un altul, înalt, apropiindu-se. Tu trebuie să fii 
Beyer! 

— Da. Ei bine, strângeţi-vă lângă mine şi ascultați ordinele de 
la Comandament. 

Ne-am tras cu toţii mai aproape de marginea drumului şi ne-am 
adunat ciorchine în jurul lui Beyer. El a aprins o lanternă şi a scos o 
hartă a regiunii învelită într-o folie transparentă. Locul unde se afla 
amplasată tabăra era însemnat cu o cruce roşie. 


— Noi ne găsim aici, indică Moşul cu degetul. Regimentele 
trebuie să urmeze drumul acesta, printre munți, pentru a ajunge la 
Sibiu, unde vom face joncțiunea cu un alt regiment în retragere... 

— Minele! Unde sunt afurisitele alea de mine? Pe noi asta ne 
interesează! făcu un genist înalt şi slab, cu gluga albă a costumului de 
camuflaj trasă aproape de tot peste față. 

— Răbdare, Sieben Nacht! îl repezi un altul cu glas tăios. Lasă 
omul să termine! 

Moşul mulțumi tăcut, printr-o înclinare a capului, apoi se aplecă 
iar asupra hărții. 

— Avem informaţii că, la cinci kilometri de-aici, o echipă din 
Rezistența română a minat terenul, pe o lungime de doi kilometri, până 
în punctul acesta — şi indică pe hartă două moviliţe, de-o parte şi de 
alta a liniei şerpuite ce reprezenta drumul pe care îl aveam de urmat —, 
unde se pare că ne-au pregătit şi o ambuscadă. 

O santinelă de la postul de control se apropie prea mult de noi şi 
Moşul se opri. Mai iritat ca niciodată, ridică nervos capul şi şuieră tăios 
spre tânărul curios: ` 

— Treci imediat la postul tău! 

Soldatul se retrase spăşit, bâiguind o scuză neinteligibilă. L-am 
privit surprinşi pe Beyer, uimiţi de duritatea cu care reacționase. Avea 
nervii întinşi la maximum. Nu-i stătea în fire Moşului să repeadă 
oamenii în felul acesta, şi senzația că lucrurile stau mult mai prost 

- pentru noi ni se accentuă, transformându-se în îngrijorare. 

— Grupa lui Bohlen va controla terenul şi va elimina minele de pe 
traseu, continuă el. Noi, ceilalți, îi vom vâna pe români. O dată ajunşi în 
acest loc — indică din nou moviliţele de pe hartă —, trebuie să ne 
împrăştiem pe cei doi versanți ai muntelui, să-i acoperim pe-ai noştri când 
vor trece. Vom fi sprijiniți de noi trupe, după ce curățăm terenul. . . 

— Pare simplu la prima vedere, zise uscăţivul din trupa geniştilor. 
Se ştie câţi români sunt? 

— Informatorul nostru vorbeşte de vreo treizeci-treizeci şi cinci de 
oameni, răspunse Moşul. Majoritatea bătrâni şi adolescenţi de 
cincisprezece-şaisprezece ani. Dar nu ei reprezintă adevărata problemă, 
continuă el după o clipă de tăcere, cu un glas de gheaţă, ci avioanele! 


— Ce avioane?! replică Mercenarul, nervos. 

— Asta-i vestea proastă pe care trebuie să v-o dau, declară 
Beyer, înfuriat, şi atunci am înţeles cu toții pricina stării lui de iritare. 
Chiar dacă rămânem aici, chiar dacă plecăm, mâine vom fi mai mult 
ca sigur bombardaţi de o escadrilă românească! 

— Pe sângele sfânt al lui Hristos! tună aprins Năsosul. În cazul 
ăsta, n-avem nici o şansă! Or să ne facă una cu pământul şi n-o să 
putem mişca un deget. Suntem prinşi între munții ăştia păcătoşi, ca 
şoarecii în cursă! 

Singurul duşman de care se teme cu adevărat tanchistul este 
avionul. Acum, regimentele noastre masate în văioaga aceea 
mizerabilă reprezentau o ţintă sigură chiar şi numai pentru un singur 
avion, darămite pentru o întreagă escadrilă. 

Moşul strânse harta şi o băgă î mapon în buzunarul interior al 
vestonului. 

— Noi trebuie să ne ducem misiunea la îndeplinire orice-ar fi! 
decretă el rece. Dacă izbutim să trecem regimentele dincolo de locul 
ambuscadei, suntem salvați. La zece kilometri de acolo, ne putem 
răspândi în pădurile dese... ` 

— Şi-atunci de ce nu plecăm cu toții acum? De ce nu bagă 
carele de luptă la înaintare, să ne deschidă drumul? izbucni Funker 
Buză-de-lepure, iritat. 

— Fiindcă drumul e îngust şi e suficient un tanc atins de-o mină 
ca să ne blocheze înaintarea, vorbi un genist. 

— Hai, gata, lăsaţi explicaţiile şi să mergem! ordonă Beyer. Am 
zăbovit destul! 

După schimbul de parole cu santinelele de la postul de control, 
ne-am urmat drumul prin zăpadă, pierzându-ne în întuneric aidoma 
unor năluci. 

Aveam senzaţia că merg la tăiere. Picioarele îmi erau grele, iar 
capul îmi vâjâia. Moşul îmi transmisese, fără să vrea, o stare de 
dureroasă fatalitate. Aproape că aveam certitudinea că românii ne 
vor veni de hac în Carpaţi. Acum, glorioasa armată germană nu mai 
era decât o adunătură care pierduse deja marele război. Tot ce 
doream era să ajungem teferi acasă. Dar nu mai eram sigur nici că 


„acasă” reprezenta chiar „acasă”. Cine pierde o bătălie e considerat 
învins. Cine pierde însă un război de amploarea celui declanşat de 
noi e sortit pieirii. Gândurile negre mă duceau atât de departe, încât 
prevedeam o Europă viitoare total opusă visului nebunesc al Fiihrer- 
ului: el. vedea un continent al germanilor, eu vedeam un continent 
fără Germania. 

Un junghi mi-a străbătut dintr-o dată inima şi o gheară ascuţită 
mi-a strâns pieptul ca într-o menghină. Am icnit scurt, simțind că-mi 
pierd suflarea. Şi-am căzut în genunchi. 

— Swen, ce ai, omule?! se aplecă Blom, îngrijorat, asupra mea. 

Am încercat să-i răspund, dar de pe buze nu mi-a ieşit decât o 
bolboroseală. Voiam să-i spun că am pierdut, că noi toţi, eu, el, 
armata noastră şi întreaga Germanie, am pierdut! 

— Beyer, staţi! E ceva cu Swen! 

Moşul însă a continuat să meatgă, urmat de ceilalți. A răspuns 
fără să se întoarcă, înțelegând — nu ştiu cum — ce se petrece cu mine. 

— Dacă e mort, lasă-l acolo! Dacă nu, ia-l în spate şi urmaţi-ne. 
N-avem timp de pierdut... . 

Vorbele lui au fost ca un duş rece pentru mine. Nu era, într- 
adevăr, vreme de văicăreli. Şi durerea din piept m-a lăsat deodată. 
M-am trezit cu o ploscă de lemn în mână. 

— Bea! O să-ţi facă bine. 

, - Am luat o gură, mulțumindu-i în tăcere lui Sevilla. Era tzuika. Şi 
“era al naibii de bună. Mult mai bună decât cea pe care o băusem la 
tocana de cocoş a Mercenarului. Am mai tras o duşcă zdravănă şi-am 
simţit alcoolul alergându-mi vioi prin vene, încălzindu-mă. 

I-am întins plosca lui Blom şi m-am ridicat greoi în picioare, 
ținându-mă de mâna lui întinsă. Un tremur uşor al membrelor 

"rămăsese singura mărturie a şocului prin care trecusem. 

— Mulţumesc, Sevilla. 

— Poţi să mergi? 

— Da, cred că da... 

Am pornit după ceilalţi, trăgând cu prudenţă aerul rece în 
plămâni, căci pieptul încă mă mai durea în dreptul inimii. 

— Ce naiba ai avut?! făcu Sevilia, intrigat. 


— Frică... 

"Tovarăşul meu a aşteptat să continuu, dar n-am mai zis nimic. Şi 
nici el n-a mai insistat. Ştia la fel de bine ca şi mine ce înseamnă 
durerea fricii. Ceea ce nu ştia, însă, era că nu pentru viața mea mi-era 
mie teamă, ci pentru viața naţiei germane, care, acum, indiferent ce 
eforturi ar fi făcut, era pierdută pe veci în labirintul istoriei. Contrar 
aşteptărilor mele, priveam acum toate acestea cu o detaşare interioară 
rece, ca şi cum m-aş fi născut în cine şţie ce sătuc din inima junglei 
africane, iar războiul nu mă atinsese nicicând. Din cauza viselor de 
mărire ale unui nebun, care ştiuse cu o abilitate diabolică să stâmească 
în germanii înfometați dorința de a conduce lumea, ca rasă superioară, 
ne găseam acum în postura ingrată de cerşetori apatrizi nu numai ai 
Europei, ci ai întregului pământ. Şi asta mă durea cel mai tare... 

I-am ajuns pe ceilalți din urmă după o jumătate de ceas. 
Merseseră, nu glumă! Drumul se îngustase şi devenise un urcuş greoi. 
Moşul îi oprise la o cotitură, dincolo de care drumul era flancat în 
dreapta de un perete stâncos, iar în stânga de o pădure deasă, ce cobora 
în pantă spre fundul unei văi. În liniştea rece a dimineții, am prins 
şipotul unui pârâu ce curgea jos, în vale, probabil la poalele pădurii. 
Vântul era slab, dar din când în când se repezea furios în stâncile de pe 
creastă, scoțând sunete ascuțite, tânguitoare. 

Grupa lui Bohlen făcea ultimele pregătiri înainte de a pleca în 
căutarea minelor ucigaşe. Descoperirea acestora avea să fie deosebit 
de dificilă, din cauza stratului apreciabil de zăpadă care acoperea orice 
fel de urmă. 

— Rămâne, deci, aşa, recapitulă Klaus Trei-Degete. Ultima mină 
o detonăm în afara drumului, ca să-i scoatem pe români din 
ascunzătorile lor şi să vă dăm şi vouă de lucru.. 

— Să ne daţi nouă de lucru?! exclamă batjocoritor Mărunțelul, cu 
glas tunător. 

— Mai încet, namilă, că provoci vreo abolit îl luă Portta din scurt. 

— Păi ce nevoie avem să detoneze ei mina? continuă, la fel de 
pornit, Kreutzfeld. Putem foarte bine să tragem câteva focuri de armă 
şi românii vor ieşi de prin găurile lor ca şobolanii, chiar în bătaia 
-Schmeisser-elor noastre înfometate! 


— Colega, îmi cer iertare, dar vă veți desconspira poziţia în 
felul acesta... Mi se parecel mai prostesc raționament pe care l-am 
auzit vreodată! ... F 

Cuţitul luci brusc în mâna Mărunțełului şi, dacă n-ar fi fost încă 
întuneric, cu toţii am fi putut observa cum i se ridică sângele în 
obraji. O astfel de jignire era de neiertat pentru el, mai ales că ea 
venea din partea unui amărât de genist. 

— Care-ai zis-o, ticălosule?! tună Kreutzfeld. Vino mai aproape 
să-ţi tai coaiele şi să ți le-ndes pe gât! 

Unii dintre noi pufniră în râs, dar Moşul interveni cu autoritate: 

— Kreutzfeld!! Bagă cuțitul la loc în teacă şi stai blând! Nu 
avem vreme de tâmpeniile voastre acum... 

— Dar m-a făcut prost! Şi eu nu permit aşa ceva, nu... 

— Gura! îl puse la punct Beyer, nervos. 

Mărunţelul îşi agăță cuțitul la brâu, pe îndelete, însă cu toții 
ştiam că, dacă avea să se ivească prilejul favorabil, genistul urma 
să-i simtă lama ascuţită pe gâtlej. 

Grupa lui Bohlen se răspândi în tăcere, pe toată lăţimea 
drumului. Începură să scormonească prin zăpadă cu nişte tije lungi, 
metalice, în căutarea minelor. 

Moşul ne strânse apoi pe toți cei rămaşi. Împreună cu Năsosul, 
formă echipe de câte trei, pentru a porni în căutarea românilor. Eu 
am picat cu Sevilla şi cu Stark Zece-Cuţite. 

Ne-am verificat încă o dată armanentul, am stabilit ca loc de 
adunare trecătoarea unde ni se pregătise ambuscada şi-am dispărut în 
pădurea din dreapta drumului. După numai câțiva paşi, am călcat pe 
o crenguță ascunsă sub zăpadă. Trosnetul ei sec mi-a răsunat lugubru 
în urechi. Dimineaţa nu-mi mirosea deloc a bine... 


Printre toate relele războiului există şi o virtute. Aceea că 
războiul te face să te cunoşti pe tine însuţi, aşa cum eşti cu adevărat. 
Tu, singurul, unicul, în fața lui Dumnezeu! 

Poate părea nefiresc pentru o persoană care a trecut prin 
război doar cu imaginaţia, doar cu gândul, să creadă că aceasta 
este unica virtute a uriaşei confruntări umane, însă experienţa unuia 
care a trăit lupta totală dintre viaţă şi moarte demonstrează fără 
tăgadă corectitudinea acestei afirmaţii. Războiul are un singur 
merit: te aduce mai repede în faţa lui Dumnezeu! lar o dată ajuns 
acolo, golit de ambiţii, de orgolii, de dorințe omeneşti şi de vanitate, 
sufletul tău, singur-singurel, este pus în situația să dea raportul. 
Trebuie să explici de ce ai ajuns acolo aşa devreme. Şi nu ştii ce să 
spui, fiindcă nu erai pregătit pentru aşa ceva... 

Am cunoscut oameni care au murit şi au înviat de zeci deori 
într-o bătălie. Am cunoscut oameni ale căror suflete au ajuns la 
raport fără ca ei s-o ştie. Am cunoscut oameni care s-au trezit 
dimineaţa, în tranşee, fără suflet, căci acesta nu se mai întorsese de 
la raport. Numai ei sunt cei care au putut lăsa moştenire amintirea 
vie a întâlnirii cu Comandantul Suprem, acolo, pe câmpul de luptă. 
Căci toţi cei care s-au întors acasă din Bătălia cea Mare au dat 
raportul în fața Domnului, înconjurați din toate părțile de Moarte! 

Războiul i-a lăsat pe mulți fără suflet. Viaţa ce li s-a dăruit n-a 
mai fost niciodată ca înainte, căci îl întâlniseră pe Dumnezeu. lar 
Dumnezeu nu i-a putut ajuta cu alt suflet. Nu ni se dăruieşte decât 
unul în viaţă. Unul singur! Aşa că, sărmanii, s-au întors acasă ori 
fără suflet, ori cu sufletul ciuruit... 


POVARA SUFLETELOR NOASTRE 


— Să ştii de la mine, camarade, zise Stark către Sevilla, într-o 
luptă ca asta, de gherilă, cea mai bună armă dintre toate este cuțitul! 

— De-aia ţi se zice Zece-Cuţite? 

— Înîm! Am zece pe mine, fără a mai pune la socoteală şi 
baioneta. Nu vreau să mă laud, fiindcă se va ivi curând ocazia s-o 
demonstrez în acţiune, dar sunt cel mai bun cuţitar din armata 
germană! 

Suna-pompos, iar Blom n-a putut să se abţină să nu-i dea o 
replică usturătoare: 

— Chiar aşa?! exclamă el zeflemitor. Păi, atunci, la întoarcere 
o să te pun faţă-n față cu Mercenarul, să vezi şi tu ce-i ăla un cuțitar 
adevărat!... 

- — Eu să văd!? Voi o să vedeţi!... 

Vorbeau încet, aproape şoptit, dar, cu toate acestea, vocile lor se 
auzeau perfect în liniştea ce învăluia totul ca un linţoliu. Aici, în 
pădure, stratul de zăpadă nu depăşea cinci, maximum zece centimetri 
pe alocuri. Neaua albă, ca un covor superb, scârțâia sub tălpile 
bocancilor la fiecare pas, din cauza gerului care înghețase stratul de 
deasupra. Din când în când, crenguţele ascunse sub stratul de frunze 
moarte de dedesubt trosneau cu sunet sec, înfundat. Era periculoasă 
acțiunea noastră. Foarte periculoasă. N-aveam unde ne ascunde, n- 
aveam cum să ne pitulăm în linişte, neauziți, căci zăpada scrâşnea 
sub tălpile noastre la fiecare pas. Iar pe românii care se ascunseseră 
prin munții ăştia blestemaţi nu-i puteam găsi stând pe loc. Trebuia să 


ne deplasăm. Şi să sperăm, laolaltă cu ceilalți camarazi ai noştri, că 
adversarii vor ieşi din ascunzătorile lor abia după ce băieţii lui Bohlen 
aveau să-şi termine treaba şi să detoneze ultima mină. 

În război, însă, rareori se întâmplă să-ţi meargă totul aşa cum 
gândeşti tu. Căci lupta este imprevizibilă, iar în confruntări unul la 
unul sau între mici grupuri de combatanți nu mai dictează ordinea, 
disciplina sau onoarea militară, ci instinctul. Întotdeauna, pe front, 
instinctul e suprem! Instinctul de supraviețuire. Cine îl are mai 
dezvoltat ucide. Cine nu, este ucis. E simplu. Atât de simplu. Ca în 
vremurile de început ale umanităţii... ` 

Deodată, răsună o împușcătură. Preţ de câteva secunde lungi, 
nu se mai auzi nimic. Ne-am oprit cu toţii, încordaţi ca nişte arcuri, 
cu Schmeisser-ele în mâini. Apoi se dezlănțui vacarmul. Undeva, în 
stânga noastră, rafale lungi de mitralieră făcură zob liniştea zorilor. 
La gurile ţevilor, „căţelele” lătrau nervoase, scuipând sacadat foc 
după foc. Vocea gravă a lui Kreutzfeld răsună ca de foarte departe: 


Urmară alte rafale, scurte şi nervoase. "Sevilla şi Stark dădură să 
se repeadă într-acolo. 

— Staţi! i-am oprit eu hotărât. Se descurcă şi singuri. 

— Dar acolo e Mărunţelul, Swen!... 

— Şi ce? N-ai încredere? E cu Mercenarul şi cu Mark Pumn-de- 
Fier! 

— E-adevărat ce spune Hasel, îmi dădu dreptate Stark, 
înclinând din cap. 

— Şi-apoi, am urmat eu, nu se-aude decât o „căţea”... 

— Şi ce-are a face? 

— Are, că nu sunt românii atât de piojë încât să stea toți, 
grupați, într-un loc! 

— Da, aşa e, are dreptate Swen! întări Zece-Cuţite. Hai să 
mergem, să ne vedem de treaba noastră... Important e că i-am scos 
din bârlog. De-acum trebuie să fim de-o sută de ori mai atenți! 

Ne-am afundat mai adânc în pădure. După alte câteva schimburi 
de focuri, mitraliera tăcu brusc. Ştiam că acolo fusese mâna 

_Mercenarului, căci numai el putea rezolva lucrurile într-un mod atât 
de eficace. 


Adrenalina ne încălzise sângele acum şi simţeam transpiraţia 
fierbinte sub căciulă şi pe spate. Mă strecuram printre copaci, aplecat 
de spate, atent la orice sunet, cu toate simţurile încordate. Mă urma 
Stark, iar în spatele lui venea Sevilla. Am mers aşa vreme 
îndelungată, fără o vorbă. În cele din urmă, m-am oprit şi m-am 
rezemat de un copac. Pădurea se liniştise, noaptea se prefăcea încet 
în zi şi, cu fiecare minut care trecea, ne apropiam de momentul în 
care avioanele româneşti aveau să-şi lanseze bombele ucigătoare 
peste convoiul nostru în retragere. 

— De unde eşti, Stark? l-am întrebat pe Zece-Cuţite. 

— Din Hamburg. 

— Şi ce-ai fost în civilie? 

— Marinar 

— Marinar?! exclamă Sevilla, mirat. Şi cum naiba de-ai ajuns la 
vânători de munte?! 

— Mi-a plăcut la nebunie muntele. Eram conducătorul unei 
echipe de alpinişti, răspunse Stark. Când veneam de pe mare, o lună- 
două mi le petreceam în Traunstern, la două mii şapte sute de metri 
altitudine... 

Se simţea atâta dor în glasul lui! Dar Sevilla nu-i dădu răgaz să 
alunece pe panta amintirilor. 

—  Traunstern? făcu el. Unde naiba e afurisitul ăsta de 
Traunstern?! 

— Lângă Salzburg, la graniţa cu Austria... 

— Păi..., păi asta-i în cealaltă parte a țării! exclamă Blom, 
uimit. Băteaţi atâta drum de la Hamburg până acolo, la Traunstern, 
doar ca să urcați pe munte? 

— Exact! lubeam muntele, înțelegeţi? ÎI iubeam cum ţi-ai iubi 
copilul! răbufni Stark cu năduf. Acum nu mai pot să-l sufăr. Mi-a 
ajuns până peste cap, de cinci ani încoace. Acum mi-e un dor nebun 
de mare, de ocean! Mi-e dor de portul meu drag şi de navele trase în 
radă şi de mirosul de alge şi peşte de pe cheu... 

Se aşeză direct în zăpadă, rezemându-se şi el de trunchiul unui 
copac. Amintirile ne copleşiseră, dar Stark era de-a dreptul dărâmat 
de ele! 

Iar în război amintirile sunt periculoase. Foarte periculoase. 


Dacă te prind în mrejele lor atunci când nu e momentul, rişti să nu te 
mai trezeşti niciodată la realitate. Mulţi camarazi de-ai mei o pățiseră 
din cauza amintirilor şi, tocmai de aceea, de câte ori simțeam că 
gândurile îmi fug în trecut, făceam tot posibilul să le închid uşa 
minţii şi să le ţin departe de mine. Nu-mi reuşea mereu, mai ales că, 
sătul de război, tot mai des încercam să evadez în trecut pentru a 
putea face față prezentului. 

— Şi nouă ne e dor, camarade, am murmurat, încercând să-l 
susțin. é 

—Îhî... 

— Stark, omule, interveni şi Sevilla, dar Zece-Cuţite îl 
întrerupse cu voce moale: 
> — Nu-mi mai spuneți Stark. Ziceți-mi simplu, pe nume, 
Michael... 

— Şi nouă ne e dor, Michael, repetă Sevilla. 

— Ştiu... 

Blom scoase plosca cu tzuika şi i-o întinse hamburghezului. 
Acesta bău cu poftă. Prima geană de lumină albea cerul la răsărit. 
Ningea în continuare cu fulgi mari, iar vântul se oprise aproape de tot. 

— Mulţumesc, Sevilla. (Îi întinse plosca înapoi.) Bună tzuika, 
aprecie el. Foarte bună! 

Blom îmi pasă mie butelca. Alcoolul mi s-a răspândit prin vene, 
încălzindu-mă. Apoi fu rândul lui Sevilla să guste licoarea aceea 
minunată. Bătusem frontul în lung şi-n lat şi avusesem ocazia să 
încercăm băuturi şi mâncăruri de tot felul, care mai de care mai 
diferite de bucătăria germană. Unele ne plăcuseră, altele nu. Dar în 
război, de cele mai multe ori, nu mai stai să alegi. Te mulțumeşti cu 
ce-ţi dă Dumnezeu şi bagi în tine. Căci a doua zi nu se ştie, poţi să 
rabzi de foame sau de sete prin cine ştie ce coclauri afurisite! 
Învăţasem să răbdăm. Învăţasem, tocmai de aceea, să şi apreciem la 
adevărata valoare ceea ce aveam, atunci când aveam. 

— Ah, ce-aş fuma acum o ţigară! şopti Sevilla. 

— Eh, da! l-am aprobat eu oftând, ştiind că n-aveam să fumăm. 
Är fi bună... 

Stark se îndreptă de spate şi alungă vraja nesănătoasă ce ne 
prinsese în mrejele ei înşelătoare. 


— Să mergem, fraţilor, spuse el cu hotărâre. Avem o misiune de 
îndeplinit. 

Trebuia să ne mişcăm ca să nu îngheţăm. Pe timp geros, la 
munte, mişcarea este cel mai bun medicament pentru trup. În 
schimb, dacă zăboveşti prea mult într-un loc, te anchilozezi, ori, cum 
ne fusese dat destul de des să vedem, o mierleşti, pur şi simplu! 

De-acum, ziua îşi intrase pe deplin în drepturi. Cu toate că cerul 
era acoperit de nori albicioşi, din care fulgii cerneau molcom ori 
învârtejiţi de pale trecătoare de vânt, soarele se afla dincolo de ei şi 
începea să încălzească atmosfera cu câteva grade. Ne venea mai 
lesne să ne orientăm acum, pe lumină, dar, în acelaşi timp — în pofida 
salopetelor albe de camuflaj —, ne transformasem în ţinte facile 
pentru românii ascunşi cine ştie pe unde. 

Sub tălpile noastre, pojghiţa subţire trosnea la fiecare pas. 
Încordarea începu să ne ia în stăpânire. Trebuia să fim mai atenţi 
acum. Fiecare sunet pe care-l scoteam părea dublat de un ecou sec, 
imposibil de evitat: 

— Sunt pe-aici! şopti Stark iute, făcându-ne semn din mână să 
"ne oprim. A 

Se aplecă şi se uită cu atenție la nişte urme abia vizibile. Eu şi 
Sevilla ne culcaserăm la pământ, cu Schmeisser-ele pregătite de 
tragere. Inima începuse să-mi bată mai puternic, iar transpiraţia ce 
ieşea de sub căciulă îmi îngheţa pe frunte, răcorindu-mă. Simţeam 
cum se acumulează tensiunea aceea afurisită a concentrării. De 
atâtea ori trecusem prin aşa ceva, încât ar fi trebuit să mă obişnuiesc; 
cu toate acestea, întotdeauna era la fel. O stare de excitație nervoasă, 
de freamăt interior, amalgam de teamă, curaj, dorinţă de a se termina 
odată şi extaz religios: apropierea de moarte! 

Stark, ca un câine care-şi hăituieşte prada, se luă încet după 
urme, aplecat până aproape de pământ. La un moment dat, se opri şi, 
fără să se întoarcă spre noi, ne arătă două degete. Erau, deci, două 
seturi de urme, doi inamici. I-am făcut semn lui Sevilla şi ne-am 
ridicat din zăpadă amândoi în același timp. El a luat-o un pic la 
stânga, iar eu m-am deplasat zece metri în dreapta, pentru a-l acoperi 
pe Zece-Cuţite. 

Înaintam cu băgare de seamă, ca nişte personaje din benzile 


desenate pentru copii. Comparaţia îmi readuse zâmbetul pe buze; şi 
m-am gândit la zilele copilăriei, când mă jucam cu pistoale de lemn, 
pitulându-mă şi împuşcând hoţi sau vardişti, în funcţie de echipa din 
care făceam parte. Nu ştiam ce eram acum: vardist sau hoţ? Pentru 
români şi pentru noii lor aliaţi, eram, cu siguranţă, un hoț... 

Brusc, Stark, pe care nu-l scăpasem nici o clipă din ochi, ne 
făcu semn să ne ascundem. M-am aruncat pe:burtă în zăpadă, văzând 
cum Sevilla face la fel, la vreo treizeci de metri în stânga mea. Zece- 
Cuţite porni târâş prin zăpadă, spre o ţintă pe care n-o identificasem 
încă. În lumina cenuşie a dimineţii, mi-am silit ochii să descopere 
adversarul ascuns printre copaci. Zadarnic, însă. Acesta rămânea 
ascuns privirii mele scrutătoare. Stark îl avea, însă, cu siguranță, în 
vizor, căci îşi luă uşor arma de pe spate şi o duse la ochi. Era un 
Lee-Enfield 303, cu lunetă, o puşcă semiautomată extrem de precisă 
şi silenţioasă, care avea la capătul ţevii înşurubată o surdină 
butucănoasă, din oţel bromat. Cândva, şi Johann Portta avusese una 
la fel. ` 

Încordarea lui Stark mi s-a transmis şi mie, în vreme ce fixa 
ţinta, care părea să se mişte neobişnuit de repede. Apoi, scurt,-se 
auzi un pocnet sec, însoţit de un şuierat slab, atât de slab, încât dacă 
n-aş fi ştiut că a tras cineva, nici nu l-aş fi luat în seamă.. Şi-abia 
atunci, urmărind linia de ochire pe care-o luase Zece-Cuţite, am 
văzut inamicul. Chiar în clipa când glonțul ucigaş, neauzit, i-a 
străpuns capul şi l-a doborât la pământ. Era un cerb! 

Sevilla a fost primul care a ajuns la el. Lăsase deoparte orice 
precauţie şi alergăse într-acolo cât îl ţinuseră picioarele. Animalul 
era un exemplar superb. După încrengătura coarnelor, părea să fi 
avut între şapte şi zece ani. Precizia cu care-l lovise Stark nu-i 
dăduse, practic, nici o şansă. Murise pe loc. Glonţul îi străpunsese 
-cutia craniană chiar lângă ureche. 

— Michael, omule! exclamă Sevilla, surescitat. Asta-i mană 
cerească, Dumnezeule! Să vezi fripturi! Swen, camarade! Să vezi 
distracţie! Mai că-mi vine să chiui, nu âltceva!... 

— Uşurel, Blom, băiatule! îl temperă repede Stark, cu un surâs 
mândru în colţul gurii. Nu uita că doi români sunt, poate, cu ochii pe 
noi chiar acum! Stai mai bine jos şi hai să nu pierdem vremea cu 


felicitări şi entuziasme. Scoateţi ce-aveţi de prisos în ranițe, că eu mă 
apuc să tranşez animalul... 

— Da” n-avem ranițe!? replică Sevilla cu ciudă. Le-am lăsat în 
tabără... N-am ştiut c-o să... 

— Ei, lasă, l-am întrerupt eu, găsim noi o soluţie... 

Stark scosese două cuțite şi se apucase să jupoaie cerbul. Lucra 
cu atâta precizie, cu atâta îndemânare şi viteză, că nu ne venea să 
credem! Din carnea animalului ieşeau aburi fierbinți. Mirosea a 
sânge proaspăt şi a vânat. Mi-a venit apă în gură gândindu-mă la o 
halcă friptă. Dumnezeule, nu mai mâncasem aşa ceva de ani de zile! 
Tocana de cocoş a Mercenarului avea să devină o simplă gustărică 
pe lângă festinul ce se profila într-una din zilele următoare!... 

— Fiţi atenți în jur! ne îndemnă Stark. ÎI tai numaidecât, voi 
acoperiţi-mi spatele!... 

— Stai fără grijă! îl asigură Sevilla cu mândrie. Taie-l, c-o să-l 
cărăm într-o foaie de cort... 

— Foile de cort sunt la Mărunţelul, i-am adus aminte 
camaradului meu. 

— Şi ce-i cu asta? După ce terminăm cu românii, mergem la el 
şi luăm una... 

— Şi până atunci, ce facem cu carnea? Or s-o mănânce lupii 
sau urşii, atraşi de miros! 

— Terminaţi! ne apostrofă Stark, aplecat peste cerb. Scoateţi 
lopeţile şi faceţi o groapă. Repede! 

N-am mai stat pe gânduri. Am delimitat locul, sub doi copaci 
îmbârligaţi în formă de X, am dat zăpada şi frunzele la o parte şi ne-am 
pus pe săpat. Solul era tare, îngheţat. Iar la nici cincisprezece centimetri 
adâncime am dat de piatră. 

— Hai mai încolo!.i-am făcut semn lui Sevilla. 

— Unde naiba? replică el, aprins la față din cauza efortului. Nu 
vezi că totu-i numai o stâncă aici? Unde-o să ascundem cerbul? Ce 
facem cu el? Dumnezeule, Swen, îţi dai seama?! Un cerb! N-am mai 
mâncat aşa ceva de dinainte de război!... Mă ia cu leşin de poftă 
numai când mă gândesc!... 

Ne-am mutat câțiva metri mai sus. 

— Taci odată şi hai să săpăm! 


Curgea transpiraţia de pe noi şiroaie. 

Deodată, o explozie puternică făcu să răsune munții, ecou după 
ecou. Ne-am aruncat instinctiv la pământ, chiar dacă nu era nevoie 
de asta. Geniştii dibuiseră ultima mină. Vreme de câteva secunde 
„ne-am uitat unul la altul, eu şi Sevilla, uşuraţi. Dar apoi, ca din 
senin, o a doua explozie se făcu auzită, parcă mai tare ca prima, 
secondată numaidecât de răpăit de mitralieră. Se încinsese lupta, 
semn că echipa lui Bohlen dăduse greş. Românii îi descoperiseră, 
probabil, şi tăbărâseră pe ei. Glasurile strigau ordine deznădăjduite 
în germană, românii fluierau de zor mesaje numai de ei înţelese, iar 
mitralierele şi pistoalele automate nu conteneau nici o clipă. În jurul 
nostru, întreaga pădure se trezise la viață. Cu toate că nu vedeam 
nici o mişcare, ne simţeam de parcă am fi fost înconjurați din toate 
părțile. 

Stark Zece-Cuţite sâsâi scurt spre noi şi ne făcu semn cu mâna 
spre stânga. Am întors capul şi-am apucat să zăresc o nălucă 
furişându-se cu repeziciune printre copaci, pentru ca imediat după 
aceea să aud pocnetul sec al puştii cu lunetă a hamburghezului. 
Glonţul se înfipse în trunchiul unui copac, ratând ţinta. Sevilla mă 
trase după el la vale, către locul unde săpasem prima oară. Uitasem 
şi de cerb, şi de tot. Acum nu mai conta decât supraviețuirea. Cel 
mai puternic instinct al omului pusese stăpânire pe noi în totalitate, 
Iar cel cu care mă înzestrase pe mine maica.natură era atât de 
încercat, încât nici dacă m-aş fi aflat în fața unei mese pline cu hălci 
fripte din cel mai ales vânat, nu mi-ar fi permis nici să le miros 
măcar. Înainte de a mânca, trebuia să trăiesc! 

— Ce zici, este doar unul sau sunt mai mulți? şuieră Sevilla 
către mine. À 

— Eu n-am zărit decât unul, i-am şoptit. Dar şi pe-ăla doar ca 
pe-o umbră.. 

O a treia mină explodă pe drum, demonstrând încă o dată, dacă 
mai era nevoie, că situația devenise dezastruoasă. Răsunară 
_împuşcături slabe şi îndepărtate, de parcă ecoul n-ar fi funcţionat în 
cazul lor, semn că unii dintre oamenii lui Himmer ajunseseră până la 
locul ambuscadei. Lupta se întețise. Dar, cu toate acestea, pe noi trei 
nu ne ataca nimeni! 


M-am ascuns cu Sevilla în spatele copacilor îmbârligaţi, ale 
căror trunchiuri groase ne ofereau un adăpost natural nesperat. Stark 
se cuibărise în dosul trupului mătăhălos al cerbului, menit să rețină 
fără nici o problemă orice tip de glonț de-al românilor. Era atât de 
solid animalul, încât nici măcar un cartuş dum-dum nu l-ar fi 
străpuns cu uşurinţă. Cu toate acestea, Zece-Cuţite era prea expus 
acolo: Exista pericolul ca, atunci când ar fi scos capul de după cerb, 
să fie numaidecât lovit. 

— Stark! l-am strigat. Fugi de-acolo, te acoperim noi! 

Mi-a făcut semn cu mâna să stau liniştit şi să-l las în pace. Blom 
mi-a dat un ghiont, iritat de strigătul meu. 

— Lasă-l acum pe Stark! Fii cu ochii-n patru. Vezi în spate, să 
nu ne surprindă vreunul!... . 

M-am întors să acopăr zona din spate. Avea dreptate Sevilla, 
pericolul putea veni de oriunde acum, întrucât lupta se dezlănţuise pe 
toate fronturile fără nici o reţinere. 

Lee-Enfield-ul lui Stark răsună scurt. Un pocnet sec, pentru ca 
imediat după aceea să se audă un strigăt deznădăjduit de durere. Îl 
nimerise pe românul care se ascundea după copaci. Dar glasul era 
prea ascuţit! Mult prea ascuţit... Şi mi s-a strâns deodată inima, căci 
era voce de copil!... 

M-am ridicat şi, fără nici o precauţie, m-am avântat către Stark. 

— Swen, nebunule, întoarce-te! Ce naiba faci?! strigă Sevilla, 
furios, în urma mea. 

Nu l-am luat în seamă. Am alergat şi m-am aruncat lângă 
Michael, în spatele cerbului. Hamburgezul era cu fața în zăpada 
pătată de sânge. Şi plângea. Plângea cu suspine. L-am apucat de 
umăr şi l-am întors spre mine. În ochii lui se citea groaza. 

— L-am... l-am văzut... abia după ce... după ce am tras! se 
bâlbâi el. E un copil. ... Un copil, Swen... 

Strigătele continuau să se audă, dar tot mai slabe cu fiecare 
clipă. Sunete deznădăjduite, încărcate de teamă şi durere. Ne 
străpungeau urechile ca nişte ace oţelite înroşite-n foc... Nu mai 
auzeam decât vaietele copilului. Toate celelalte zgomote se 
estompaseră, pentru ca să dispară cu totul. Michael Stark plângea 
cu sughiţuri, bălmăjind cuvinte neînțelese. Peste toate, ca o litanie, îl 


auzeam repetând într-una ein Kindchen, ein Kindchen, - ein 
Kindchen... 

M-am ridicat de-acolo şi-am alergat către locul unde căzuse 
copilul. Strigătele lui de suferință nu mai aveau forță de-acum, 
deveniseră numai nişte gemete stinse, vagi. Nici prin cap nu-mi 
trecea să mă furişez pe după copaci, în cazul în care rănitul m-ar fi 
ameninţat cu o armă. Ştiam doar un lucru: că trebuie să ajung la el, 
să-l salvez! Era nevinovat, el nu-şi avea locul în războiul ăsta, el nu . 
avea ce să caute pe lunga listă a victimelor... 

O buturugă ascunsă sub stratul de zăpadă mi-a frânt brusc 
avântul. M-am împiedicat şi am căzut, rostogolindu-mă la vale ca un 
bolovan. Patul armei ce-o purtam pe umăr mi-a intrat dureros în 
coaste şi în coşul pieptului, tăindu-mi răsuflarea. O creangă înghețată 
mi-a zgâriat adânc obrazul şi-am simţit sânge cald pe buze. Dar toate 
acestea nu m-au oprit. Cum nu m-au oprit nici strigătele disperate ale 
lui Sevilla, în spatele meu. M-am ridicat de jos şi-am alergat mai 
departe, încercând să fac abstracţie de durerea ascuţită dintre coaste. 

Când am ajuns lângă copil, acesta Zvâcnea spasmodic din 
picioare, chirchit în zăpadă. Glonţul trimis de Stark îl nimerise chiar 
în stomac, un pic mai jos de plex. Pierduse mult sânge. Gemea uşor. 
Nu mai avea viagă. O paloare aproape cadaverică îi acoperise chipul. 
N-avea mai mult de unsprezece ani... 

M-am aplecat asupra lui, cu lacrimi: în ochi. Eram soldaţi, nu 
animale. Copiii n-aveau ce să caute în război. Copiii nu trebuie să 
moară în războaie. Ei sunt nevinovaţi... L-am luat în brațe şi l-am 
ridicat de jos. N-avea nici o armă la el. Bolborosea cuvinte slabe, 
iar din colțul gurii i se prelingea uşor o şuviță de salivă roşie, semn 
că glonţul lui Stark îi atinsese plămânul. Şi mi-am dat seama că nu 
mai puteam face nimic pentru el. Nimic. Am simţit că se învârte 
pământul cu mine şi-un urlet de deznădejde mi-a scăpat de pe buze. 

M-am întors şi-am început să urc panta spre drum, cu băiatul în 
braţe. Ochii mi se împăienjeniseră de lacrimi şi o durere surdă îmi 
sfâşia sufletul. Duceam pe braţe cea mai oribilă dintre feţele 
războiului, cea mai hidoasă, cea mai înfiorătoare... 

Lupta se sfârşise în jurul nostru. O linişte apăsătoare se 
pogorâse peste pădurea învelită în mantia albă a iernii. Era iar pace 


în aer. Însă sufletul meu vuia mai tare ca niciodată. M-am oprit din 
urcuş şi-am privit chipul copilului. Era cadaveric. Murise. 

Nu ştiu cât timp am rămas aşa, nemişcat, cu el în braţe, 
plângând fără lacrimi. Putea să se scurgă o viaţă întreagă, căci eu 
nu mai eram acolo. Puteau să moară şi să reînvie universuri, căci eu 
nu mai eram acolo. Sfârşitul băiatului nevinovat mă luase din 
curgerea timpului şi mă dusese acolo unde acesta nu există, dincolo 
de viață şi de moarte, dincolo de universuri, în Împărăţia lui 
Dumnezeu. Sufletul meu urla după dreptate, dar nu era nimeni să-l 
audă. Nimeni. Sufletul meu cerea înapoi sufletul curat al unui copil, 
dar nu stătea în puterea nimănui să-l readucă la viață. Ce-i un grăunte 
de nisip într-un ocean? Şi ce-i poţi oferi unui grăunte de nisip într-un 
ocean cuprins de furtună? Nimic. Şi-apoi, la urma urmei, cine eram 
eu de îndrăznisem să însoțesc sufletul băiatului în Împărăția lui 
Dumnezeu? Cui mă adresam eu? Ce crezusem, că-s unul dintre cei 
doisprezece apostoli? Că-s Iisus, să-l pot îndupleca pe Creator să 
readucă viaţa într-un trup care începuse deja să îngheţe? Cine eram 
eu?! Cine?! Înapoi în mocirlă, Hasel! Înapoi, imediat! Înapoi, auzi! 
Mocirla e locul tău! Nu deschide aripile, căci nu poţi să zbori! N-ai 
voie să zbori, Hasel, nenorocitule! Treci înapoi în mocirlă! 

— Swen! Lasă-l jos, Swen! Hai, lasă-l jos. A murit. Nu mai poţi 
face nimic pentru el... E 

Vocea lui Sevilla m-a tras dureros înapoi în realitate. Sufletul 
meu împietrise din nou. Pentru a câta oară, Dumnezeule, în războiul 
ăsta împuţit? Ce-aveam să devin o dată ajuns acasă? În ce aveam să 
mă transform? 

— Swen, hai, omule, lasă-l jos! Dă-mi-l mie... 

Blom a luat trupul neînsuflețit al copilului din braţele mele şi l-a 
pus pe zăpadă. I-a tras haina însângerată peste față şi i-a îndreptat 
picioarele. Apoi i-a împreunat mânuţele pe pieptul străpuns de glonţul 
ucigaş al lui Stark. După aceea i-a făcut semnul crucii cu mâna dreaptă 
şi, la fel de pătruns de tragedie ca şi mine, s-a ridicat greoi în picioare. 

— Hai să-i săpăm o groapă, mi-a spus afectat, desprinzându-şi 
lopăţica de campanie de la brâu. 

— Nu pot, Blom, i-am răspuns. Nu pot... 

— Atunci, lasă c-o sap eu. Du-te tu la Stark şi vezi ce face... E 
mai dărâmat decât tine. 


Cu inima strânsă, m-am întors şi-am îriceput să cobor panta înză- 
pezită, printre copaci. Tăietura din obraz a început să mă usture, iar 
transpiraţia care înghețase pe gâtul meu mi-a dat câteva frisoane reci. 
M-am scuturat ca de-o vedenie, mi-am strâns mantaua mai mult în 
jurul trupului şi-am grăbit pasul. Încet-încet, îmi reveneam. Şi mi-am 
adus aminte de o rugăciune veche pe care mi-o împrumutase un bătrân 
berlinez, pe frontul rusesc: Dă-mi, Doamne, puterea de a schimba ceea 
ce pot schimba şi de a putea accepta cu seninătate ceea ce nu pot 
schimba! Cât adevăr în această rugăciune! Cât de uşor pare totul privit 
prin prisma acestor vorbe de duh! Mi-am repetat-o în minte de vreo 
douăsprezece ori până am ajuns lângă Stark Zece-Cuţite. Camaradul 
hostru rămăsese tot acolo, lângă leşul mătăhălos al cerbului. Stătea cu 
spatele rezemat de el, cu ochii pierduţi în neant, murmurând fără glas, 
doar din buze, vorbe numai de el ştiute. 

— Michael, l-am strigat uşor, aplecându-mă spre el. 

Nu mi-a răspuns. Nici măcar nu mi-a dat vreun semn că m-ar fi 
auzit sau m-ar fi văzut. Era atât de şocât, încât — la fel ca mine, cu 
câteva minute mai înainte —, se retrăsese pe un tărâm imaginar 
liniştit, departe de realitatea crudă şi atât de dureroasă a războiului. 

— Michael! l-am zgâlțâit de umăr. Hai, se pare că au eliberat 
drumul. Nu mai avem ce face aici... Ne întoarcem în tabără. 

A întors încet capul spre mine, iar ochii i s-au limpezit. M-a 
recunoscut. Un rictus amar i-a răsărit în colțul gurii. Părea că 
îmbătrânise cu cel puţin zece ani. 

— Swen, a murmurat el stins. Swen, e primul copil pe care-l 

"omor în războiul ăsta diavolesc... 

Am dat compătimitor din cap, cu sinceră părere de rău. Nu 
aveam ce să-i mai spun. Cuvintele nu-şi găseau nici un loc aici. 

— E prea grea povara asta, Swen, a continuat el. Mult prea grea, 
camarade. N-o s-o pot duce... 

— Ştiu, Michael, ştiu. Dar te va întări Dumnezeu... O să vezi, 
camarade... ` 

A negat din cap şi s-a scotocit după țigări. A scos un pachet boțit 
şi mi-a întins şi mie una. A tras primul fiim cu sete, reținându-] mult 
timp în plămâni, lăsându-se amețit de nicotină. Fumul tare m-a mai 
liniştit şi pe mine. M-am aşezat lângă el, rezemându-mă de trupul 


cerbului. Am fumat amândoi în linişte, fără o vorbă, până când a venit 
Sevilla. 

— Daţi-mi şi mie una, a cerut el obosit. 

Stark a scos încă o ţigară din pachetul mototolit, a aprins-o de la 
chiştocul lui şi i-a întins-o lui Sevilla. Acesta s-a aşezat pe vine lângă 
noi, tăcut. Atmosfera devenise apăsătoare, îmbibată de moarte. Iar 
când moartea vine şi te împresoară în giulgiu-i neguros, toate 
cuvintele pier, sunt de prisos. Încă o dată, războiul crud ne ciuruise 
sufletele... 


— Asta-i o farsă, Swen, o nenorocită de farsă a vieţii!... 

Nu puteam fi de acord cu Heiden. Eu eram în Stare să retrăiesc 
totul cu aceeaşi intensitate. 

— Gândeşte-te puţin, urmă el, ne putem aminti trecutul, da, 
uneori în cele mai mici amănunte, dar nu putem retrăi sentimentele, 
camarade! Asta nu putem face, oricât am dori noi şi oricât ne-am 
strădui. Senzaţiile, Swen, eu vorbesc aici despre senzaţii, trăirile 
interioare dintr-un moment sau altul al vieţii, pe-astea nu le putem 
întoarce înapoi. Ele nu sunt repetabile. Căci nu fac parte din creier, 
Swen. Emoţiile sunt numai ale sufletului, ale inimii. N-au nici în clin, 
nici în mânecă, vreodată, cu gândirea raţională 

Acum n-aveam ce să-i mai zic! Trebuia, într-adevăr, să-i dau 
dreptate. 

— Îi, îngână şi Mărunţelul. Pot să mă gândesc eu cât vreau la 
bucile rotunde ale Sorellei, de la bordelul lui Madame Lalouche. E- 
adevărat că mi se scoală cu puţin efort de imaginaţie, dar niciodată n- 
o să mai retrăiesc orgasmele alea fantastice pe care mi le-a dăruit 
Jătuca aia cu carne atât de tare... 

Am început cu toţii să râdem, chiar dacă exemplul vulgar al lui 
Kreutzfeld pica în discuţia noastră exact ca nuca-n perete. 

— la mai terminaţi cu prostiile! exclamă Portia cu năduf. Mi- 
aduceți aminte de tot felul de chestii nasoale care mă întristează 

Ne aflam în iubitul nostru Panzer, în plină coloană de blindate, 
înaintând pe un drum desfundat către Turda. Scăpasem de avioanele 
româneşti, care ne urmăriseră până la Aiud, decimând cu bombe 
aproape jumătate din efectivul german în retragere. Primisem 


asigurări că, o dată trecuţi de Cluj, n-aveam să mai întâmpinăm 
greutăți în înaintare. Urma să trecem din România în Ungaria pe la 
Carei, iar de acolo, spre Debrecen, să tăiem câmpia spre Miskolc, 
către Cehoslovacia. De-acolo, repede spre Austria, iar din Austria, la 
fel de repede, spre casă. Totul părea aşa de simplu... 

Când lucrurile par însă să meargă bine, este imposibil să nu 
intervină ceva care să dea totul peste cap. Căci viaţa-i ca un curs de 
apă: nu poate să fie liniar şi liniştit de la izvoare până la vărsare. 
Există obstacole de tot felul, care mai de care'mai neaşteptate, în 
locuri dintre cele mai diverse. Uneori intuim ce ne aşteaptă şi ne luăm 
măsurile de siguranță necesare, dar alteori, pur şi simplu, indiferent 
Cât ne-am strădui, indiferent cât ne-am bate capul, nu izbutim să 
evităm urmările hazardului. Drumul spre casă era lung, presărat cu 
primejdii de tot felul, iar noi rămăsesem puţini, fără nici o susţinere. 
Ni se închideau toate porțile, uşile la care băteam erau ferecate, iar 
moralul colectiv secase aproape cu totul. Drumul spre casă avea să ne 
doară şi mai tare... 


AMINTIRI FĂRĂ SENTIMENTE 


Ningea așa de frumos... Fulgi mari, albi, coborau lin din înaltul 
cenușiu al cerului, într-o atmosferă fără nici o adiere. Rar îmi fusese 
dat să văd astfel de ninsori pline de;pace, care te predispun să visezi 
frumos, să-ţi vezi viitorul în roz, încărcat de fericire şi bucurii. 

— Swen, trebuie să mergem, prietene. 

— Îi... | 

Mercenarul strânse din buze înțelegător, fără să comenteze în 
vreun fel. 

— Haide, c-am primit o misiune şi-avem nevoie de tine, zise el. 

M-am ridicat de pe scaun, obosit. Cârciumarul veni repede. I-am 
aruncat o monedă de argint în schimbul tăriei pe care-o băusem. 

Am ieşit afară, în stradă. Ninsoarea era un balsam. Îţi liniştea 
sufletul într-o aşa măsură, îți aducea aşa de mult aminte de Crăciunul 
din copilărie, cu cozonaci aburinzi, câmaţi proaspăt prăjiți şi miros de 
cetină, încât mai c-ai fi zis că războiul s-a sfârşit odată pentru 
totdeauna. Am tras cu nesaţ aerul rece în piept, aproape fericit. 

— Despre ce e vorba? m-am întors către Mercenarul, mimând 
curiozitatea. 

— Nu ştiu exact. Moşul ştie... (Făcu o pauză, trăgându-şi 
căciula adânc peste urechi.) Locotenentul Leuwe i-a dat ordinul 
direct. ` 

— Se pare că americanii vor să-şi bage coada! 


— Americanii?! am replicat eu mirat. De unde până unde 

americanii în România? à 
„Mercenarul a ridicat din umeri. 

— Treaba lor. Dar or să se calce pe bătături tare de tot cu ruşii şi- 
or să-şi ia tălpăşiţa cât de curând. Nu vor rămâne aici, în vecii vecilor! 
Sunt prea aproape de bivolul roşu de la răsărit. 

Avea dreptate Mercenarul. Când era vorba de analiză geostra- 
tegică, verdictele lui se adevereau în proporţie de cel puţin nouăzeci 
la sută. Când naiba avea timp să se ţină la curent cu toate hoțărârile 
care se luau, pe plan politic, la nivel mondial, habar nu aveam, însă 
dacă-l întrebai ceva precis, era imposibil să nu-ţi dea un răspuns care 
să nu te satisfacă! Nu de puţine ori i se spusese că şi-a greşit vocaţia. 
Ar fi trebuit să se facă politician, nu soldat. 

Ne oprisem, pentru o noapte, într-o mică localitate de lângă 
Aghiseşu, dincolo de Cluj. Era o aşezare cu populație predominant de 
origine germană şi sătenii ne întâmpinaseră cu oarecare căldură. 
Rămăsesem surprinşi să constatăm că nemţii se aşezaseră aici, unde 
întâlneam mai degrabă cetățeni 'de origine maghiară. În general, 
germanii preferaseră zona din apropierea Sibiului şi nu se 
aventuraseră atât de mult în vestul acestei țări. 

Aici trebuia să ne refacem rezervele de combustibil, de apă şi 
de hrană, de la un depozit pe câre armata germană îl construise şi-l 
protejase cu grijă tocmai pentru astfel de situaţii extreme. Mai existau 
câteva astfel de ascunzători în România şi zeci, poate sute, în celelalte 
ţări prin care armata germană trecuse victorioasă. 

Marile căpetenii ale celui de-al III-lea Reich speraseră ca 
niciodată să n-avem nevoie de ceea ce ascundeau aceste depozite, 
dar când visurile de mărire ale unui popor nu au o bază solidă, ele nu 
durează şi, de cele mai multe ori — aşa cum istoria a dovedit-o din plin 
—, se transformă în coşmaruri. Aşa cum era coşmarul pe care îl trăia 
Germania acum, după şapte ani de război neîncetat, Hitler nu 
respectase un principiu vechi de când lumea: ca să construieşti un 
palat, trebuie mai întâi să-i faci o temelie solidă! Chiar dacă-l ridici pe 
un munte de granit, tot e nevoie să-i consolidezi fundaţia în piatră. 
Altfel, când vine cutremurul, îl dărâmă ca pe-un castel din cărți de 
joc. Şi tot efortul tău a fost în zadar... 


În tabăra improvizată la marginea satului, era o vânzoleală de 
nedescris. Oamenii alergau de colo până colo, ca apucaţii, pentru a 
termina treaba cât mai repede. Duceau tancurile şi camioanele la 
depozitul de combustibil, umpleau rezervoarele principale şi pe cele 
suplimentare cu benzină sau cu motorină, îşi refăceau proviziile de 
hrană şi de apă, completau magaziile de muniții cu bombe şi obuze 
de toate calibrele, cu cartuşe şi cu grenade. 

Noi făcusem toate acestea după ce-ajunsesem în sât, iar după 
aceea ne bucurasem de câteva ore de răgaz. Pentru că sătenii nu erau 
deloc ostili, ne-am împrăştiat fără mari precauţii prin localitate. Eu 
şi Heiden alesesem cârciuma din centrul Aghireşului Mic. 
Cârciumarul ne adusese câte o cinzeacă de tzuika, apoi încă una şi 
încă ună, până câmd Heiden, la un moment dat, supărat că eu îmi 
susțineam cu încăpățânare punctul de vedere, plecase şi mă lăsase 
singur cu cinzeaca de tzuika şi cu gândurile mele. . a 

Moartea copilului, chiar în brațele mele, mă aruncase iar în 
vârtejul disperării. Şi gândurile mă purtaseră, invariabil, către Maria şi 
către sâmburele de viață ce se plămădea în pântecele ei. Copilul meu... 
În nici un loc prin care mă purtase războiul nu simţisem o aşa de mare 
nevoie de a rămâne, de a mă aşeza definitiv, ca aici, în România. lar 
Maria ar fi însemnat impulsul decisiv pentru hotărârea de a dezerta din 
armata celui de-al III-lea Reich şi de a mă stabili pe aceste meleaguri. 
Însă ea fugise de mine, nu-şi-putuse asuma riscul de a mă pierde. Căci 
dezertarea însemna, de fapt, moartea. Indiferent dacă am fi câştigat sau 
am fi pierdut acest război, fuga de responsabilitatea ce-mi revenea ca 
bărbat apt de luptă era pedepsită cu moartea. Mai ales că batalionul 
disciplinar din care făceam încă parte fusese văzut prost de către 
superiori mai tot timpul. Drept pentru care, în faţa cinzecii de tzuika, la 
căldura oferită de interiorul rustic al cârciumioarei, care-mi amintea atât 
de mult de cele de acasă, hotărârea Mariei de a mă părăsi mi se părea 
acum cea mai sănătoasă pe care o putuse lua în acele momente de 
cumpănă. 

Aveam să ajung în Germania, războiul urma să se sfârşească odată 
şi-odată, şi-aveam să mă întorc după ea aici într-o bună zi. Da, după ca 
şi după copilul meu. Eram sigur că nu mă minţise în privinţa copilului, 


căci el era singura mărturie a iubirii noastre scurte şi pătimaşe. Şi-aveam 
să-i iau pe amândoi acasă, în Germania, şi-aveam să le dăruiesc totul! 
Eram pregătit de cele mai mari sacrificii pentru asta! Căci numai unul 
care a văzut de aproape cea mai hidoasă față a Răului poate cunoaşte ce 
înseamnă sacrificiu pentru fiinţele pe care le iubeşte. Omul nu poate trăi 
fără iubire, iar iubirea costă. Ea nu se cumpără, însă. Costul iubirii este 
suferința. Cine iubeşte suferă. Cine este fericit nu iubeşte cu adevărat. 
Este legea firii. Iubirea înseamnă devotament total, înseamnă renunțare 
la tine, la visurile tale, înseamnă — nici mai mult, nici mai puţin — 
dăruirea sufletului, de bunăvoie, fără a aştepta ceva în schimb... 

Apăruse, însă, Mercenarul şi mă trăsese înapoi cu picioarele în 
mocirla crudă a realității. 

— Tot nu înţeleg, i-am spus camaradului meu, în timp ce ne 
îndreptam spre locul unde se găsea tancul nostru. Ce să caute 
americanii aici, în est? Acesta este fieful ruşilor de-acum... 

— Da, încuviință Mercenarul. Ruşii vor face legea în această 
parte a Europei, dacă politicienii din vest nu vor fi suficient de abili 
să-i împiedice să se extindă. Întotdeauna şi-au dorit să cucerească, 
dar ei sunt ca lătustele, nu sunt ca noi. Pe unde trec nu mai rămâne 
nimic bun. Sunt ca o plagă nenorocită, ca o pecingine... 

Vorbea cu atâta însuflețire, încât nu m-am putut abține să nu 
mă întreb ce răni ascundea Mercenarul în suflet? Ce suferinţe îi 
provocaseră oare ruşii în trecut? Dar n-am făcut impolitețea să-l 
întreb direct. Dacă, într-adevăr, dorea, dacă simțea nevoia să mi se 
destăinuie, avea să o facă singur, fără să fie împins de la spate. Am | 
ajuns, însă, la tanc şi am încheiat subiectul, cel puţin pentru o vreme. 

— Deci, ne-am înţeles, concluzionă Beyer. Swen merge cu 
Mercenarul, iar Portta cu Mărunţelul. Este ora şaptesprezece şi opt 
minute. Cel mai târziu la patru dimineața să fiţi înapoi. La cinci şi 
treizeci de minute plecăm de-aici. Şi să nu mă faceți de ruşine! Leuwe 
îi vrea pe cei doi americani, vii şi nevătămaţi. Executarea! 

— Nu-i putem scărpina nici măcar un pic, aşa, pe cocoaşă? 
“replică Portta cu un surâs nevinovat în colțul gurii. Doar cât să ne 
dezmorţim şi noi mădularele îngheţate... 

— Johann, să nu vă pună cumva dracu’ să le faceți ceva! îl 


amenință Moşul. Ofițerii vor informaţii de la ei, drept pentru care 
trebuie să-i tratăm cât mai bine cu putință. Voi doar puneţi mâna pe 
ei, scoateţi-i din ascunzători şi-aduceţi-i aici. Doar atât! 

— Şi eu care ziceam că mergem la distracţie! oftă din rărunchi 
Mărunţelul, ţinându-i isonul partenerului său de misiune. 

— Să nu vă pună dracu’! repetă Beyer, încruntându-se 
ameninţător. Hai, acum căraţi-vă de-aici! Aveţi cale lungă de 
parcurs... 

Cu Schmeisser-ele pe umăr şi câteva grenade la brâu, echipați în 
salopetele albe de camuflaj peste mantalele grele, de tanchişti, ne- 
am făcut repede nevăzuţi în lumina slabă a înserării. Continua să 
ningă mirific, ca-n poveştile cu crăiese ale zăpezii. Am apucat-o spre 
dealurile din sudul satului, către munţii din depărtare. Un informator 
de la depozitul din Aghireşu îi transmisese comandantului de 
companie că, de vreo câteva săptămâni, doi piloţi americani se 
ascundeau într-un cătun de la poalele Carpaţilor Occidentali, în 
apropiere de localitatea Călăţele. Se prăbuşiseră cu avionul cu trei 
luni în urmă, în munţi şi, ca printr-o minune, reuşiseră să 
supravieţuiască. 

— Cum naiba spunea Moşul că-i zice cătunului ăla blestemat? 
întrebă la un moment dat Mărunţelul: 

— Pitacu, răspunse Mercenarul. Dar nu cred c-o să găsim pe 
undeva vreo plăcuţă indicatoare.. Trebuie să ne bazăm pe ce-a spus 
informatorul: când vom vedea o bisericuță de lemn, cu o turlă înaltă, 
acoperită cu şindrilă, lipită de peretele muntelui, atunci vom şti că ne 
aflăm în Pitacu. 

- — Şi cum crezi tu că ai să vezi bisericuţa aia în miez de noapte, 
camarade? Ai cumva ochi de pisică? 

„— Terminaţi! am exclamat eu, indispus. Când o să ajungem 
acolo, o să vedem şi bisericuța şi-o să-l găsim şi pe vărul 
informatorului, să ne spună unde-s ascunşi americanii. Până atunci, 
hai să grăbim pasul! Dacă nu ne întoarcem până la cinci şi jumătate, 
rămânem aici!... ` 

— Swen, băiatule, dar tu parcă asta-ți doreai! Sau mă înşel eu? 
mă luă în zeflemea Mărunțelul, aşa cum îi era obiceiul. 


— Kreutzfeld, nu-ntinde coarda! îl apostrofă Mercenarul. Gata, 
gura, că asta nu-i excursie! 

Mi-am înghiţit replica usturătoare pe care eram gata-gata să i-o 
arunc în față Mărunţelului, dar mai apoi, în liniştea care se lăsă, m-am 
gândit că n-am nici un drept să-l judec. El intenţionase să glumească, 
dar nu-i ieşise... 

Aşa că mi-am liniştit sufletul, m-am calmat şi am ţinut pasul cu 
camarazii mei, prin zăpada pufoasă aşternută de două palme pe solul 
înghețat. Mărunțelul avea dreptate. Noaptea începea să ia în stăpânire 
partea asta de lume şi, deşi decorul era alb, iar din înalturi cernea cu. 
fulgi mari, lăptoşi, lipsa vreunei surse de lumină avea să ne facă mari 
greutăţi. Nu era nici o fărâmă de lună pe cer, dincolo de stratul de 
nori, iar o dată ieşiţi din sat ne pomenisem într-o negură ce se 
transforma, cu fiecare secundă care trecea, într-un întuneric de 
nepătruns. 

Planul misiunii era simplu. Trebuia să ajungem la Pitacu, un 
sătuc format din vreo douăzeci şi cinci de familii, care se întindea 
de-a lungul unui perete muntos, pe marginea unui drum denivelat, 
de munte, pe care obişnuiau să treacă sătenii vara cu carele, spre 
pădure, ca să încarce lemne pentru foc. Într-una din căsuţele 
dărăpănate de acolo îşi găsiseră refugiu americanii. 

Vărul informatorului din Aghireşu locuia în prima casă de la 
intrarea în localitate şi, pentru câţiva bănuţi de argint, avea să ne 
dezvăluie unde se aciuaseră piloţii. Dacă Portta şi Mărunţelul ocupau 
ieşirea din sat, spre pădure, iar eu cu Mercenarul intrarea dinspre 
vale, americanii erau prinşi în capcană. Peretele de stâncă al muntelui 
nu putea fi escaladat nici vara, darămite iarna, pe ninsoare, iar dincolo 
de drumul desfundat se căsca o râpă adâncă, pe toată lungimea 
satului. Părea floare la ureche acțiunea noastră, chiar dacă fusesem 
avertizați că cei doi inamici erau înarmaţi şi n-aveau să se dea prinşi 
cu una-cu două. În acest punct al misiunii ne bazam, însă, pe talentul 
Mercenarului de a se furişa nevăzut şi neauzit, talent dovedit în atâtea 
şi atâtea acţiuni de-a lungul şi de-a latul frontului. 

Principala noastră grijă în acest moment era să ne strecurăm spre 
Pitacu nevăzuţi de nimeni. Şi fiindcă noaptea punea stăpânire din ce în 


ce mai tare peste lume, nu avea să ne fie foarte greu să facem asta. 
Problema principală, împotriva căreia trebuia să luptăm, era că, o dată 
cu lăsarea întunericului, pierdeam aproape orice punct de reper. Căci 
sătenii n-aveau nici o lumină mai puternică în cașe, în afara unor lămpi 
cu petrol care abia de îmblânzeau umbrele din locuinţele lor 
sărăcăcioase. Iar vântul începea să-şi facă şi el simțită prezența, o dată 
trecuţi de hotarul aşezării. Speram, totuşi, să nu-şi arate colții. Nu-i 
ninsoare mai afurisită ca aia însoţită de vânt. Poate să fie ger să crape 
pietrele, că-i poţi face față; dar dacă viscoleşte, atunci devine un 
coşmar. Fulgii blânzi de nea se transformă în ace ascuţite de gheaţă, 
care-ţi taie pielea neacoperită cu mii de bice minuscule din oțel încins 
parcă în focurile iadului. E însuşi iadul când viscoleşte, la minus 
douăzeci de grade Celsius. Frigul se înteţea, la fel şi ninsoarea şi 
vântul, dar noi mergeam înainte, ca întotdeauna. 

Portta şi Mărunţelul începuseră să-şi depene în şoaptă amintirile 
plăcute legate de escapadele lor amoroase pe la bordelurile din Franţa 
şi se hlizeau în întuneric, înaintea mea. Mercenarul mergea tăcut în 
urmă, cu pas de felină. Aproape că nici nu-i auzeam călcătura în 
zăpada moale, care nouă, celorlalți, ne scârţâia sub bocanci. 
Întotdeauna mă întrebasem cum naiba făcea acest lucru, dar niciodată 
nu-l chestionasem în această privință. Mă mulțumisem să ştiu că € 
mereu lângă noi, că poate face acest lucru atât de bine şi că, mai ales, 
nu ne e duşman. Aptitudinile lui ne scăpaseră de multe ori pielea 
dintr-o mulţime de situaţii nenorocite şi, tocmai de aceea, era liniştitor 
să-l ai în preajmă. 

Drumul, mărginit de copaci tot mai rari acum, începea să se 
îngusteze. Liniştea nopții, până mai adineauri neştirbită, era 
întretăiată de vaiete prelungi, sus, în tăriile cerului. 

— Mi-e teamă c-o să viscolească, vesti Mercenarul în spatele 
meu. Să ne grăbim! 

Am început să urcăm panta domoală a dealului. O dată trecuți de 
el, ne mai stăteau în cale şase kilometri până la Pitacu, la poalele 
muntelui. Am grăbit pasul, iar Portta şi Mercenarul au pus capăt 
discuţiei lor incitante şi s-au aşternut soldăţeşte la drum. 

Ajunşi în vârful dealului, o jumătate de ceas mai târziu, ne-am 


oprit ca să ne tragem sufletele. Privită de sus, în întunericul serii, 
valea Aghireşului părea un tărâm din basmele cu monştri, stăpânit 
de neguri şi de umbre mişcătoare care stăteau gata-gata să-i înghită 
pentru totdeauna pe ntpofitiţi: Aici, sus, vântul se înteţise şi fulgii de 
zăpadă se preschimbaseră în bice şfichiuitoare. 

— Apropiaţi-vă! ne ceru Mercenarul, care primise, de altfel, din 
partea lui Beyer, comanda micului grup pornit în căutarea piloților 
americani prăbuşiți cu avionul. Hai să vedem cum facem de-acum 
înainte... A 

Ne-am strâns ciorchine în jurul lui. El a scos o hartă învechită, iar 
eu am aprins o lanternă. Nici o rază de lumină nu răzbătea dincolo de 
mantalele noastre. Mercenarul a însemnat cu un creion roşu locul 
unde ne găseam, apoi, consultând busola, a trasat o linie şerpuitoare 
către punctul mic ce reprezenta satul Pitacu. În apropierea: satului a 
bifurcat drumul aflat pe hartă. De acolo trebuia să ne dešpărțim în 
două echipe: eu şi el pe de-o parte, Portta şi Mărunțelul pe de altă 
parte. 

— Nu tragem nici un foc de armă, decât dacă este absolut 
necesar! ne avertiză el. Johann, te postezi cu Kreutzfeld la ieşirea din 
sat şi aşteptaţi semnul nostru. Eu cu Swen vom discuta cu 
informatorul şi, după ce aflăm în ce casă se ascund americanii, vă 
transmitem un semnal luminos, cu lanterna. Dacă trebuie să rămâneţi 
pe loc, vom lumina o dată, scurt. Dacă avem nevoie de voi, de două 
ori. În caz că îi capturăm pe piloţi şi trebuie să plecăm, de trei ori. 
Vom repeta semnalele până când ne veţi răspunde în acelaşi mod... 

— Bine, încuviință Mărunţelul. Dar eu tot nu înţeleg de.ce 
trebuie să-i prindem pe amărâţii ăia doi, dacă tot ne retragem?! Nu 
puteam să-i lăsăm în plata Domnului?... 

— Kreutzfeld, răspunse Mercenarul, e posibil ca piloţii să deţină 
informaţii prețioase despre masările de trupe la ieşirea din România 
şi, de ce nu, poate şi despre cele din Ungaria, Cehoslovacia şi 
Austria. Eu, unul, n-am de gând să-mi las oasele să-mi albească în 
țărâna de la poalele Carpaţilor, aşa că, dacă-mi pot uşura retragerea 
în vreun fel, nu ezit să o fac. Acum pricepi de ce nu-i putem lăsa pe 
americani să-şi vadă de ale lor? 

— Da, făcu Mărunţelul scurt, dând din cap. 


— Bun, încheie Mercenarul, strângând harta. Atunci, s-o luăm 
din loc! N-aveni prea mult timp la dispoziţie şi nici vremea nu ne 
ajută. Cel târziu la miezul nopţii trebuie să fim înapoi în tabără! 

Ne-am strâns calabalâcul şi-am pornit să coborâm dealul. Deja 
se întunecase atât de tare, încât cu greu mai vedeam pe unde mergem. 
Noroc că drumul de țară de la poalele dealului spre Pitacu erâ în 
continuare mărginit de copaci. - 

— Swen, îmi zise Mercenarul la un moment dat. Nu ştiu cum o 
să faci, dar să scoţi de la informator tot ce ştie. Sper ca bruma ta de 
română să-ți fie de folos... 

— O să mă străduiesc, camarade, am promis eu. Întâi să 
ajungem acolo... ` 

N-a mai zis nimic şi-am continuat să înaintăm în tăcere. Frigul se 
înteţise, dar merșul întins, de marş, ne încălzea. Cu toţii eram obosiţi 
şi aveam nevoie de odihnă, dar nu ne puteam nici măcar gândi la asta 
până nu ajungeam acasă, în Germania. În război, dacă nu eşti 
concentrat tot timpul, rişti să nu supraviețuieşti. Cu timpul, te căleşti 
şi poţi face faţă situaţiilor dificile, dar, chiar şi atunci, nu trebuie să-ţi 
laşi mintea cuprinsă de rutină. Poate fi fata]... 

Am parcurs cei şase kilometri până în apropiere de Pitacu în 
aproape o oră şi jumătate. Se făcuse deja nouă şi zece minute. Din 
cauza întunericului şi pentru că pe o porţiune de drum lipseau copacii 
de pe margine, ne-am abătut de la calea pe care o aveam de urmat şi 
ne-am pomenit la malul unui pârâiaş netrecut pe hartă. 

— Asta ne mai trebuia acuma! exclamă Portta. 

— Dacă aţi mers ca bezmeticii, fără să vă uitaţi pe unde! sări şi 
Mărunţelul. 

— Tăceţi odată şi hai înapoi! ordonă calm Mercenarul. 

Am fost nevoiţi să ne întoarcem pe propriile noastre urme şi să 
riscăm să aprindem o lanternă pentru a regăsi drumul spre Pitacu. În 
cele din urmă, am avut noroc. Un câine din sat lătra slab în noapte şi 
ne-am ghidat după lătrăturile lui. 

— Daţi-ne răgaz o oră, ceru Portta. Când vom ajunge în celălalt 
capăt al satului, vă facem semn cu lanterna. Atunci puteţi merge la 


informator. PI AOA 
— Bine, încuviință Mercenarul. Aveţi grijă! 


Şi Mărunţelul dispăru în întuneric, urmat îndeaproape de Portta. 
Cei doi erau nevoiţi să coboare în valea adâncă ce se căsca în dreapta 
satului, apoi să urce din râpa abruptă către pădure, spre celălalt capăt 
al aşezării. N-avea să le fie deloc uşor, dar eram încrezători că vor 
izbândi. Nu se aflau la prima acţiune de acest fel, iar Portta era un 
obişnuit al muntelui. Mai dificil avea să-i fie Mărunţelului, dar şi el 
era plămădit dintr-un aluat care nu-i permitea să se dea bătut cu una, 
cu două. Eu şi Mercenarul trebuia doar să aşteptăm. Aşa că ne-am 
îndreptat spre intrarea în Pitacu, strecurându-ne ca nişte năluci, 
încercând să facem cât mai puţin zgomot. 

Aşezarea era cufundată aproape de tot în întuneric. Doar la două 
case am putut zări un pic de lumină la ferestre. Oamenii de-aici erau 
atât de săraci, încât, în loc de sticlă, aveau la geamuri băşici de porc, 
uscate şi întinse pe un cadru de lemn. Lumina care răzbătea de 
dincolo de ele părea bolnăvicioasă, sumbră, fără nici un pic de viaţă. 
Americanii fuseseră destul de inteligenţi când aleseseră să se ascundă 
aici; cine-şi putea oare închipui că într-un sat de tăietori de lemne, 
care abia de-şi puteau duce viaţa de azi pe mâine, se pot afla doi 
fugari? Dacă n-ar fi existat trădarea şi banii, nimeni n-ar fi putut să 
afle unde s-au ascuns cei doi piloți... 

La adăpostul peretelui de stâncă sub care fusese întemeiată vatra 
satului, vântul nu mai avea nici o putere. Dar continua să ningă cu 
înverşunare, parcă mult mai tare decât în Aghireşu Mic. Stratul de 
omăt ajungea aici până la o jumătate de metru grosime. 

— Hai spre casa informatorului, şopti Mercenarul. Vom 
supraveghea de-acolo drumul... 

— Dar semnalul lui Portta... 

— Le trebuie o oră să ajungă. E timp suficient... 

N-am mai comentat şi m-am luat după el, încercând să-i imit 
mersul de felină, fără nici un sunet. Se strecură către un gard de nuiele, 
dărăpănat, care abia se mai ținea sub greutatea zăpezii, iar de acolo 
spre acareturile de lângă casă. L-am urmat cu greu peste gard, cât pe 
ce să cad. Un câine a început să mârâie în întuneric... Am încremenit 
în poziţia în care mă aflam. Nici măcar să respir nu-mi mai permiteam. 
Mercenarul a dispărut din fața mea şi, peste mai puţin de un minut, 


mârâitul se repetă, urmat de un lătrat scurt. Apoi, imediat, glasul 
animalului se stinse într-un gâjâit slab. Camaradul meu îi făcuse de 
petrecanie. Abia atunci mi-am permis să mă destind şi să o iau iar din 
loc. 

L-am dibuit cu greu pe Mercenarul în bezna ce învăluia totul ca 
un linţoliu. Părea o umbră tremurătoare, mai neagră decât noaptea 
din jur. Stătea nemişcat, chircit la pământ, în Benunchi. Am ajuns 
lângă el şi i-am pus uşor mâna pe un umăr. S-a cutremurat brusc, ca 
de-o atingere rece. 

— Hai, i-am spus, să mergem. 

Nu s-a mişcat. Respira sacadat, neobişnuit. 

— Ce s-a întâmplat? am întrebat îngrijorat. 

— Era borţoasă, şopti. 

— Poftim?! am exclamat, nedumerit. 

— Căţeaua pe care am omorât-o, continuă el pe acelaşi ton 
afectat, era borţoasă. Stătea să fete. Căţeii încă-i mai mişcă în burtă... 

Am tăcut. Nu puteam să-l consolez în nici un fel. Durerea ne 
sfâşiase sufletele atât de mult în aceşti ani, încât, practic, moartea 
căţelei nu mai avea ce să sfâşie. Mercenarul avea să-şi revină până la 
urmă. Trebuia doar să facă efortul ca să depăşească momentul. După 
aceea avea să fie iar ca mai înainte. 

S-a ridicat într-un târziu, greoi ca un bătrân. 

— Gata, a zis, nu mai mişcă nici unul. Au murit şi ei... 

Când eşti nevoit să ucizi, în război, ucizi fără să stai mult pe 
gânduri. Altfel, rişti să fii tu cel ucis. Mercenarul putea fi numit 
maestru în această inevitabilă îndeletnicire a războiului, însă nici 
chiar el nu putea scăpa de durerea pe care ţi-o provoacă omorârea 
unei fiinţe nevinovate. Căţeluşii aceia, nenăscuţi încă, n-aveau nici o 
vină; chiar şi mama lor putea fi considerată nevinovată. Nu făcuse 
decât să latre, ca să-şi prevină stăpânul că în curte au pătruns nişte 
intruşi. Mercenarul acționase însă pradă impulsului deprins în atâtea 
şi atâtea confruntări pe front. Lătratul căţelei ne putea pune în pericol 
poziţia şi chiar vieţile, drept pentru care ea trebuise să moară. Pare 
simplu la prima vedere, dar niciodată nu-i simplu: Niciodată. Golul 
din sufletul Mercenarului avea să-i facă multe nopți albe de aici 


înainte. Zeci de vise urmau să-i fie bântuite de căţei nenăscuţi, iar el, 
dacă n-avea să găsească în interiorul său forța de a umple acest gol, 
avea să-şi piardă, pur şi simplu, mințile. E-atât de subțire limita dintre 
sănătatea mintală şi nebunie! Acum eşti în toate minţile, acum te 
trezeşti de cealaltă parte, într-o lume pe care, sănătos fiind, o deteşti 
şi te fereşti de ea. E.vorba numai de un pas, un singur nenorocit de 
pas, pe care-l poţi face dintr-un impuls de cele mai multe ori de-a 
dreptul penibil. Însă războiul nu face deloc distincție între crime... El 
le contabilizează pe toate şi-ţi umple creierul cu ele, una după alta, 
până ce nu mai rezişti şi te retragi în nebunie, departe de toate acestea. 
Indiferent cât te-ar sfătui alţii, indiferent cât de aproape ţi-ar sta ei în 
astfel de momente, puterea de a scăpa de spectrul fantomelor celor pe 
care i-ai ucis, de voie sau de nevoie, zace numai în tine. Numai singur 
poţi scăpa, numai singur poți rezista. Camaradul meu se afla, în acest 
moment, într-o situaţie precară, dar numai el era cel care trebuia să o 
depăşească, numai în el stătea forța de care avea nevoie pentru a o 
face. 

— Să mergem, zise moale. Hai să aflăm unde naiba se ascund 
piloţii ăia americani. 

Transpirasem tot pe sub hainele groase. Emoţia îmi pusese un 
nod în gât, căci nu ştiam cât va putea Mercenarul să reziste psihic. Era 
în continuare tulburat de uciderea animalului, dar părea că-şi 
revenise. Însă eu văzusem multe situații asemănătoare pe front care se 
sfârşiseră rău — şi tocmai de aceea inima mi se făcuse cât un purice. 
Atunci când un camarad clachează, de cele mai multe ori nu mai poți 
să faci nimic. El se retrage încetul cu încetul în propriile-i gânduri, în 
propria-i lume făurită din coşmaruri, şi chiar dacă pare receptiv şi 
participă la evenimente alături de ceilalți, el, de fapt, nu mai e acolo. 
La un moment dat — şi de cele mai multe ori se întâmplă brusc, cât ai 
pocni din degete! — el dispare din realitate şi face lucruri de-a dreptul 
nebuneşti! Ori ucide cu sânge rece tot ce-i stă în cale, ori se retrage 
mult înapoi în timp, într-o lume a copilăriei, a basmelor, de unde nu- 
1 mai poate scoate nimeni. Văzusem camarazi care alunecaseră unii 
pe o pantă, alții pe cealaltă, şi nimeni nu-i mai salvase vreodată. 
Fuseseră trimişi acasă, în ţară, să-şi petreacă restul zilelor în cine ştie 


ce balamuc pierdut prin munţi, ori — care avuseseră norocul ăsta — 
fuseseră judecaţi de Curtea Marţială şi executaţi. Părea de-a dreptul 
absurd să mă gândesc la Mercenarul într-o asemenea postură, dar şi 
el era tot om, un simplu om, şi oricât de călit ar fi fost, exista în 
adâncul sufletului său un locşor tandru şi blând şi iubitor, care se 
umpluse de amărăciune când omorâse cățeaua borțoasă. Iar amarul 
acela îi invadase tot sufletul. Dacă urca şi ajungea la cuget, totul era 
pierdut pentru el! 

Ne-am îndreptat paşii; prin zăpadă, către ochiul de fereastră a] 
bordeiului dărăpănat. De dincolo de el, o lumină bolnăvicioasă încerca 
din răsputeri să răzbată afară. Zadarnic, însă. Flacăra unei lumânări nu 
aduce lumină decât în suflete. În lumea reală ea împrăştie doar umbre. 

Ne-am oprit sub fereastră. Mercenarul respira greu. Am întins 
mâna şi l-am apucat de braţ. 

— Totul e în ordine? l-am întrebat. 

— Sigur, răspunse, oftând. Gata, mi-am revenit. 

— Bine. 

Stăteam ciuciţi pe vine, rezemați cu spatele de bordeiul din chirpici 
vechi, încercând să ne adunăm pentru ce avea să urmeze. 

— Sigur asta-i casa? am şoptit către camaradul meu. 

— Aşa ar trebui, zise el. Semnul era o lumânare aprinsă în geam. 
La celelalte bordeie n-am văzut aşa ceva... i 

Şi-a săltat încet capul spre fereastră, încercând să distingă ceva 
dincolo de ea. Nu reuşi. Din casă nu răzbatea nici un sunet, iar afară 
doar vântul ce sufla în tării alunga liniştea de mormânt. 

Mercenarul scoase cuțitul şi crestă cu vârful băşica de porc ce 
acoperea fereastra îngustă. Lumina lumânării se zbătu câteva clipe în 
vânt şi se stinse. Vreme de-un minut, nu se întâmplă nimic. Apoi, 
dinăuntru se auzi un şuierat, ca şi când cineva ar fi pus un deget la buze 
şi ar fi atenţionat pe altcineva să păstreze tăcerea. 

— Aţi venit? se auzi o voce slabă de bărbat, nesigură. 

— Da, am şoptit eu. 

— Vă deschid. Intraţi înăuntru... 

Mercenarul mă trase de mânecă. 

— Ce-a zis?! 


— Să mergem în casă. 

— Nu! Să iasă el afară! 

M-am săltat un pic şi mi-am apropiat iar buzele de fereastră. 

— Hei, tu! Afară! am ordonat. 

— Nu, nu, să nu ne vadă cineva! se opuse repede bărbatul din casă. 

— Tu, afară! am repetat, de astă dată pe un ton tăios. 

În jurul nostru, noaptea ne înconjura ca un giulgiu. Refuzul omului 
de a ieşi crease tensiune. Şi apăruseră întrebările. Dacă n-aveam să 
izbândim? Dacă era o'nenorocită de capcană? Dacă aveam să ne lăsăm 
oasele pe-aici? Toate simţurile mi-au intrat în alertă şi-am devenit, pe 
dată, o maşină de supraviețuit. Am perceput, atunci, fiecare mişcare din 
casă. Am aflat astfel că acolo sunt copii, dar şi o femeie care încerca să- 
i liniştească pe tăcute. Şi le-am simțit teama. Teama de moarte. Am 
auzit cum bărbatul lua ceva gros pe el, ca să iasă afară, încercând în 
acelaşi timp să-şi încurajeze familia. lar Mercenarul, lângă mine, îşi 
pregătea arma. Şi respirația mea sacadată, broboanele de sudoare de sub 
căciulă, muşchii întinşi, adrenalina, şi nervii ce stăteau gata-gata să 
explodeze. Intrasem în starea care mă ţinuse în viață în tot acest război! 

Deodată, se auzi scârțâitul sinistru al unor balamale ruginite şi 
bărbatul ieşi repede din casă. Era o jumătate de om, n-avea mai mult 
de un metru şi patruzeci de centimetri. Era încotoşmănat într-o blană 
lungă, miţoasă, neagră, până-n pământ, iar pe cap purta o căciulă cu 
cuşmă, într-o parte. În întunericul nopţii părea o arătare ieşită din 
poveştile seculare de groază ale celor trăitori între Carpaţi. 

S-a apropiat de noi, cu capul plecat şi adus de spate. Mercenarul 
se puse în gardă, cu spatele lipit de bordei şi cuțitul ascuţit la 
îndemână. . 

— Unde americani? l-am întrebat tăios. 

Informatorul se fâțâi de pe un picior pe altul. Nu părea prea 
afectat. 

— Banii, întâi, domni soldați... Adică, eu... soția... am copii şi 
trebuie să... 

Mercenarul băgă mâna sub costumul de camuflaj şi scoase de la 
piept un pachet subțire, legat cu sfoară. I-l întinse informatorului. 
Omul îl luă şi începu repede să îl desfacă, cu mâini tremurătoare. 


Când se convinse că înăuntru erau banii aşteptaţi, vru să se întoarcă 
în casă. L-am prins de umăr şi l-am oprit. 

— Îi las nevestii, zise el repede. În caz că eu nu mai mă-ntorc... 
Pentru c-o să vin cu voi, să vă arăt... 

N-am priceput chiar toate cuvintele, dar am înțeles mesajul. 

— Ce vrea?! făcu Mercenarul, scoțând cuțitul. 

— Să lase banii soției, cred, i-am răspuns. 

— Nein! exclamă camaradul meu cu răceală. Zi-i să-i bage pe 
geam! 

— Bagă-i pe geam! i-am ordonat jumătăţii de om. 

Informatorul se trase un pas înapoi în faţa vocii şfichiuitoare a 
Mercenarului. L-am strâns mai tare de umăr şi i-am făcut semn 
stea liniştit. 

— Banii! i-am cerut, întinzând mâna. 

Mi-a întins pachetul, privindu-mă cu spaimă. L-am luat şi l-am 
îndesat prin fereastră în casă, prin băşica de porc despicată de 
camaradul meu mai dëvreme. Am auzit căzând de pe pervaz vasul cu 
lumânarea stinsă, apoi un glas de femeie care le ceru unor copii să 
stea potoliţi. M-am întors spre informator. Mulţumit, acesta ne făcu 
semn din mână să-l urmăm. Am apucat-o spre poartă, furişându-ne 
ca nişte năluci. Simțeam că lucrurile vor începe să se desfăşoară mult 
mai repede de-acum. Şi-ntr-adevăr, cum am ieşit la poartă, pe drumul 
nămeţit, Mercenarul zări, departe, prin perdeaua de fulgi răzleți ce 
cădeau din înalturi, semnalul luminos al celeilalte echipe. Reuşiseră-să 
străbată văioaga şi ajunseseră în capătul opus al aşezării. 

Mercenarul ne făcu semn din mână. M-am pitulat repede la baza 
gardului, trăgându-l şi pe informator după mine. Omul se trânti, 
dezorientat, în zăpadă. Camaradul meu scoase lanterna şi răspunse 
scurt semnalului. Lanterna lui Kreutzfeld licări şi ea, departe. 

— Unde sunt americanii? întrebă Mercenarul cu răceală, 
revenind lângă noi. 

— Americani, unde? am .repelat eu către bărbat, în româneşte. 

— La biserică. 

N-am înţeles cuvântul şi i-am făcut semn să spună din nou. 

— La biserică, în capelă... 

“Îşi însoţi vorbele făcând o cruce în zăpadă, cu mâna. 


— Sunt în biserică, i-am tradus Mercenarului, cu toate că şi el 
înţelesese. i 

— Bun, atunci să mergem! hotărî el. Şi, Swen, ai grijă cu piticul 
ăsta. Dacă scoate vreun sunet, îi iei piuitul! 

Îşi apropie faţa de cea a informatorului şi-i transmise prin gesturi 
ce-mi spusese imie. Un deget la buze, după care, acelaşi deget, într-o 
mişcare rapidă de-a latul grumazului. Bărbatul dădu grăbit din cap, 
semn că a priceput. Mercenarul îi întoarse spatele şi porni, cu pas de 
felină, spre ceritrul satului, furişându-se pe lângă gardul de nuiele. 

Ne-am luat după el, încercând să facem cât mai puţin zgomot. 
Zăpada ne scârțâia însă sub picioare şi i-am făcut semn bărbatului 
să-mi calce pe urme. Eu încercam să merg exact pe ale Mercenarului, 
dar întunericul nopții îmi zădărnicea efortul. 

Am ajuns, în cele din urmă, în apropierea bisericii din sat, fără să 
atragem atenţia asupra noastră. Lăcaşul era construit jumătate din 
lemn, afară, şi jumătate săpat în stânca muntelui. În faţă nu avea nici 
un gard. Doar loc deschis, ca-n palmă, până la intrarea străjuită de o 
clopotniţă cocoțată pe patru stâlpi înalți de lemn. 

Mercenarul ne făcu un semn din mână. Ne-am oprit şi ne-am 
ascuns după nămeţii adunaţi la marginea drumului. Din biserică nu 
răzbatea nici o rază de lumină. În jur, liniştea apăsătoare părea de 
mormânt. O nelinişte stranie mi se strecură în suflet. Nu era moarte, era 
cu totul altceva! Mă trecu un fior rece pe şira spinării, pe care l-am 
reprimat repede. N-aveam nevoie de aşa ceva acum. În văzduh, vântul 
şuiera slab. Lângă mine, informatorul respira sacadat. Nicidecum însă 
din pricina efortului. Era frica. O recunoşteam. Dacă nu-l potoleam, 
riscam s-o pățim cu toții. De ce nu-l lăsasem oare acasă? Nici măcar nu 
ne pusesem problema asta! 

— Tu, linişte! i-am şuierat tăios. Tot bine, da? Linişte! 

— Da, da, îmi răspunse el grăbit, dar glasul îi tremura al naibii de 
tare. 

Trebuia să fac ceva să-l potolesc. 

— Tu, stai aici! Nu mişcare, nimic! Ori, kaput! 

— Am înțeles... 

Dar nici nu termină bine aceste vorbe, că o zbughi de lângă mine, 
direct prin nămeți. Preţ de-o clipă, am paralizat. Apoi reflexele dobândite 


pe atâtea fronturi, în atâtea şi atâtea bătălii, mă făcură să acţionez. M-am 
repezit după el, ca un animal de pradă. L-am prins după numai câţiva 
metri. Când m-am aruncat asupra lui, a început să țipe ca din gură de 
şarpe. Asta ne mai lipsea! Avea să mă ucidă Mercenarul... 

— Nu! Nu! Nu mă omorî! Am copii acasă! Nu mă omorî! Te 


L-am amuţit cu un pumn. Dar era deja prea târziu. Câinii 
începuseră să latre, iar noaptea prinsese viață. În stomac aveam un 
arici care se zbătea nebuneşte. Fir-ar să fie, intrasem în belea! 

M-am întors surescitat spre biserică. De-acum, devenise o 
fortăreață inexpugnabilă. N-aveam să mai punem mâna pe americani. 
N-aveam să ne ducem misiunea la îndeplinire! 

Un uriaş apăru din întuneric. Am ridicat arma, dar imediat l-am 
recunoscut pe Mărunţelul şi am lăsat-o repede jos. 

— Ce s-a-ntâmplat, Swen? şuieră el. 

— Pe mă-sa s-a-ntâmplat, aia! Ticălosul ăsta a vrut s-o şteargă! 

La un bordei din apropiere se aprinse o lampă, dincolo de 
fereastră. Câinii continuau să latre în lanţuri. Lucrurile se precipitau. 
Peste toate, se auzi şuieratul Mercenarului, semnalul de atac. 

L-am lăsat pe informator în zăpadă şi m-am repezit, în urma lui 
Kreutzfeld, spre biserică. Mercenarul şi Portta erau deja acolo, 
ascunşi după pilonii clopotniței, gata de atac. Cu toată hărmalaia 
iscată în jurul nostru, din interiorul lăcaşului de cult nu răzbatea nici 
o activitate. 

Am luat poziţie de acoperire în spatele lui Portta. La un semn al 
Mercenarului, camaradul meu se repezi înainte, către intrarea în 
biserică. Ajunse lângă uşă, dar nici acum nu ripostă nimeni. 

Era suspectă liniştea asta. Americanii aşteptau ca noi să ne facem 
apariția în uşa bisericii pentru a ataca. 

— Hai! strigă Mărunţelul şi ne-am avântat împreună pe urmele 
tovarăşilor noştri. 

M-am aruncat la pământ şi m-am târât până în faţa uşii, luând 
poziţie de tragere. Mercenarul, în genunchi, la trei mctri în fața mea, 
întinse arma şi, cu vârful țevii, apăsă pe clanță. Nici o reacţie. Întinse 
apoi mâna şi împinse brusc uşa. Spre surprinderea noastră, aceasta se 


deschide larg. Dinăuntru, un întuneric de smoală păru că evadează 
în atmosfera nopţii de iarnă de afară. Deşi era înnorat şi din cer 
cădeau fulgi răzleți de zăpadă, plapuma albă de nea care acoperea 
totul în jur reflecta o lumină lăptoasă, cu care ochii noştri se 
obişnuiseră deja şi puteam distinge acceptabil siluetele construcțiilor 
din faţa noastră. 

Mercenarul îi făcu un semn scurt din mână lui Portta. Acesta îşi 
luă avânt şi se aruncă, pur şi simplu, în bezna din bisericuţă. Inima 
îmi bătea cu putere. Eram încordat ca un arc. Degetul îmi zvâcnea pe 
trăgaciul armei, nerăbdător. Înăuntru, Portta aprinse lanterna. Mă 
aşteptam la o răpăială de focuri de armă, dar nu se auzi nimic. Raza 
de lumină a lanternei lui Johann baleiă repede interiorul bisericuţei. 
Apoi se auzi glasul lui tunător: A 

— Veniţi încoace! I-am găsit! Ă 

M-am ridicat şi-am intrat repede în biserică, după Mercenarul. 
Mărunţelul rămase afară, de pază. Am aprins şi noi lanternele. Şi ne- 
am cutremurat! A 

Trei trupuri pline de sânge zăceau pe podeaua de lemn a bisericii. 
Două purtau uniforme americane, iar al treilea era înveşmântat în 
haine ţărăneşti româneşti. Mercenarul şe apropie de cadavre. Lumină 
cu lanterna chipurile însângerate. i 

— Ce naiba s-a-ntâmplat aici?! întrebă el, neaşteptând însă vreun 
răspuns de la cineva. 

Unul dintre americani avea un cuţit înfipt în gât. Celălalt, întors 
pe burtă, avea ceafa năclăită de sânge. Mercenarul îl răsuci cu faţa în 
sus. Erau tineri, amândoi. Țăranul, un bărbat mătăhălos, cam de 
statura Mărunţelului, era străpuns în piept de trei gloanţe, la patru 
metri mai încolo. E 

— Individul ăsta i-a ucis pe americani, zise cu glas moale Johann 
Portta într-un târziu. Iar ei l-au împuşcat... 

— Să luăm tot ce le-a aparţinut piloților şi s-o ştergem! spuse 
Mercenarul. Misiunea noastră s-a încheiat! 

În biserică intră şi Mărunţelul. Rămase în uşă, împietrit. Nu-i 
venea să-şi creadă ochilor. 

— Pe toți sfinții din ceruri! exclamă el. 


Portta nu-i dădu însă timp să se dezmeticească. Îi aruncă un 
porthart, pe care Krautfled nu reuşi să-l prindă. Geanta de piele se 
rostogoli câțiva metri. Mărunțelul părăsi pragul uşii şi se aplecă după 
ea. Atunci, din uşă se auzi un glas: 

— Oh, Iisuse Hristoase! Crimă în Sfânta Biserică! Oh, nu! Ăsta 
e blestem! Blestem pe capul nostru! 

Era informatorul, care se trezise şi ne urmase, împotriva tuturor 
aşteptărilor. În spatele lui, afară, se mai zăreau câţiva săteni. Se 
aprinse un felinar. Oamenii îşi făceau cruci, cutremurându-se. 

| — Ştii cine e el? l-am întrebat repede pe informator, arătându-i-l 
pe bărbatul mătăhălos împuşcat de americani. 

— Ion, răspunse piticul. E Ion, nebunu” satului!... 

Atunci am înţeles ce se întâmplase. Într-o clipă de rătăcire, 
ţăranul îi atacase pe piloţi cu cuțitul. Aceştia ripostaseră, dar în faţa 
forţei brute a uriaşului nu avuseseră nici o şansă. Trei gloanţe abia de- 
1 răpuseseră pe nebun. 

Şi mi se făcu milă de americani. Sărmanii, pieriseră într-un 
război, ucişi de un debil mintal. Cât de ironică e soarta uneori! Scapi 
dintr-un accident de avion, scapi de forţele inamice şi sfârşeşti cu 
grumazul retezat de mâna unui psihopat! Aşa ceva numai în război se 
întâlneşte. Căci războiul e un animal de pradă căruia nu-i pasă cum 
mori. Important e să mori! 

— Haideţi, să mergem! ordonă Mercenarul. 

Eu luasem pistolul-mitralieră al unuia dintre americani şi 
încărcătoarele de la brâu. Mărunțelul şi Mercenarul purtau 
portharturile lor, binoclurile şi baionetele, iar Portta cea de-a doua 
armă automată şi revolverele, plus câteva grenade. 

Am părăsit bisericuţa sub privirile înspăimântate ale sătenilor, 
strânşi pâlcuri-pâlcuri în faţa lăcaşului de cult. De-acum, acesta avea 
să poarte pentru totdeauna stigmatul crimei. Iar istoria tragediei avea 
să se transmită din generaţie în generaţie, devenind legendă. O 
legendă amară şi înspăimântătoare, despre fața macabră, înfiorătoare, 
a războiului, ajuns, în această formă bizară, în sătucul uitat de lume. 

Mărunţelul, ca niciodată, îşi făcu discret o cruce şi-şi scuipă în 
sân, cu capul plecat. Ne-am întins la drum, către ieşirea din sat, tăcuți 
şi afectaţi. Aveam cale lungă de bătut până-n Aghireşu Mic... 


Cerul vuia deasupra noastră ca şi cum ne-am fi aflat în mijlocul 
unei furtuni ucigătoare. Din cauza ninsorii abundente, însă, nu puteam 
zări avioanele inamice, dar ştiam că ele sunt acolo, gata să-şi lanseze 
proiectilele distrugătoare. Plafonul de nori, aflat la mică înălțime, 
făcea ca zgomotul motoarelor de avion să sune grav, sumbru, 
prevestind moartea. - 

Se dăduse ordinul de împrăştiere. Convoiul se rupsese în 
bucăţi. După prima bombă căzută din cer, vehiculele — fie ele pe 
roți sau pe şenile — se răspândiseră care-ncotro, ca o grămadă de 
furnici în mijlocul căreia arunci un chibrit aprins. Câteva maşini 
uşoare rămăseseră totuşi pe drum, incapabile să facă față pe 
câmpul acoperit de nămeţi viscoliţi de rafele puternice de vânt. 

Sevilla conducea nebunește Panzer-ul spre o lizieră de copaci 
piperniciți aflată la aproape o sută de metri în dreapta drumului. 
Maşinăria urla din toți rărunchii. Motoarele suprasolicitate dădeau 
tot ce puteaui, iar şenilele huruiau pe solul înghețat de sub zăpadă. 
Înăutru era o tensiune să o tai cu cuțitul. Frica de a nu muri în tanc, 
cea mai groaznică teamă a tanchistului, revenise. 

— Când ajungem în Ungaria, strigă Portta cu glas tunător, 
încercând să acopere zgomotul de fond, dau o ladă de şnaps! 

— Aşa să faci! îl îndemnă Mărunţelul. Altfel îţi crestez jugulara 
când dormi şi-ţi beau sângele ca să-mi potolesc setea! 

Dialogul lor n-avea acum nici sare, nici piper, din cauza 
tensiunii. Uriaşul vru să mai adauge ceva, dar o bombă explodă 
chiar în acel moment la câțiva metri în dreapta noastră. Suflul 
exploziei făcu tancul să se cutremure şi să se ridice pe-o şenilă. 


— Una! numără Beyer cu calm. 

Imediat urmă o altă explozie, apoi, la interval de câteva 
secunde, alta şi alta şi încă una, toate contabilizate cu sânge rece de 
Moşul. 

— Cinci bucăţi! trase el linie la adunare. Am scăpat în repriza 
asta... 

— La stânga! Mult la stânga! ordonă scos din minţi Heiden 
către Sevilla. 

Panzer-ul se smuci ca un animal turbat prins în lesă, derapând 
pe şenila din stânga, blocată brusc de Sevilla. În fața noastră, un alt 
tanc ardea, lovit în plin de o bombă lansată din avionul care tocmai 
trecuse pe deasupra noastră. Ne-am ţinut strâns de ce-am putut, 
pentru a face față schimbării bruşte de direcţie. Pinioanele 
scrâşniră şi țeava de eşapament dădu un rateu ca un tunet. Sevilla 
acționă în continuare levierele şi Panzer-ul săltă înainte ca un cal 
nărăvaş. 

— Ce-i faci, neghiobule? sări Portta cu gura. Lasă-l mai încet! 
Vrei să ne omori? i 

— Taci, Portta! îi replică Mercenarul, rece. În tancul din fața 
noastră se află încă muniţie neexplodată. Dacă sare acum în aer, 
sărim şi noi o dată cu el)... 

— Tăceți naibii din gură cu toții! urlă Sevilla, nervos. Şi lăsaţi-mă 
să-mi fac treaba cum ştiu eu mai bine! ... Ce Dumnezeu v-a apucat?! 


ADIO, PANZER 


Bomba căzu când mai aveam doar zece-cincisprezece metri de 
parcuis până la liziera pădurii. Tancul se cabră brusc şi se ridică din 
faţă, aruncat în aer de suflul puternic al exploziei, ca şi când ar fi fost 
din carton şi nu din cel mai bun oțel venit de la uzinele Krupp. Prinşi 
în chingile de siguranţă, ne-am ţinut fiecare de ce-am putut, când 
maşinăria greoaie se răsturnă deodată pe o parte. Totul dură doar 
câteva secunde. O a doua bombă explodă la câțiva metri înaintea 
noastră, dar de această dată fără să ne mai afecteze în vreun fel. 

` — Sunteţi bine cu toții? întrebă Beyer, desfăcându-și grăbit 
centurile de siguranță. . 

— Ce Dumnezeu facem acum?! răbufni Mărunțelul nervos. 

— Haideţi, să ieşim repede de-aici! ordonă Moşul. Tancul poate 
exploda în orice clipă! 

— - Sevilla! strigă Mercenarul. Sevilla e rănit! 

— Scoate-l de-acolo! 

Portta se repezi şi deschise trapa de siguranță de sub tanc. 
Înăuntru se vălătuciră deodată fulgi de zăpadă murdară şi fum. Portta 
ieşi cu greu afară prin trapa îngustă. Lám auzit iar pe Moşul 
repetând ordinul: 

— Scoate-l de-acolo! Repede! Heiden, dă-i o mână de ajutor! 
Swen, strânge armele şi proviziile! Şi grăbiţi-vă odată! 

M-am desprins şi eu din hamurile cu care fusesem legat şi-am 


început să adun armele, împrăştiate peste tot din cauza impactului. 
Am aruncat grăbit Schmeisser-ele afară, câteva raniţe şi cutii cu 
muniție. Portta le strânse repede de jos, atârnând armele pe umerii lui 
largi. 

— Swen, ia-l de picioare! îmi ceru Mercenarul, făcându-mi 
semn spre Sevilla. leşi tu primul... 

Brusc, o limbă de foc săgetă interiorul Panzer-ului, din magazia 
de tragere a tunului. Era groasă treaba! 

— Afară! urlă Beyer. leşiţi naibii afară odată! 

Ne-am bulucit prin trapa îngustă, scoţându-l cu greu pe Sevilla, 
aflat încă în stare de inconştiență. 

— Fugiţi! strigă Moşul, părăsind ultimul tancul. 

O zbughirăm cu toții spre copacii piperniciţi din faţa noastră. 
Deşi îl purta pe Sevilla în spate, Mărunţelul era înaintea noastră cu 
câţiva paşi. 

Explozia care urmă ne făcu pe toţi să ne aruncăm la E cdti 
Bunul şi credinciosul nostru Panzer fu rupt în bucăţi când obuzele 
din magazia de armament săriră în aer din cauza căldurii. M-am uitat 
înapoi cu coada ochiului, cu o imensă părere de rău. Acesta era cel 
de-al paisprezecelea tanc pe care-l pierdeam de-a lungul şi de-a latul 
frontului. Sperasem să ajungem cu el în Germania... 

— Haideţi, spre pădurice! ordonă Mercenarul. Merde! ` i 

Am alergat la copăcei şi abia când am ajuns acolo am putut să 
privim cu alţi ochi în jurul nostru. Avioanele inamice făcuseră 
prăpăd. Pur şi simplu, ne decimaseră. Tancuri şi tanchete, camioane 
şi motociclete cu ataş, toate ardeau pe câmpul dintre şosea şi 
pădurice. Pe zăpada ce acoperea solul, trupuri neînsuflețite de 
germani zăceau aşa cum le prinsese moartea. Răniţii strigau după 
ajutor sau se tânguiau cu ultimele forțe. Cei ce supraviețuiseră 
alergau care-ncotro, încercând disperaţi să-şi salveze viaţa. Când 
oare avea să se sfârşească tot calvarul ăsta? 

— Ce are Blom? întrebă Moşul. 

Mercenarul se afla deja aplecat asupra lui Sevilla, încercând să 
identifice rana care-i provocase leşinul. 

— Nu-mi dau seama, spuse el, cercetând. Cred că s-a lovit la 
cap, dar nu văd nici o urmă. L-a protejat casca... 


Huruitul motoarelor de avion se înteţi din nou, semn că 
escadrila românească se apropia pentru a ne da lovitura de grație. 
Raidul lor fusese atât de bine organizat şi condus, încât reuşiseră să 
distrugă mai bine de trei sferturi din convoi. 

— Nu stăm bine aici, remarcă Julian Heiden. 

— Aşa-i, îl aprobă Beyer. Kreutzfeld, ia-l pe Sevilla. Şi să 
mergem de-aici! 

— Încotro? întrebă Portta. 

— Printre copaci, spre vest! răspunse Beyer. Apoi se întoarse 
spre Mercenarul: Cât mai e până la graniță? 

Mărunţelul îmi făcu semn să-l ajut să-l pună pe Blom în spate. 
Când îl ridicarăm de jos, acesta se trezi din leşin. Era ameţit şi nu 
putea vorbi. Bălmăjea doar câteva cuvinte fără sens, dar mi-am dat 
seama ce vrea. Am luat un bidon cu apă prins de-o chingă a unei 
raniţe şi i-am dat să bea. 

— Mulţumesc, murmură el. 

— Crezi că poţi să mergi? l-am întrebat. 

— Nu, a răspuns. 

— Kreutzfeld, ajută-l! 

Mărunţelul îl sprijini şi pornirăm prin pădure. Avioanele 
româneşti începură să lanseze iar bombe ucigătoare. Din fericire 
pentru noi, acestea căzură peste restul convoiului, împrăştiat pe 
ambele laturi ale drumului. 

— Mai avem vreo zece kilometri! spuse Mercenarul după ce 
verifică din mers harta. Dar trebuie s-o luăm în sens invers. Granița 
e în partea cealaltă a drumului... 

— Mergem pe marginea pădurii, la adăpostul copacilor, până 
când vom putea să schimbăm direcţia, spuse Moşul. Cum stăm cu 
armele? 

— Destul de bine, i-am răspuns. Am apucat să scoatem toate 
Schmeisser-ele şi ceva muniţie. Însă n-am reuşit să luăm decât trei 
raniţe. Iar mantalele au rămas în tanc... 

În acel moment, grupului nostru i se mai alăturară trei camarazi 
rătăciţi. Erau în 'vestoane, ca şi noi, iar unul dintre ei avea o rană 
urâtă la cap. Nici unul nu purta armă, şi nici raniță. 


— Dumnezeule! exclamă unul. Ce ne facem, oameni buni?! 
Cum scăpăm din nebunia asta? 

— Linişte şi mişcaţi-vă! ordonă Beyer. 

Ne-am întins la drum, Mărunţelul cărându-l cu greu pe Sevilla 
acum. După ce terminară raidul, avioanele româneşti se îndepărtară 
iar. Nu ştiam dacă se vor întoarce sau nu. Însă eram conştienţi că 
atacul aerian nu fusese singurul pe care inamicii noştri ni-l pregătiseră. 

— Granița e încolo! arătă unul dintre camarazii sosiți de curând. 

— Ştim, îi răspunse Portta. 

— Şi-atunci noi ce căutăm în partea asta? Pierdem timp prejos 
aşa!... 

— Dar câştigăm viaţă! îi închise gura Mercenarul. 

În acel moment, un vuiet sinistru se auzi prin aer şi o explozie 
devastatoare se produse la doar câțiva metri de noi, aruncându-ne la 
pământ. Urmă apoi alta, şi încă una, mai departe. Românii aveau de 

* gând să ne decimeze acum cu tunurile. 

— În pădure! strigă Beyer din răsputeri, acoperind bubuitul 
exploziilor. 

I-am ascultat ordinul şi ne-am repezit adânc în pădurice. Alţi 
doi camarazi de-ai noştri veniră din dreapta şi ni se alăturară. De 
astă dată, aceştia aveau cu ei şi raniţe, şi armament, chiar şi mantale. 

Tunurile reîncepură o nouă serie de focuri, reglând tirul pe 
liziera pădurii, de-acum mult în spatele nostru. Sevilla îşi revenise şi 
fugea pe picioarele lui, ajutat, ce-i drept, de Mărunţelul. 

Nu ştiam încotro ne îndreptam, dar trebuia să fugim din raza de 
acţiune a tunurilor româneşti. Ningea în continuare, bătea vântul, iar 
frigul începea să ne dea bătăi de cap, cum eram îmbrăcaţi doar în 
vestoane. 

Moşul, aflat în frunte, făcu un semn din mână şi ne schimbarăm 
direcţia, deplasându-se pieziş spre stânga. Păduricea se transforma 
într-o adevărată pădure acum, cu copaci groşi şi înalți. Exploziile se 
auzeau ceva mai slab, dar tot nu conteniseră. Răsuflam greu, obosiţi 
deja după mai bine de o sută de metri de fugă printre copaci şi 
tufişuri. Şi-atunci se declanşă nebunia!... 

Din trei locuri situate în față noastră, de la adăpostul copacilor 
înalți, rafale: de mitralieră se năpustiră asupra grupului nostru de 
supraviețuitori. Ne tăiaseră calea în această vale împădurită. Ne 


înconjuraseră aici. 

M-am aruncat la pământ şi m-am târât la rădăcina unui copac. 
Imediat, peste mine veni grămadă unul dintre camarazii din celelalte 
grupe. 

— Ce mă-ta faci?! i-am strigat surescitat, dându-i un ghiont 
puternic. 

Dar el nu se mişcă deloc. Abia atunci am remarcat că era mort. 
Un glonț îl nimerise chiar în frunte. Nu-i mai puteam fi de nici un 
ajutor acum. L-am împins într-o parte şi i-am închis uşor ochii. Avea 
faţa stropită de sânge. 

Camarazii mei se răspândiseră care pe unde apucase şi 
începuseră deja să riposteze. Mi-am tras pistolul-mitralieră la 
îndemână şi am scos uşor capul de după copac, să identific locul 
unde se aflau inamicii noştri. Una dintre mitraliere se găsea la vreo 
cincizeci de metri în față, puţin în stânga, exact pe direcţia mea de 
tragere. j 

N-am stat mult pe gânduri. Am luat linia de ochire, țintind 
îndelung o bucată de manta verde-kaki ce se zărea la rădăcina 
copacului bătrân după care se aciuase soldatul inamic. Am apăsat o 
singură dată pe trăgaci şi, imediat, la locul țintei se produse 
vânzoleală. N-am ştiut dacă l-am ucis sau doar l-am rănit pe 
adversar, dar mitraliera tăcu. 

— Swen! mi-am auzit numele strigat. Swen, ajută-mă! M-au 
lovit! 

Era vocea lui Heiden, nefericitul. Am întors capul şi m-am uitat 
înspre el. Se afla la vreo şase metri de mine, culcat în zăpadă. 

— Unde te-au lovit? 

— În picior. 

— Vin acuma! i-am strigat. 

— Swen, rămâi unde eşti! am auzit ordinul-lui Beyer. Heiden, 
băşină puturoasă, târăşte-te după un copac şi taci din gură! 

Portta scoase brusc un strigăt de luptă prelung, de după un tufiş 
din fața mea, şi începu să tragă ca un apucat într-un cuib de 
mitralieră. Pădurea răsuna de împuşcături, iar moartea umbla în voie 
printre copaci, fără nici o oprelişte. Românii răspunseră focului lui 
Portta, de astă dată din patru locuri diferite. 

Beyer şi Mercenarul se găseau amândoi în aceeaşi ascunzătoare. 


I-am văzut făcându-mi seinn către dreapta şi imediat l-am zărit pe 
Mercenarul îndepărtându-se târâş, ca o şopârlă, în direcţia pe care 
mi-o indicaseră. Moşul îmi arătă palma îndreptată în sus, semn că 
trebuia să-i acopăr. 

M-am întors iar către poziţia inamică şi, după ce am împins 
repede cadavrul camaradului meu lipsit de noroc, mi-am rezemat 
arma de el şi am început să trag la foc automat. 

— Pe ei şi pe mama lor de ticăloşi împuţiți! urlă şi Mărunţelul, 
şi m-am temut să nu facă vreo prostie. 

Dar Kreutzfeld înţelesese şi el tactica Moşului şi încerca doar să 
le distragă atenţia soldaților inamici. Începu să tragă, la rândul lui, 
secondat numaidecât, din acelaşi locaş de tragere, de ceilalți doi 
camarazi înarmaţi care nu făceau parte din grupa noastră. Gloanţele 
şuierau şi se izbeau surd de copacii după care ne adăpostisem. Unul 
nimeri în umărul tovarăşului meu mort, scoțând un sunet surd, 
înfundat. Mi-am tras repede capul la cutie, la timp ca să evit un al 
doilea glonţ, care-mi şterse casca de tanchist. Dumnezeule, cât de 
aproape fusesem s-o mierlesc şi eu! 

Focul inamic se opri când Portta începu iar să tragă împotriva 
celor care mă vizau pe mine. 

— Swen, băiatule, eşti în regulă? strigă el la mine. 

— Da, Portta. Mulţumesc! 

— Cu plăcere, amice! Şi-altădată! 

Brusc, cineva mă apucă de picior. L-am tras repede şi m-am 
întors imediat pe spate, cu arma pregătită. Era Heiden, care izbutise 

` să se târască până la mine. 

— Paştele mă-sii! înjură el cu năduf. lar m-au rănit, nenorociţii 
dracului! á 

În pulpa piciorului drept avea o gaură de toată frumusețea. La 
adăpostul copacului, am scos o chingă de la raniță şi i-am legat un garou, 
la o palmă mai sus de locul unde intrase glonțuł. Era livid la față, dar 
strângea din dinți ca un adevărat luptător. Trecuse peste momentul 
psihologic cel mai dificil, imediat după ce fusese împuşcat. Acum se 
afla în starea când acceptase rana şi responsabilitatea de a-i face faţă. 

— Hai să-i căpăcim, Swen, şi să mergem acasă! M-am săturat de 
toate astea! La naiba cu războiul! 


Îşi dădu jos Schmeisser-ul de pe umăr şi se târî în partea cealaltă a 
rădăcinii copacului, pregătindu-se de tragere. L-am imitat, la rândul 
meu, şi m-am întors către inamici. Dar, din patru mitraliere, acum nu 
mai trăgeau decât două. Celelalte tăcuseră cu totul. Şi nu mică mi-a fost 
surpriza să-l zăresc, pentru o clipă, la una dintre ele, pe Mercenarul, 
furişându-se ca o nălucă. Planul său şi al lui Beyer funcționase. 

Portta şi Mărunţelul continuau să-i ţină în priză pe ceilalți doi 
trăgători, schimbând cu ei, la răstimpuri, focuri de armă. 

— Julian, nu mai trage! l-am avertizat pe camaradul meu. 

— De ce? 

— Cred că Moşul a ajuns deja la ei. Să nu-l nimereşti din 
greşeală... 

Heiden înţelese şi opri focul. Tensiunea luptei începuse să se 
destrame. Românii nu ştiuseră cu cine au de-a face. Încă o mitralieră 
inamică fu redusă la tăcere şi l-am zărit pe Portta părăsindu-şi locul 
unde se ascunsese. Se târa pe coate şi genunchi prin zăpadă, spre 
unul dintre cuiburile de mitralieră scos din uz. 

— Julian, stai aici! i-am spus camaradului meu. a-i mantaua, 
ranița şi muniţia sărmanului ăstuia şi aşteaptă aici... 

Heiden încuviinţă din cap, scurt, şi-mi făcu semn să mă duc, Se 
aşeză, însă, în poziţie de tragere după corpul neînsuflețit al 
camaradului nostru, ca să-mi supravegheze înaintarea. 

Ultima mitralieră inamică începu din nou să tragă, dar nu înspre 
mine, ci spre locul unde se găsea Mărunţelul. Acesta îi răspunse 
numaidecât, secondat imediat de Heiden. Mitraliera tăcu. 

M-am târât repede în spatele unui copac şi, de acolo, am privit 
câmpul de bătaie. Am remarcat cum un soldat îmbrăcat în kaki 
încerca să se furişeze, alergând aplecat, spre una dintre mitralierele 
scoase din uz de Mercenarul. Nu ştiam unde este camaradul meu, dar 
trebuia să-l ajut, indiferent dacă era pregătit sau nu să facă față 
situației. Aşa că m-am aruncat iar pe burtă şi am luat-o târâş -spre 
mitralieră, ascunzându-mă, la răstimpuri, după câte un copac care-mi 
ieşea în cale. 

Românul a ajuns la mitralieră înaintea mea, dar Mercenarul nu 
mai era acolo. Mă aşteptam ca soldatul inamic să ia poziţie de 
tragere. şi să înceapă să scuipe plumbi pe gura înfierbântată a 


„căţelei““, însă el nu se opri acolo, ci merse mai departe, furişându-se 
în continuare printre copaci. 

— Să-i curățăm pe toți! se auzi strigătul Mărunțelului şi imediat 
o nouă rafală porni din Schmeisser-ul lui spre singura mitralieră 
inamică ce continua să mai tragă. 

Apoi, brusc, răsună un urlet de durere şi mitraliera tăcu. 
Kreutzfeld îl nimerise pe militarul din spatele armei. 

Câteva zeci de secunde lungi în atmosferă domni o linişte totală. De 
nicăieri nu se mai auzea nici un foc de armă, nici o explozie. Doar în 
urechile noastre mai răsunau ecourile vacarmului de mai înainte. Dar 
pacea nu dură mult. Câteva explozii îndepărtate sparseră liniştea ce ne 
împresurase. Şi atunci l-am văzut iar pe soldatul român furişându-se 
printre copaci şi tufişuri, încercând să scape. L-am luat în cătarea armei 
şi-am aşteptat momentul prielnic pentru a-l doborî. Atunci, ceva s-a 
întâmplat în sufletul meu. Deşi ocazia de a-l ucide s-a ivit imediat, n-am 
mai avut deloc puterea să apăs pe tragaci. Am simțit cum ceva se rupe 
în mine şi o tristeţe sfâşietoare mi-a cuprins sufletul. 

Omul încerca să supraviețuiască, ştiind că a pierdut lupta. Căuta 
viaţa! Iar eu eram acum pus în postura de judecător total: să i-o 
dăruiesc sau să i-o iau? Şi nu i-am putut-o lua, căci mi-am dat seama 
că nu eu i-o dădusem, ci Dumnezeu. Iar eu nu eram Dumnezeu. 
Eram Swen Hasel, un simplu militar, aflat în această încleştare fără 
voia mea. Şi l-am lăsat să seducă. L-am lăsat să scape. Am ales să- 
i dăruiesc viaţa. Iar el a fugit, mulţumindu-i lui Dumnezeu că a 
scăpat. Fără să ştie că, în acele momente, eu fusesem Dumnezeu. 

Câteva minute am rămas acolo, jos, aşteptând să văd ce se 
petrece în continuare, dacă mai există sau nu vreun inamic, undeva, 
care să ne amenințe vieţile. Când am constatat că nu mai era nimeni, 
m-am ridicat în picioare şi am alergat, aplecat de spate, înapoi la 
locul unde-l lăsasem pe Heiden. 

Ne-am regrupat cu toţii după câteva minute şi am făcut bilanţul. 
Un mort, un rănit şi restul teferi. i 

— Se aşteptau să fugim pe-aici, spuse Beyer, dar grosul trupelor 
lor e masat în partea cealaltă, în apropiere de grâniță. De-aia au fost 
atât de puţini aici... 


— Cred că acum suntem pe cont propriu, îşi dădu cu părerea un 
Obergefreiter din grupa camaradului ucis. 

— Şi eu cred la fel, îi întări spusele Moşul. Aşa că, haideţi să 
facem un plan, să vedem cum putem străbate aceşti zece kilometri 
rămaşi până la graniță şi cum putem scăpa din țara asta nenorocită. 

Ne-am strâns în jurul Mercenaria, care scoase o hartă şi o 
aşeză direct pe jos. 

— Noi suntem aici, arătă el cu degetul un punct aflat în Câmpia 
Carei. Se pare că trupele româneşti sunt masate aici şi ne aşteaptă să 
trecem graniţa pe aici, locul cel mai indicat dintre toate pentru acest 
gen de operaţiune. Pădurea se termină aici, la doar patru-cinci 
kilometri de graniță... 

— Păi, atunci haideţi să mergem până acolo prin pădure şi 
vedem ce facem la fața locului, zise Obergefreiter-ul. 

— Nu e indicat, se opuse Fe/dwebel-ul Beyer. Cu siguranță că 
s-au gândit şi ei la această rută şi, la fața locului, cum spui tu, s-ar 
putea să ne întâmpine o trupă de toată frumuseţea. Iar noi nu suntem 
decât o mână de oameni, iar Heiden e rănit. 

— Şi-atunci voi ce propuneţi? 

— Eu zic, reluă Mercenarul, să mergem- până aici prin pădure, 
apoi să o tăiem peste câmp până la pârâul acesta, iar de aici să 
mergem pe cursul lui până aproape de graniță. Aşteptăm venirea 
nopții şi atunci trecem dincolo, în Ungaria. Mâine seară putem fi la 
Debrecen! 

Ei mai dezbătură o vreme detaliile, în timp ce eu, Mărunțelul, 
‘Portta şi alți doi camarazi atașați acum grupei noastre, Fredrick şi 
Haussman, am recuperat mantalele de la cei trecuţi în neființă, 
raniţele cu provizii, armele, muniţia şi apa. Între timp, zgomotele 
luptei se îndepărtaseră, iar avioanele româneşti ne-au mai survolat 
doar o singură dată. 


Viaţa este o fugă continuă după iubire. Chiar şi în război, tot 
iubire căutăm. Celelalte dorințe omeneşti care ar putea fi făcute 
responsabile de pornirea unui război — vanitatea, dorința de mărire, 
grandomania, ura chiar —, toate acestea au în spatele lor nevoia de 
iubire. Oare un om ar mai fi vanitos dacă ar fi iubit? Oare un 
conducător ar mai avea dorință de mărire, dacă asupră lui s-ar 
revărsa dragostea sinceră a supuşilor săi? Oare un lider s-ar mai 
transforma în grandoman dacă asupra lui s-ar pogori iubirea? Oare 
un om ar mai fi în stare să urască alt om dacă acesta i-ar da înapoi, în 
loc de aceeaşi ură, o iubire nemărginită? è 

Mi-am pus toate aceste întrebări şi multe altele de-a lungul şi de- 
a latul fronturilor pe care am luptat. Răspunsul a fost simplu: iubirea 
ar dizolva toată ura, toată dorința de mărire, toată vanitatea, toată 
grandomania, tot ceea ce face ca un război să pornească, să dureze şi 
să se extindă! Fiecare suflet de soldat tânjeşte după iubire, fiecare 
suflet de comandant la fel, căci, înainte de a fi militari, suntem oameni! 
Iar oamenii nu pot trăi-fără iubire. Se veştejesc ca o floare neudată 
când nu au iubire. Şi-nfloresc asemenea unui câmp cu maci de fiecare 
dată când sunt iubiţi. 3 

— La ce te gândeşti, Swen? mă întrebă Sevilla, care-şi revenise pe 
deplin după lovitura căpătată în tanc şi mergea alături de mine, 
ajutându-mă cât putea să-l sprijin pe Heiden. 

— La iubire... 

Camaradul meu săltă din sprâncene. 

— La iubire?! repetă el mirat. 

— Da. Ți se pare aiurea? 


— Păi, mmm, nu... Nu, deloc! răspunse el încurcat. Numai că... 
nu ştiu? ... nu mi se pare cel mai potrivit loc să ai astfel de gânduri. 
— Te înşeli, Sevilla. E cel mai bun loc de pe pământ! 


ULTIMA BĂTĂLIE 


Rămăsesem în urmă zeci de metri din cauza încetinelii cu care se 
deplasa Julian Heiden. Din fericire, glonţul nu-i atinsese nici un os. 
Ricoşase, probabil, dintr-un copac şi nu mai avusese forța să pătrundă 
prea adânc în carne. Beyer i-l scosese destul de uşor afară, cu vârful 
cuţitului. Mercenarul îi cauterizase apoi rana cu lama încinsă în foc a 
aceluiaşi cuţit. Cu toate acestea, muşchiul lui Heiden fusese serios 
afectat și abia putea să păşească în piciorul stâng. 

— Ce baftă nenorocită am şi eu, încercă el să glumească. Mă tot 
ating gloanţele astea, dar nici unul nu vrea să mă omoare! 

— Doar te avertizează, i-o întoarse Sevilla. Ca să ştii când s-o laşi 
mai moale! 

Mă aşteptam ca replica lui Blom să-l înfurie pe Heiden, dar acesta, 
spre surprinderea amândurora, izbucni în râs. ÎI bătu chiar prieteneşte 
pe spate pe camaradul nostru şi-i răspunse vesel: 

— Şi cum în mai puţin de două săptămâni m-au avertizat de două 
ori, e timpul să mă gândesc serios la viaţa civilă, nu-i aşa? 

— Cu toţii ne gândim la viaţa civilă, Julian, am spus. Eu, unul, m- 
am săturat de războiul ăsta fără cauză! Sper să țină Dumnezeu cu noi şi 
să ajungem teferi în Germania, că nu mai plec de-acolo nici dacă ar fi 
să stau ascuns zece ani într-o gaură de şarpe!... 

— Că bine o zici! mă aprobă Sevilla. 

Brusc, Heiden remarcă faptul că ceilalți camarazi ai noștri 


dispăruseră. Până atunci se aflaseră în fața noastră şi-i putusem vedea 
printre copaci, înşiraţi pe o linie frontală, la câțiva metri unul de altul. 
Acum, nu mai era nici unul! 

— Jos! am zis scurt şi ne-am aruncat cu toţii la pământ. 

— Ce s-o fi întâmplat?! întrebă Sevilla. 

— Voi rămâneţi aici! Ascundeţi-vă după copacul acela până merg 
eu să verific! 

Şi m-am târât înainte, cu urechile ciulite şi atenţia încordată, 
grijuliu să nu fac nici un zgomot. Nu se auzea nimic, iar acest lucru era 
cel mai îngrijorător. Am alergat repede până în spatele unui copac 
bătrân, foarte gros, şi m-am oprit acolo. Am cercetat din ochi 
împrejurimile, dar nu am zărit nimic în afară de urmele lăsate de 
camarazii noştri în zăpadă. Nici în spate n-am mai văzut pe nimeni, 
semn că Sevilla şi Heiden îmi ascultaseră sfatul și se ascunseseră după 
vreun copac. În aer plutea o linişte mormântală, adâncă, dificil de 
suportat după ce trecusem prin confruntările gălăgioase din ultimele 
două săptămâni. Era o linişte prevestitoare de necazuri şi nu-mi plăcea 
deloc. 

M-am ridicat şi-am alergat, adus de spate, către un alt copac, unde 
am mai zăbovit iar aproape un minut. Apoi am alergat la altul şi la 
altul, din ce în ce mai îngrijorat de pustietatea din jurul meu. Unde 
dispăruseră camarazii mei? Parcă fuseseră, de-a. dreptul înghițiți de 
pădurea asta blestemată! 

M-am ridicat iar de jos şi am mai avansat vreo zece metri. Şi abia 
atunci am observat ce se întâmplase! Mi-a venit inima la loc. Camarazii 
mei dispăruseră din raza noastră vizuală pentru că, pur şi simplu, 
coborâseră într-o vâlcea. Acum îi vedeam pe toţi, la vreo cincizeci de 
metri mai jos, aproape de fundul vâlcelei, mergând în aceeaşi formație, 
atenți la ce se întâmpla înaintea lor. 

Tocmai mă pregăteam, renunțând la orice precauţie, să-i strig să ne 
aştepte şi pe noi, când ochii mi-au fost atraşi de ceva care se mişca sus, 
pe malul celălalt al vâlcelei. M-am aruncat pe burtă, încordat ca un arc, 
scrutând cu privirea printre vârfurile copacilor din vâlcea. Şi l-am văzut 
din nou: era un militar inamic, îmbrăcat în costum alb de camuflaj. 
Apoi am mai zărit unul. Şi încă unul. Situaţia nu era deloc roză! 


Am pus arma la ochi, am reglat înălțătorul şi am aşteptat ca unul 
dintre inamici să-mi apară în cătare. Se mişcau însă mereu şi mi-era 
aproape imposibil să-i ţintesc cu noroc. Am decis să risc şi, fără să 
mai stau mult pe gânduri, când unul dintre ei a ieşit de după un 
copac, am apăsat trăgaciul. 

— Ambuscadă! am strigat cât m-au ţinut plămânii şi cuvântul a 
reverberat îndelung în pădure. 

Din nefericire, nu l-am atins pe inamic, dar camarazii din vâlcea 
s-au împrăştiat cu toții, ştiind acum la ce să se aştepte. Adversarii n-au 
ripostat în nici un fel. Au rămas ascunşi, semn că nu făceau parte dintr- 
o trupă de duzină, ci dintr-o echipă bine antrenată în lupta de gherilă. 
Avea să ne fie foarte greu să trecem de ei. Şi-atunci am simţit din nou 
acea senzaţie blestemată care-mi spunea că unii dintre noi urmau să- 
şi găsească sfârşitul aici. Am încercat să o reprim, dar ea a stăruit la 
porţile minţii mele şi, în cele din urmă, a intrat şi s-a înstăpânit acolo. 

M-am trezit deodată cu Sevilla în spatele meu. 

— Ce se-ntâmplă? mă întrebă îngrijorat. 

— Ne aşteaptă! Sunt cel puţin o grupă! 

Şi i-am făcut semn spre malul opus al vâlcelei. 

— Sunt camuflaţi în costume albe, uite, acolo, după copacii 
aceia groşi din stânga. Şi mai e unul după lăstărişul din dreapta... 

— Ce facem? 

— Nu ştiu?!... Eu zic să rămânem aici şi să-i acoperim pe ai 
noştri. Le e mai uşor să urce spre ei dacă îi susţinem cu focuri de 
aici!... Heiden unde este? 

— A rămas în spate, dar se târăşte şi el încoace. 

Brusc, răsună un foc de armă şi, imediat, fu secondat de un 
strigăt de durere ce venea de jos, din vâlcea. Nu observasem de unde 
s-a tras, dar l-am văzut pe Fredrick zvârcolindu-se pe jos, după 
tufişul pirpiriu sub care se ascunsese. Urmă atunci al doilea foc şi 
Fredrick se linişti pentru totdeauna. 

— De acolo, îmi indică Sevilla, uite, de-acolo a tras nemernicul! 
Ce bună ar fi acum o semiautomată cu lunetă! 

Îşi duse totuşi Schmeisser-ul la ochi, ţinti îndelung şi apăsă pe 
trăgaci de trei ori. Unul dintre gloanţe îşi atinse ţinta de după lăstăriş 
şi soldatul inamic îmi apăru şi mie în cătare. l-am curmat suferinţa 
cu un glonţ bine ţintit. Şi atunci se dezlănțui iadul! 


Militarii inamici se aruncară în atac, târându-se repede pe 
zăpada murdară dintre copaci, către tovarăşii noştri din vâlcea. 
Heiden apăru şi el lângă noi. Le-am făcut semn la amândoi să ne 
răsfirăm pe malul vâlcelei şi să tragem foc cu foc, pentru a 
economisi muniţia. Camarazii mei încuviinţară şi se îndepărtară, 
unul în dreapta, celălalt în stânga. Cei aflaţi pe fundul vâlcelei 
începură şi ei să tragă, acum, că adversarii ieşiseră din ascunzători. 
Cu calm, i-am numărat pe inamici. Erau doisprezece, dar nu mică 
mi-a fost mirarea să constat că pe celălalt mal mai rămăseseră cel 
puţin trei, căci se trăgea din trei locuri diferite. 

Dacă de cei ce coborau în vâlcea se puteau ocupa camarazii mei 
de jos, eu, Heiden şi Sevilla trebuia să-i reducem la tăcere pe cei 
care-i amenințau de sus. Aşa că am făcut un semn cu mâna către 
tovarăşii mei şi i-am asediat cu focul nostru pe ceilalți trei trăgători 
inamici. Remarcându-ne, au ripostat. Şi nu numai ei, ci şi camarazii 
lor de pe versantul celălalt al vâlcelei. Mişcarea aceasta a permis 
echipei conduse de Beyer să scoată din joc vreo trei, mai neatenți. 
Şi-atunci am remarcat un lucru de-a dreptul neobişnuit: lupta se 
dădea, practic, fără vorbe. Nu se auzeau ordine, nu se auzeau 
strigăte, doar împuşcături şi gemetele răniților.“ 

Deodată, răsună un şuierat binecunoscut, care-mi îngheță 
sângele în vene. Şi, la nici zece secunde după aceea, proiectilul 
explodă chiar lângă copacul după care se pitulase Heiden. Mortiere! 
Aveau mortiere! Strigătele de durere ale camaradului nostru ne 
strânseră inimile. N-aveam cum să-l ajutăm acum. Compasiunea 
dură doar câteva secunde, apoi ne-am întors iar la luptă. 

Un al doilea obuz de mortieră explodă în malul vâlcelei, la vreo 
cinci metri de mine. Schije fierbinți muşcară înfometate din coaja 
copacului după care mă ascunsesem. Sevilla observase însă de unde 
se trăgea şi dezlănţui un tir neîntrerupt asupra inamicului. L-am 
secondat imediat şi mortiera a fost redusă la tăcere. 

Între timp, lupta se încinsese şi jos, în vâlcea. Militarii români 
ajunseseră aproape de ai noştri şi trăgeau unii în alţii ca apucaţii, dar 
tot fără să scoată vreo vorbă. Pentru o clipă, am avut impresia că ne 
luptăm, pur şi simplu, cu o grupă formată numai din muţi. De pe 


malul celălalt, o mitralieră porni şă răpăie sălbatică, având ca ţintă 
grupul german de jos. Ce surprize ne mai pregătiseră? 

— Merde! l-am auzit deodată pe Mercenarul urlând de durere. 

Fusese atins, dar experiența îi dictase să rămână locului şi să 
reziste cu stoicism. 

Eu şi Sevilla am atacat cuibul de mitralieră. „Căţeaua“, 
înfuriată, s-a întors spre noi. Dar, cum ne găseam la o distanță de 
cel puţin cincisprezece metri unul de celălalt, i-a venit greu să ne 
fixeze pe amândoi şi s-a hotărât, în cele din urmă, asupra lui Sevilla. 

— Stai jos! i-am strigat. 

Şi am continuat să trag către cuibul de mitralieră, încercând să 
o reduc la tăcere. Spre norocul meu, am reuşit. 

Jos, în vale, schimbul de focuri ajunsese la paroxism. Soldaţii 
inamici se apropiaseră la numai douăzeci de metri de camarazii 
noştri. Căzuseră vreo trei dintre inamici, iar din tabăra noastră 
singurul rănit era Mercenarul. Brusc, o grenadă explodă chiar în 
ascunzişul lui Portta. L-am văzut şărind în sus, Cât era el de mare. Şi 
rămase răstingnit pe spate, rănit grav, pe zăpada stropită de propriul 
lui sânge. Dumnezeule! 

>— Căcănari nenorociţi! urlă Mărunţelul şi ieşi la atac, fără nici 
un fel de precauţie. 

Scăpă ca prin minune de o rafală îndreptată asupra lui şi se 
aruncă la rădăcina unui copac exact la timp. Câţiva plumbi se 
înfipseră furioşi în scoarța copacului, la numai câţiva zeci de 
centimetri de țeasta lui. E 

Alte grenade explodară în vâlcea şi lupta deveni un haos. I-am 
“făcut semn lui Sevilla şi ne-am avântat amândoi în jos, mai 
rostogolindu-ne, mai alunecând, pentru a ne ajuta camarazii. 

— Învăluire! ţipă Sevilla. Învăluire, Swen! 

O rafală inamică trasă o linie pe zăpadă, de-a lungul vâlcelei, în 
sus, trecând la mai puţin de o jumătate de metru de mine. M-am 
aruncat într-o parte şi am urmat sfatul lui Blom. Un ciot abia ieşit din 
zăpadă mi-a întrerupt însă avântul. M-am împiedicat de el şi am 
căzut, rostogolindu-mă la vale fără nici un fel de control. În cele din 
urmă, m-am oprit într-un tufiş uscat de măceşe. Spinii mi-au 


străpuns mâna şi am scăpat arma, Am bâjbâit după ea, disperat, iar 
inima mi s-a strâns deodată când am văzut un adversar, la câțiva 
metri de mine, pregătindu-se să mă împuşte. M-am rugat la 
Dumnezeu şi m-am pregătit să mor. Însă inamicul căzu brusc, 
secerat de o rafală venită în ultimul moment. Am rămas împietrit, 
incapabil să mă mişc. 

— Hai odată, Swen, nu te mai mocăi atâta! îmi strigă 
Mercenarul, făcându-mi semn să mă ridic. 

I-am mulțumit, mi-am recuperat arma şi m-am uitat repede în 
jur. Mai erau patru soldați români, care se adăpostiseră după Copaci 
şi continuau să tragă spre noi. 

— Ia de-aici, ticălosule! urlă Mărunţelul, aruncând o grenadă. 

Haussman îi repetă gestul şi încă unul îşi găsi sfârşitul atins de 
ploaia de schije. Moşul aşteptă cu calm până când un altul scoase 
capul de după copac şi-l nimeri direct în frunte. Mai rămăsese unul 
singur. 

— leşi afară! i-am strigat în româneşte. leşi şi vei trăi! 

Nu se întâmplă nimic. 

— Nu-l omorâţi! le-am cerut camarazilor mei, în germană. 
Apoi, în româneşte, am repetat: leşi şi vei trăi! 

Soldatul scoase la iveală doar mâinile goale. 

— leşi afară! 

— Mă predau! răspunse el. Nu trageţi! 

— Nu trageţi! am repetat către tovarăşii mei. 

Tânărul ieşi de după copac, cu mâinile sus. Se auzi un singur foc 
de armă şi soldatul căzu ca secerat. M-am întors nervos către cel ce 
trăsese. 

— He, he, he! râse Portta amar, cu sângele picurându-i din gură. 
Cred că-i ultimul... 

Şi leşină. O linişte de mormânt ne învălui. Noi, cei rămaşi, eram 
întregi, dar sufletele noastre erau de-a dreptul ciuruite... 


